އުންމަތުގެ އާންމުންނަށް މުހިއްމު ދަރުސްތައް (ހަތަރުވަނަ ދަރުސް) – DhiSalafiyyah\nއުންމަތުގެ އާންމުންނަށް މުހިއްމު ދަރުސްތައް (ހަތަރުވަނަ ދަރުސް)\n30/01/2012 ޢަޤީދާއާއި ފިރުޤާތައްއަލް އުޚްތު އުންމު ޢަބްދިﷲ\nހަތަރުވަނަ ދަރުސް (ތައުޙީދު ބެހޭ ބައިތަކާއި ޝިރުކު ބެހޭ ބައިތައް)\nތައުޙީދު ބެހޭ ބައިތައް ބަޔާން ކޮށްދިނުން.\nތައުޙީދު ބެހެނީ ތިން ބަޔަށެވެ. އެއީ ތައުޙީދުއް ރުބޫބިއްޔާ، ތައުޙީދުލް އުލޫހިއްޔާ އަދި ތައުޙީދުލް އަސްމާއި ވައްޞިފާތުއެވެ.\nތައުޙީދުއް ރުބޫބިއްޔާ އަކީ: އެންމެހާ ތަކެތި ހެއްދެވީ ﷲ ސުބުޙާނަހޫ ވަތަޢާލާ ކަމަށް އީމާންވުމާއި، ހުރިހާ ކަމެއް ހިންގަވަނީ އެކަލާނގެ ކަމާއި އަދި އެކަމުގައި އެކަލާނގެއަށް ޝަރީކަކު (ބައިވެރިޔަކު) ނުވާކަމަށް އީމާންވުމެވެ.\nތައުޙީދުލް އުލޫހިއްޔާ އަކީ: ﷲ ސުބުޙާނަހޫ ވަތަޢާލާ ފިޔަވާ ޙައްޤުގޮތުގައި އަޅުކަންކުރެވޭ އިލާހަކު ނުވާކަމަށް އީމާންވުމާއި އަދި އަޅުކަންކުރުމުގައި އެކަލާނގެއަށް ޝަރީކަކު (ބައިވެރިޔަކު) ނުވާކަމަށް އީމާންވުމެވެ. އެއީ لَاإِلٰهَ إِلَّا اللهُ ގެ މާނައެވެ. ފަހެ ހަމަކަށަވަރުން އެ (ކަލިމައިގެ) މާނައަކީ ﷲ ފިޔަވާ ޙައްޤުގޮތުގައި އަޅުކަންކުރެވޭ އިލާހަކު ނުވާކަމެވެ. ފަހެ، ނަމާދާއި ރޯދަ ފަދަ އެންމެހާ އަޅުކަންތައް އަދި އެނޫނަސް ވެސް އަޅުކަމެއް ނަމަ އެކަމެއް އިޚްލާޞްތެރިކަމާއެކު އަދާކުރުން ވާޖިބުވެގެންވަނީ ހަމައެކަނި ﷲ އަށެވެ. އަދި އެކަލާނގެ ފިޔަވާ އެހެންފަރާތަކަށް އެކަންތައްތައް އަދާކުރުން ހުއްދަވެގެން ނުވެއެވެ.\nތައުޙީދުލް އަސްމާއި ވައްޞިފާތަކީ: ކީރިތި ޤުރުއާނާއި ޞައްޙަ ޙަދީޘްތަކުގައި ވާރިދު ވެފައިވާ ﷲ ސުބުޙާނަހޫ ވަތަޢާލާގެ އެންމެހާ އިސްމުފުޅުތަކާއި ޞިފަފުޅުތަކަށް އީމާންވުމެވެ. އަދި އެކަލާނގެއަށް އެކަށީގެންވާ ގޮތުގައި އެޞިފަފުޅުތައް ޘާބިތު ކުރުމެވެ. އެކަންކުރާނީ އޭގެ މާނަތައް ފުރޮޅާނުލާ، ނަފީކުރުމާއި ނުލާ، ކައިފިއްޔަތު ބަޔާންކުރުމާއި ނުލާ އަދި މިޘާލުކިޔާ ވައްތަރު ކުރުމާއި ނުލައެވެ. އެއީ ﷲ ސުބުޙާނަހޫ ވަތަޢާލާގެ އަންނަނިވި ބަސްފުޅަށް ޢަމަލުކުރުމުގެ ގޮތުންނެވެ.\n﴿ قُلْ هُوَ اللَّهُ أَحَدٌ (١) اللَّهُ الصَّمَدُ (٢) لَمْ يَلِدْ وَلَمْ يُولَدْ (٣) وَلَمْ يَكُنْ لَهُ كُفُواً أَحَدٌ (٤) ﴾ [سورة الإخلاص]\nމާނައީ: “ކަލޭގެފާނު ވިދާޅުވާށެވެ. އެއީ އެއްކައުވަންތަ ﷲ އެވެ. (1) ﷲ އީ އެންމެހާ ތަކެތި އެކަލާނގެއަށް ބޭނުންތެރިވެގެންވާ، އަދި އެއްވެސް އެއްޗަކަށް، އެކަލާނގެ ބޭނުންވެވޮޑިގެންނުވާ ރަސްކަލާނގެއެވެ. (2) އެކަލާނގެއަކަށް އެއްވެސް އެއްޗެއް އުފަންވެގެނެއް ނުވެތެވެ. އަދި އެއްވެސް އެއްޗަކަށް އެކަލާނގެ އުފަންވެވޮޑިގެނެއް ނުމެވޭމެއެވެ. (3) އަދި އެކަލާނގެއާ އެއްފަދަވެގެންވާ އެއްވެސް ފަރާތެއް ނުވެއެވެ. (4)”\nއަދިވެސް މާތް ﷲ ވަޙީ ކުރެއްވިއެވެ.\n﴿ …لَيْسَ كَمِثْلِهِ شَيْءٌ وَهُوَ السَّمِيعُ البَصِيرُ ﴾ [سورة الشورى ١١]\nމާނައީ: “…އެކަލާނގެއާ އެއްފަދަ އެއްވެސް އެއްޗެއް ނުވެއެވެ. އަދި އެކަލާނގެއީ މޮޅަށް އައްސަވާވޮޑިގެންވާ، މޮޅަށް ބައްލަވާވޮޑިގެންވާ ރަސްކަލާނގެއެވެ.”\nއަދި ހަމަކަށަވަރުން ބައެއް ޢިލްމުވެރިން ތައުޙީދު ދެބަޔަކަށް ބައްސަވާފައިވެއެވެ. އަދި ތައުޙީދުލް އަސްމާއި ވައްޞިފާތު ތައުޙީދު އައްރުބޫބިއްޔާގެ ތެރޭގައި ހިމަނާފައިވެއެވެ. ނަމަވެސް މި ދެ ބެއްސެވުމުގައި ވެސް މަޤްޞަދު ސާފުވެ ބަޔާންވުމުން ދެބައި މީހުން ދެގޮތަށް އިސްތިލާހު ކުރި ނަމަވެސް އެއީ މައްސަލައެއް ނޫނެވެ.\nޝިރުކު ބެހެނީ ތިން ބަޔަށެވެ.\nއެއީ ބޮޑު ޝިރުކު، ކުޑަ ޝިރުކު އަދި ފޮރުވި ވަންހަނާވެފައިވާ ޝިރުކެވެ.\nފަހެ ބޮޑު ޝިރުކު ޢަމަލުތައް ބާޠިލު ކޮށްލައެވެ. އަދި އެކަމުގެ މަތީގައި މަރުވި މީހާ އޭގެ ސަބަބުން އަބަދުގެ އަބަދަށް ނަރަކައިގައި އޮންނަން ޖެހެއެވެ. އެއީ ﷲ ސުބުޙާނަހޫ ވަތަޢާލާގެ އަންނަނިވި ބަސްފުޅުގައިވާ ފަދައިންނެވެ.\n﴿…وَلَوْ أَشْرَكُوا لَحَبِطَ عَنْهُمْ مَا كَانُوا يَعْمَلُونَ﴾ [سورة الأنعام ٨٨]\nމާނައީ: “…އެބޭކަލުންވެސް (ﷲ އަށް) ޝަރީކު ކުރެއްވިނަމަ، އެބޭކަލުން ކޮށްއުޅުއްވި ޢަމަލުތައް ބާޠިލުވީހެވެ.”\n﴿ مَا كَانَ لِلْمُشْرِكِينَ أَنْ يَعْمُرُوا مَسَاجِدَ اللَّهِ شَاهِدِينَ عَلَى أَنفُسِهِمْ بِالْكُفْرِ أُوْلَئِكَ حَبِطَتْ أَعْمَالُهُمْ وَفِي النَّارِ هُمْ خَالِدُونَ ﴾ [سورة التوبة ١٧]\nމާނައީ: “އެއުރެންގެ އަމިއްލަ ނަފްސުތަކުގެ މައްޗަށް ކާފިރުކަމަށް ހެކިވެތިބި ޙާލުގައި، ﷲ ގެ މިސްކިތްތައް ފަޅުފިލުވައި ބެލެހެއްޓުމަކީ، މުޝްރިކުންނަށް އޮތްކަމެއްނޫނެވެ. އެއުރެންނަކީ އެއުރެންގެ ޢަމަލުތައް ބާޠިލުވެފައިވާ މީހުންނެވެ. އަދި ހަމަ އެއުރެންނީ ނަރަކައިގައި ދެމިތިބޭނޭ ބަޔެކެވެ.”\nއަދި ހަމަކަށަވަރުން ބޮޑު ޝިރުކުގެ މަތީގައި މަރުވެއްޖެ މީހާގެ ފާފަ ﷲ ސުބުޙާނަހޫ ވަތަޢާލާ ދުވަހަކުވެސް ނުފުއްސަވާނެއެވެ. އަދި ސުވަރުގެ އެމީހެއްގެ މައްޗަށް ޙަރާމް ވެގެންވެއެވެ. އެއީ ﷲ ސުބުޙާނަހޫ ވަތަޢާލާގެ އަންނަނިވި ބަސްފުޅުގައިވާ ފަދައިންނެވެ.\n﴿ إِنَّ اللَّهَ لا يَغْفِرُ أَنْ يُشْرَكَ بِهِ وَيَغْفِرُ مَا دُونَ ذَلِكَ لِمَنْ يَشَاءُ… ﴾ [سورة النساء ٤٨]\nމާނައީ: “ހަމަކަށަވަރުން ﷲ އެކަލާނގެއަށް ޝަރީކުކުރުމުގެ ފާފައެއް ނުފުއްސަވާނެތެވެ. އެނޫން ފާފަތައް، އެކަލާނގެ އިރާދަކުރައްވާ މީހަކަށް ފުއްސަވަތެވެ…”\n﴿ إِنَّهُ مَنْ يُشْرِكْ بِاللَّهِ فَقَدْ حَرَّمَ اللَّهُ عَلَيْهِ الْجَنَّةَ وَمَأْوَاهُ النَّارُ وَمَا لِلظَّالِمِينَ مِنْ أَنصَارٍ ﴾ [سورة المائدة ٧٢]\nމާނައީ: “ހަމަކަށަވަރުން ﷲ އަށް ޝަރީކުކުރާ މީހާ (ދަންނާށެވެ.) ފަހެ ހަމަކަށަވަރުން ﷲ އެމީހާގެ މައްޗަށް ސުވަރުގެ ޙަރާމްކުރެއްވިއެވެ. އަދި އެމީހަކު އުޅޭނެތަނަކީ ނަރަކައެވެ. އަދި އަނިޔާވެރިންނަށް (އެބަހީ: ޝަރީކުކުޅަ މީހުންނަށް) ނަޞްރުދޭނޭ އެއްވެސް ބަޔަކު ނުވެއެވެ.”\nބޮޑު ޝިރުކުގެ ތެރޭގައި ހިމެނޭ ބައެއް ކަންތައްތަކަކީ: މަރުވެފައިތިބޭ މީހުންގެ ކިބައިން ކަންކަމަށް އެދުން، ބުދުތަކަށް ދުޢާކުރުމާއި ބޮޑެތި ޙާޖަތުގެ ވަޤުތުގައި އެހީއާއި މަދަދަށް އެތަކެތީގެ ކިބައިން އެދުން، އެތަކެއްޗަށް ނަދުރު ބުނުން، އެތަކެއްޗަށް ކަތިލުން، އަދިވެސް މިފަދަ އެހެނިހެން ކަންކަމެވެ.\nކުޑަ ޝިރުކަކީ: ކީރިތި ޤުރުއާނުން ނުވަތަ ރަސޫލުﷲ صلى الله عليه وسلم ގެ ސުންނަތުން ޝިރުކެއް ކަމަށް ނައްޞުން ޘާބިތުވެފައި، ޝިރުކެއްކަމަށް ނަންދެވިފައިވާ ކަންކަމުގެ ތެރެއިން ބޮޑު ޝިރުކުގެ ވައްތަރުތަކުގެ ތެރޭގައި ނުހިމެނޭ ކަންކަމެވެ. މިގޮތުން ދެއްކުންތެރިކަމާއި ﷲނޫން އެހެންފަރާތެއް ގަންދީ ހުވާކުރުމާއި (ﷲއާއި މިވެނި މީހަކު އިރާދަކުރިގޮތޭ) މިފަދައިން ބުނުމާއި އަދިވެސް މިފަދަ ކަންކަމެވެ.\nމިކަމުގެ ދަލީލަކީ ނަބިއްޔާ صلى الله عليه وسلم އަންނަނިވި ޙަދީޘެވެ.\n((أَخْوَفُ مَا أَخَافُ عَلَيْكُمْ الشِّرْك الأَصْغَر))\nމާނައީ: “ތިޔަބައިމީހުންގެ މައްޗަށް ތިމަންކަލޭގެފާނު އެންމެ ބިރުފުޅުވެވަޑައިގަންނަވާ (ކަމަކީ) ކުޑަޝިރުކެވެ.” ދެން ފަހެ އެކަމާ ބެހޭގޮތުން އެކަލޭގެފާނަށް ސުވާލުދެންނެވުމުން ފަހެ ޙަދީޘްފުޅުކުރެއްވިއެވެ. ((الرِّيَاءُ)) “(އެއީ) ދެއްކުންތެރިކަމެވެ.”\nމިހަދީޘް އިމާމު އަޙްމަދު، އައްޠަބަރާނީ އަދި ބައިހަޤީ މަޙްމޫދު އިބުނު ލަބީދު އަލްއަންޞާރީ رضي الله عنه ގެ އަރިހުން ޖައްޔިދު ސަނަދަކުން ރިވާކުރައްވާފައިވެއެވެ. އަދި އައްޠަބަރާނީ (عن محمود بن لبيد ، عن رافع بن خديج ، عن النبي صلى الله عليه وسلم) މިމަގުން ޖައްޔިދު ދަރަޖައަށްދާ ސަނަދުތަކަކުން ރިވާކުރެއްވިއެވެ.\n((مَنْ حَلَفَ بِشَيْءٍ دُوْنَ اللهِ فَقَدْ أَشْرَكَ))\nމާނައީ: “ﷲ ފިޔަވާ އެހެން ފަރާތެއް ގަންދީ ހުވާކޮށްފި މީހާ ހަމަކަށަވަރުން ޝިރުކުކޮށްފިއެވެ.”\nމިޙަދީޘަކީ ޢުމަރު ބުނުލް ޚައްޠާބު رضي الله عنه ގެ އަރިހުން އިމާމު އަޙްމަދު ޞައްޙަ ސަނަދަކުން ރިވާކުރައްވާފައިވާ ޙަދީޘެކެވެ. އަދި އަބޫދާވޫދާއި ތިރުމިޛީ، އިބްނު ޢުމަރު رضي الله عنهما ނަބިއްޔާ صلى الله عليه وسلم ގެ އަރިހުން ހަމަކަށަވަރުން އެކަލޭގެފާނު ޙަދީޘްކުރެއްވިކަމަށް ޞައްޙަ ސަނަދަކުން ރިވާކުރެއްވިއެވެ.\n((مَنْ حَلَفَ بِغَيْرِ اللهِ فَقَدْ كَفَرَ أَوْ أَشْرَكَ))\nމާނައީ: “ﷲ ފިޔަވާ އެހެން ފަރާތެއް ގަންދީ ހުވާކޮށްފިމީހާ ފަހެ ހަމަކަށަވަރުން ކާފަރުވެއްޖެއެވެ. ނުވަތަ ޝިރުކުކޮށްފިއެވެ.”\n((لاَ تَقُوْلُوا : مَا شَاءَ اللهُ وَشَاءَ فُلَانٌ ، وَلكِنْ قُوْلُوا : مَا شَاءَ اللهُ ثُمَّ شَاءَ فُلاَنٌ.))\nމާނައީ: “ތިޔަބައިމީހުން ނުބުނާށެވެ: ﷲ އިރާދަކުރެއްވިގޮތެވެ. އަދި މިވެނި މީހަކު ބޭނުންވިގޮތެވެ. އެކަމަކު ތިޔަބައިމީހުން ބުނާށެވެ: ﷲ އިރާދަކުއްވިގޮތެވެ. އަދި އެއަށްފަހު މިވެނި މީހަކުވެސް ބޭނުންވި ގޮތެވެ.”\nފަހެ (ޝިރުކުގެ) މިބާވަތް އެކަން ކުރާ މީހާ މުރުތައްދުވުން ވާޖިބެއް ނުކުރެއެވެ. އަދި ނަރަކައިގައި ދާއިމަށް އޮތުމަށްވެސް ވާޖިބެއް ނުކުރެއެވެ. ނަމަވެސް ތައުޙީދުގެ ވާޖިބު މިންވަރުގެ ފުރިހަމަކަން މިބާވަތުގެ ޝިރުކު ނަފީ ކުރެއެވެ.\nތިންވަނަ ބައި: އެއީ ފޮރުވިފައިވާ ޝިރުކެވެ. އެކަމުގެ ދަލީލަކީ ނަބިއްޔާ صلى الله عليه وسلم ޙަދީޘެވެ.\n((أَلاَ أُخْبِرُكُمْ بِمَا هُوَ أَخْوَفُ عَلَيْكُمْ عِنْدِيْ مِنَ المسِيْحِ الدَّجَّالِ ؟)) قَالُوا : بَلَى يَا رَسُوْلَ اللهِ ، قَالَ : ((الشِّرْكُ الخَفِيُّ ، يَقُوْمُ الَّرجُلُ فَيُصَلِّيْ فَيُزَيِّن صَلَاتَهُ لِمَا يَرَى مِنْ نَظَرِ الرجل إِلَيْهِ))\nމާނައީ: “މަސީޙުއް ދައްޖާލައްވުރެވެސް ތިޔަބައިމީހުންގެ މައްޗަށް ތިމަންކަލޭގެފާނު ބިރުވެތިވެވަޑައިގަންނަވާ ކަމަކާއިމެދު ޚަބަރު ދެއްވަމުތޯއެވެ. އެބޭކަލުންދެންނެވިއެވެ. އޭ ﷲގެ ރަސޫލާއެވެ. އާދޭހެވެ. އެކަލޭގެފާނު ޙަދީޘްފުޅު ކުރެއްވިއެވެ. (އެއީ) ފޮރުވިފައިވާ ޝިރުކެވެ. މީހަކު ނަމާދުކުރަން ތެދުވެ އެހެންމީހުން އޭނާއަށް ނަޒަރު ހިންގާތީވެ އޭނާގެ ނަމާދު ޒީނަތްތެރި ކުރާކުރުމެވެ.”\nމިޙަދީޘް އިމާމު އަޙްމަދުގެ މުސްނަދުގައި އަބޫ ސަޢީދު އަލްޚުދްރީ رضي الله عنه ގެ ކިބައިން ރިވާކުރެއްވިއެވެ.\nހަމަ އެކަނި ދެބަޔަކަށް ޝިރުކު ބަހާލުންވެސް ހުއްދަވެގެންވެއެވެ. އެއީ ބޮޑު ޝިރުކާއި ކުޑަ ޝިރުކެވެ. ފަހެ ފޮރުވިފައިވާ ޝިރުކު އިސްވެދިޔަ ދެބާވަތަށްވެސް އާންމު ގޮތެއްގައި ވަދެއެވެ.\nފަހެ (ފޮރުވިފައިވާ ޝިރުކު) ބޮޑުޝިރުކަށް ވަންނަ ގޮތުގެ މިޘާލަކީ މުނާފިޤުން ކުރާ ޝިރުކެވެ. އެހެނީ ހަމަކަށަވަރުން އެބައިމީހުން އެބައިމީހުންގެ ބާޠިލު ޢަޤީދާތައް ފޮރުވައި އިސްލާމެއްކަމަށް ފާޅުކޮށް އުޅެނީ ދެއްކުންތެރިކަމުގެ ގޮތުންނާއި އަދި އެބައިމީހުންގެ ނަފްސުތަކުގެ މައްޗަށް ބިރުވެތިވާތީއެވެ.\nއަދި (ފޮރުވިފައިވާ ޝިރުކު) ކުޑަ ޝިރުކުގެ (ތެރެއިން) ވާގޮތުގެ މިޘާލަކީ ދެއްކުންތެރިކަމެވެ.\nއެއީ އިސްވެދިޔަ މަޙްމޫދު އިބުނު ލަބީދު އަލްއަންޞާރީގެ ޙަދީޘްއާއި ޛިކުރުވެވިގެން ދިޔަ އަބޫ ސަޢީދުގެ ޙަދީޘްގައިވެސް ވާފަދައިންނެވެ.


Muiz'ah fiyavalhu elhun: Komme'henves kuranjehifaivaa kameh!\nމުއިއްޒުއަށް ފިޔަވަޅު އެޅުން: ކޮންމެހެންވެސް ކުރަންޖެހޭ ކަމެއް!\nބަޔާން ދެއްވުނީ ކާކަށްކަމެއް އެނގިވަޑައިނުގަންނަވާކަމަށް މުއިއްޒު ވިދާޅުވެފައިވޭ\nބަޔާން ބަދަލުކުރެއްވިކަމަށް އިއުތިރާފްވެވަޑައިގެންނެވި\nކ. މާލެ | 13 ޑިސެންބަރ 2019 | ހުކުރު 18:45 | 16,709\nކުރީގެ ހައުސިންގ މިނިސްޓަރ ޑރ. މުހައްމަދު މުއިއްޒު - މުހައްމަދު ޝަރުހާން\nކުރީގެ ހައުސިންގ މިނިސްޓަރ ޑރ. މުހައްމަދު މުއިއްޒުގެ މައްޗަށް ޖިނާއީ ތަހުޤީޤެއް ހިންގަވައިދެއްވުމަށް އެދިވަޑައިގެން ބަންޑާރަނައިބް އިބްރާހިމް ރިފްއަތު، ފުލުހުންގެ އިދަރާއަށް ހުށަހެޅުއްވީ ނިމިގެންދިޔަ ހަފްތާގެ ތެރޭގަ އެވެ. ބަންޑާރަ ނައިބްގެ އޮފީހުން އެދިވަޑައިގެންފައިވަނީ ރަސްމީ ހައިސިއްޔަތު ނަހަމަ ގޮތުގައި ބޭނުންކޮށްފައިވާކަމާއި ދައުލަތުގެ މުވައްޒަފެއްގެ ޙައިޞިއްޔަތުން ލިބިގެންވާ ސިއްރު މަޢުލޫމާތެއްގެ ނަހަމަ ބޭނުންކޮށްފައިވާކަމާއި ރަސްމީ އިދާރާއަކަށް ދޮގު މަޢުލޫމާތު ދީފައިވާ ކަން ނުވަތަ ނޫން ކަން ތަޙްޤީޤުކޮށްދެއްވުމަށެވެ.\nނޫމަޑި މައްސަލާގެ ތަފްސީލްތަކަށް ނުދިޔަނަމަވެސް، މައްސަލާގައި ކުރީގެ މިނިސްޓަރ މުއިއްޒު ކަންކުރައްވާފައިވާގޮތަކީ، މިއަދު ހުރިހާ ރައްޔިތުންނަށްވެސް ފެންނަން ހުރި މަންޒަރުތަކެވެ. ލިބެން ހުރި މައުލޫމާތުތަކެކެވެ. މިނިސްޓަރުކަމުގެ މަޤާމުގައި ހުންނަވާ އެއްބަސްވުން ބާތިލްކުރެއްވުމަށްފަހު، ނޫމަޑީގެ ފަރާތުން އިންޓަނޭޝަނަލް އާބިޓްރޭޝަނަށް މައްސަލަ ހުށަހެޅުވުމުން، އޭރު އަމަލުކުރެއްވިގޮތާއި ދިމާ އިދިކޮޅަށް، ދައުލަތާއި ދެކޮޅަށް ބަޔާންދެއްވީ މުއިއްޒު އެވެ.\nނޫމަޑި ކޮޅަށް މައްސަލަ ކާމިޔާބުވުމަށް ހުރިހާ ދޮރުތަކެއް ހުޅުވާލަދީ، ރައްޔިތުންގެ މާލިއްޔަތުން ބޮޑު އަދަދެއް ނޫމަޑިއަށް ލިބޭގޮތަށް މަގުފަހިކޮށްދެއްވި ބޭފުޅަކީ މުއިއްޒު އެވެ. ރައްޔިތުންގެ މަޖިލީހުގެ މާލިއްޔަތު ކޮމެޓީގައި ދެއްކެވި ވާހަކަފުޅުވެސް އެކަމުގެ ހެއްކަކަށް ފުދެ އެވެ.\nއާބިޓްރޭޝަނަށް ބަޔާން ހުށަހެޅުއްވީ ކޮން ބޭފުޅެއްކަމެއް މުއިއްޒުއަކަށް އެނގިވަޑައެއް ނުގަންނަވަ އެވެ. މުއިއްޒަށް ބަޔާން ދެއްވީ ކާކަށްކަމެއް މުއިއްޒުއަކަށްވެސް އެނގިވަޑައެއް ނުގަންނަވަ އެވެ. ނަމަވެސް ބަޔާން ދެއްވުމަށްފަހު، ބަޔާން ބަދަލުކުރެއްވުމަށް އަމިއްލަފުޅަށް ހުށަހެޅުއްވިކަމަށް މުއިއްޒު ހަމަ އެ މިނެޓުގެ ތެރޭގައި އިއުތިރާފްވެވަޑައިގެންފައިވެސްވެއެވެ. މުއިއްޒު އެފަދައިން ވިދާޅުވުމާއެކު ބަޔާން ބަދަލުކުރެއްވުމަށްފަހު، ބަޔާން ހަވާލުކުރީ ކަކާތޯ މެމްބަރު އިލިޔާސް ލަބީބް ސުވާލުކުރެއްވުމުންވެސް ވިދާޅުވީ އެއީ ކާކުކަންވެސް އެނގިވަޑައިނުގަންނަވާކަމަށެވެ.\nމިއީ7އަހަރު ދުވަހު މިނިސްޓަރކަން ކުރެއްވި ބޭފުޅެއްގެ ޖަވާބުތަކެވެ. ބަޔާން ދެއްވީ ކާކަށްކަމެއް، ބަޔާނުގައި އޮތީ ކޯޗެއްކަމެއް، ބަޔާނެއް ހޯދުމަށް އައީ ކާކުކަމެއް އެނގިވަޑައިގަންނަވާކަމަކަށްނުވި އެވެ. އެ ހިސާބުންވެސް މުއިއްޒު އިހުލާސްތެރިކަން ހުރި މިންވަރާއި، ރައްޔިތުންނާއި، ޤައުމަށް ވަފާތެރި މިންވަރު ވަރަށް ބޮޑަށްވެސް އެނގި، ހާމަވެގެންދެ އެވެ.\nބޮޑެތި ނޫސްވެރިންގެ ބައްދަލުވުންތައް ބާއްވައި، މިއަދުގެ ސަރުކާރުން ކުންފުނިތަކަށް ބަދަލު ދެއްވަނީ ކަމަށް ވިދާޅުވަމުންގެންދަވައިރު، އަސްލަކީ މުއިއްޒުމެން ފަދަ ބޭފުޅުންކަން އެންމެ މައްސަލައަކުން އޮތީ ސާފުކޮށްފެންނާށެވެ. ކޮންމެ އެއްބަސްވުމެއްގައިވެސް، އެއްބަސްވުންތައް ބާތިލްކުރެވޭނެ ހާލަތްތަކާއި، އެއްބަސްވުންތައް ބާތިލްކުރެވޭނެ ގޮތްތައް ބަޔާންކޮށްފަިއވާއިރު، އެކަންކަމާއި ހިލާފަށް މުއިއްޒުމެންގެ ވެރިކަމުގެ ތެރޭގައި އެއްބަސްވުންތައް ބާތިލްނުކުރެއްވިނަމަ، މިއަދުގެ ސަރުކާރަށް އެންމެ ކުންފުންޏަކަށްވެސް ބަދަލެއްދޭކަށްނުޖެހޭނެ އެވެ. އަދި އެ ކުންފުނިތަކުން ބަދަލު ހޯދަކަށް މަސައްކަތެއްވެސް ނުކުރާނެ އެވެ.\nދެންއޮތީ ޑރ. މުހައްމަދު މުއިއްޒުގެ މައްޗަށް ޖިނާއީ ތަހުޤީޤެއް ހިންގުމުގެ މުހިންމުކަމެވެ.\nމަސްދަރުތަކުން މައުލޫމާތުލިބޭގޮތުގައި މުއިއްޒު މިވަގުތު މަސައްކަތްކުރައްވަމުންގެންދަވަނީ މާލެ ސިޓީ ކައުންސިލަށް ވަޑައިގެންނެވުމަށެވެ. ސިޓީ ކައުންސިލްގެ މޭޔަރަކަށްވެވަޑައިގެންނެވުމަށެވެ. ބަޔާންދެއްވީ ކާކަށްކަމެއް، ބަޔާން ހޯދަން ވަޑައިގެންނެވީ ކޮން ބޭފުޅުންނެއްކަމެއް އެނގިވަޑައިނުގަންނަވާ ބޭފުޅަކު މާލެ ސިޓީ ކައުންސިލްގެ މޭޔަރުކަމަށް ވަޑައިގެންނެވުމުން ދެންވާނެގޮތެއް ރައްޔިތުން ވިސްނުމަށްގެންނަވާ!\nއޭގެއިތުރުން މުއިއްޒުއަށް ފިޔަވަޅު އަޅައި، އަދަބު ދިނުމަކީ ދެންވެސް ދައުަލތުގެ މަޤާމުތަކުގައި ތިއްބަވާ ރައްޔިތުންނަށް ގައްދާރުވާ ފަރާތްތަކަށްދެވޭ ވަރުގަދަ މެސެޖަކަށްވާނެ އެވެ. ފިޔަވަޅު ނާޅައިފިނަމަ މުއިއްޒު ހިންގެވި މަގުން އެހެން ފަރާތައްވެސް ހިންގެވުމުގެ ފުރުސަތު ބޮޑު އެވެ. އެކަންކަން ހުއްޓުވައި، ޤައުމު ހަމަޔަކަށް އެޅުވޭނީ، ރައްޔިތުންނަށް ގައްދާރުވެ، ކުށްކުރައްވާ ފަރާތަތަކަށް ހައްޤު އަދަބުދެވިގެންނެވެ. އެހެން ނޫންކަމުގައިވާނަމަ ކުރީގެ ބަންޑާރ ނައިބް އާޒިމާ ޝުކުރޫގެ ލިސްޓަށް، މުއިއްޒުގެ ނަންވެސް އިތުރުވެ، އެ ލިސްޓު ބިޔަ ބޮޑުވެގެން ދިއުމުގެ ބިރު އޮބައޮތެވެ.\nއާޒިމާ ދެއްވި ޤާނޫނީ ލަފާފުޅުގެ ސަބަބުން ޤައުމަށާއި، ރައްޔިތުންނަށް ލިބުނު ގެއްލުމުން އަރައިނުގަނެވިގެންއުޅޭއިރު، މުޅި ދައުަލތުގެ މާލިޔާ މިފަދަ ކަންކަމުގެ ތެރޭގައި ތާށިވުމުގެ ބިރުވެސް އޮތީ ކުޑައެއްކޮށެއް ނޫނެވެ.


Minister Mahloof ah maruge inzaaru dheefi - One Online\nމިނިސްޓަރު މަހުލޫފަށް މަރުގެ އިންޒާރު ދީފި\nޔޫތު މިނިސްޓަރު އަހުމަދު މަހުލޫފަށް މަރުގެ އިންޒާރު ދީފިއެވެ.\nމިނިސްޓަރު މަހުލޫފަށް މަރުގެ އިންޒާރު ދީފައިމިވަނީ ބައިނަލްއަގުވާމީ ޔޯގާ ދުވަސް ފާހަގަކުރުމަށް ގަލޮޅު ދަނޑުގައި ކުރިއަށް ގެންދިޔަ ހަރަކާތް ހުއްޓުވައި ހަމަނުޖެހުން ހިންގީ ޖަމިއްޔަތުލް ސަލަފާއި ޕީޕީއެމްގެ އިސް ފަރާތްތަކުން ކަމަށް ތުހުމަތުކުރައްވާ ބޮޑެތި ފާޑުކިޔުންތަކެއް އަމާޒުކުރައްވައިފައިވަނިކޮށެވެ.\nމިނިސްޓަރު މަހުލޫފު މިއަދު އާއްމު ކުރެއްވި ޕޯސްޓެއްގައި ވަނީ އޭނާއަށް އިންޒާރުދީ މީހަކު ކޮށްފައިވާ މެސެޖެއް ހިއްސާކުރައްވައިފައެވެ. އެ މެސެޖުގައި، މިނިސްޓަރު މަހުލޫފަކީ އިންޑިއާގެ "ޕަޕެޓެއް" ކަމަށް ބުނެފައިވާއިރު ޔޯގާ ހަރަކާތް ކުރިއަށް ގެންދިޔަ ދުވަހު މަހުލޫފު އަތުގައި ޖެހުނު ނަމަ "ނޮޅާލާނެ" ކަމަށް ބުނެފައިވެއެވެ.\n"އަހަރެމެން މިތިބީ ބަލަން. އަހަރެމެންގެ އަހަކަށް ނުވަތަ ޖަމިއްޔާއަކަށް ފިޔަވަޅު އެޅިޔަސް. ކަލެއާ ކަލޭގެ އާާއިލާގެ ޒަމާން ދުއްވާލާނަން. އަބަދު މިނިސްޓަރު ކަމުގައި ނުހުރެވޭނެ" މަރުގެ އިންޒާރު ދީ މަހުލޫފަށް ފޮނުވި މެސެޖުގައިވެއެވެ.\nއެކަމާ ގުޅިގެން މިނިސްޓަރު މަހުލޫފު ވިދާޅުވީ، މިނިސްޓަރުކަމުގެ މަގާމަކީ މާ މުހިންމުކަމެއް ނޫން ކަމަށާއި ބިރު ދައްކައިގެން އެއްވެސް ނަތީޖާއެއް ހާސިލެއް ނުވާނެ ކަމަށެވެ.\n"ތިޔަކަހަލަ ކޮހެއްގެ އަތުން މަރުވެއްޖެއްޔާ ޔަގީނުންވެސް އަޅުގަނޑުވާނީ ޝަހީދަކަށް." މިނިސްޓަރު ވިދާޅުވިއެވެ.\nމިނިސްޓަރު މަހުލޫފަށް މަރުގެ އިންޒާރުދިން މައްސަލައާ ގުޅޭ ގޮތުން އޭނާގެ ބަހެއް ހޯދުމަށް "ވަން" އިން ގުޅުމުން ފޯނަށް ޖަވާބު ނުދެއްވާތީ ވަނީ ބަހެއް ލިބޭ ގޮތް ނުވެފައެވެ. އެ މައްސަލައިގައި ފުލުހުން މިހާތަނަށް އަދި އެއްވެސް އެއްޗެއް ބުނެފައެއް ނުވެއެވެ.\nގުޅޭ ޓެގު ޕޮލިސް


މިނިވަން ނޫހުގެ ނޫސްވެރިޔާ އަހުމަދު ރިލްވާން ގެއްލުވާލިތާ5އަހަރުފަހުން މިވަނީ ރިލްވާން މަރާލާފައިވާ ކަން ހާމަކޮށްފައެވެ.\nއެކަން ހާމަކޮށްފައިވަނީ ރައީސުލްޖުމްހުރިއްޔާ އިބްރާހިމް މުހައްމަދު ސޯލިހް އުފެއްދެވި ރިޔާސީ ކޮމިޝަނުންނެވެ. އެރިޔާސީ ކޮމިޝަން ހެއްދެވުމުގެ މައިގަނޑު އެއް ބޭނުމަކީވެސް ރިލްވާން ވީނުވީއެއް ނޭންގި ގެއްލުނު މައްސަލަ ތަހުޤީގު ކުރުމެވެ.\nއެމަސައްކަތް އެކޮމިޝަންގެ ބޭފުޅުން ކުރައްވައިފިއެވެ. ރިލްވާނަށް ވީގޮތެއް އެބޭފުޅުން ހޯދައިފިއެވެ. ރިލްވާން ރަހީނުކޮށްގެން ގެންދިއުމަށްފަހު ރަހުމުކުޑަ ގޮތަކަށް މަރާލި ކަމަށް ކޮމިޝަނުން ހާމަކުރީ ސެޕްޓެމްބަރު 01 ވަނަ ދުވަހު ބޭއްވި ނޫސްވެރިންގެ ބައްދަލުވުމުގައި އެމައްސަލަ ތަހުޤީގުކުރި ކޮމިޝަންގެ ރައީސް ހުސްނުއްސުއޫދެވެ.\nސުއޫދު އެދުވަހު ދެއްކެވި ވާހަކަ ތަކުން ގިނަ މައުލޫމާތު ތަކެއް ލިބިގެން ދިޔައެވެ. އެތަހުޤީގުން ހާމަވެގެން ދިޔައީ ރާއްޖޭގައި ދީން ޤަބޫލުނުކުރާ މީހުން ނުވަތަ އިސްލާމް ދީން ޤަބޫލުނުކުރާ މީހުން ތިބިކަމެވެ. އަދި ރާއްޖޭގައި ހަރުކަށި ދީނީ ފިކުރުގެ މީހުން ޖަމާއަތް ހަދައިގެން އެކި ކަންކަން ކުރާކަން ހާމަވެގެން ދިޔައީ އެ ތަހުޤީގުންނެވެ.\nސުއޫދުގެ ވާހަކަތަކުން އިނގިގެން ދިޔައީ ރިލްވާން މަރާލުމުުގައި އެފަދަ ހަރުކަށި ދީނީ ފިކުރުގެ ބައެއްގެ އަތެއްވާކަމެވެ. އެކަންކަމުގައި ތިކިޖައްސަވާ ގުޅުވަމުން ސުއޫދު ގެންދެވިއިރު، އެވާހަކަތަކުގެ ތެރެއިން ހިތަށް އުނދަގޫވި އެތައް ސުވާލުތަކެއް އުފެދުނެވެ.\n01. ފުލުހުން ރިލްވާނަށް ފާރަލީ ކީއްވެ؟\nހުސްނުއްސުއޫދު ވިދާޅުވީ، މޯލްޑިވްސް ޕޮލިސް ސާވިސުން 24 އޭޕްރިލް 2014 އިން ފެށިގެން 22 ޖޫން 2014 އާއި ހަމައަށް ރިލްވާނަށް ފާރަލަމުން ގޮސްފައިވާކަމަށެވެ. އަދި އެކަމުގެ ސަބަބު އެކިބޭފުޅުން އެކި ގޮތަށް ދެއްވާފައިވާކަމަށް ސުއޫދު ވިދާޅުވިއެވެ.\nއެގޮތުން އިންޓެލްގައި މަސައްކަތްކުރާ ފަރާތްތަކުން މައުލޫމާތު ދިފައިވާ ގޮތުގައި، ރިލްވާނަށް ތްރެޓެއް އޮތްކަމަށް ޝައްކުކުރެވޭތީ އަދި ފޭސްބުކް ކަލާލެސް ގްރޫޕުގެ އެޑްމިން ކިޑްނެޕް ކުރުމުން ރިލްވާނަށް އިންޓެލުން ފާރަލަމުން ދިޔައީ ކަމަށް ފުލުހުން މައުލޫމާތު ދީފައިވާކަމަށް ސުއޫދު ވިދާޅުވިއެވެ. އެހެންނަމަވެސް އެ ވާހަކަ ތަކުގައި ފުށުއެރުންތަކެއް ހުރިކަމަށްވެސް ސުއޫދު ވިދާޅުވިއެވެ. އެގޮތުން ފޭސްބުކް ކަލާލެސް ގްރޫޕުގެ އެޑްމިން ކިޑްނެޕް ކޮށްފައިވަނީ ރިލްވާނަށް ފުލުހުން ފާރަލުމަށް ފެށިފަހުންކަން ސުއޫދު ފާހަގަކުރެއްވިއެވެ. އެހެން ކަމުން ފުލުހުން ދިން ޖަވާބު ޤަބޫލުނުކުރެވޭކަމަށް ސުއޫދު ވިދާޅުވިއެވެ.\nރިލްވާން ގެއްލުމުގެ ކުރިން ފުލުހުން ރިލްވާނަށް ފާރަލި ބޭނުމެއް، އަދި އެކަމުގެ މަޤުސަދެއް މި މައްސަލައިގައި ސާފުވާންޖެހެއެވެ.\n02. ކޯޓަށް ހުށަހެޅި ފޯމުގައި "ދައުލަތާއި އިދިކޮޅު ހަރަކާތް" ހިިންގާކަމަށް ބަޔާންކޮށްފައި އޮތީ ކީއްވެ؟\nސުއޫދު ހާމަކުރެއްވި ގޮތުގައި ރިލްވާނަށް ފުލުހުން ފާރަލަމުން ގޮސް އޭނާގެ ފޯން ކޯލުތައް އަޑުއެހުމަށް ކޯޓު އަމުރެއް ހޯދުމަށް ކޯޓަށް ހުށަހެޅި ފޯމް ގައި ސަބަބެއްގެ ގޮތުން ބަޔާންކޮށްފައި އޮތީ ވަރަށްވެސް ތަފާތު ވާހަކައެކެވެ.\nފުލުހުން ކޯޓަށް ހުށަހެޅި ފޯމުގައި، "ރިލްވާން ދައުލަތާއި އިދިކޮޅު ހަރަކާތް ހިންގަމުން ގެންދާތީ އެކަމުގެ ތުހުމަތުގައި ފޯން ކޯލްތައް އަޑުއެހުމުގެ ހުއްދަދިނުމަށް" އެދިފައިވާކަމަ ސުއޫދުވިދާޅުވިއެވެ.\nރިލްވާން ގެއްލުމުގެ ކުރިން ފުލުހުން އޭނާއަށް ފާރަލަމުން ގޮސް އަދި އެވަރުން ނުވެގެން ކޯޓު އަމުރެއް ހޯދުމަށް ސަބަބެއްގެ ގޮތުން "ދައުލަތާއި އިދިކޮޅު ހަރަކާތް" ހިންގާކަމަށް ބުނެފައި އޮތުމުން ރިލްވާނާއި ދެކޮޅަށް ކުރީ ސަރުކާރުގެ އިސްބައެއް ނުވަތަ އެހެންވެސް ގޮތަކުން ނުފޫޒުގަދަ ބައެއްގެ ރޭވުމުންކަން އެބަހާމަވެއެވެ.\nއެހެން ނަމަވެސް މިކަމަށް ކޮމިޝަންގެ ތަހުޤީގުގައި އަލިއަޅުވާލާފައި ނުވާއިރު، މިކަން ވެގެންދިޔައީ ރިލްވާންގެ މައްސަލައިގައި ހިތުގައި އުފެދޭ ސުވާލުތައް އިތުރުވި ކަމަކަށެވެ.\n03. ރިލްވާނަށް ފާރަލުން ޕޮލިޓިކަލް (ސިޔާސީ) ސެކްޝަނަށް ބަދަލުކުރީ ކީއްވެ؟\nޕްރެސް ކޮންފަރެންސްގައި ސުއޫދު ވިދާޅުވީ، ކައުންޓާ ޓެރަރިޒަމުން ރިލްވާންގެ މައްޗަށް ފާރަލަމުން އައިސް ފާރަލުން ޕޮލިޓިކަލް (ސިޔާސީ) ސެކްޝަނަށް ބަދަލުކޮށްފައިވާކަމަށެވެ.\nރިލްވާން ގެއްލުމުގެ ކުރިން، އަދި ވަކި ބަޔަކު ރިލްވާނަށް ފާރަލިކަން ފުލުހުންނަށް އިނގުމުގެ ކުރިން ފުލުހުން ރިލްވާނަށް ފާރަލާ، "ދައުލަތާއި އިދިކޮޅު ހަރަކާތް" ހިންގާ ކަމަށް ބުނެ އޭނާގެ ފޯނު ކޯލްތައް އަޑުއެހުމަށް ކޯޓު އަމުރު ހޯދާ އަދި އެންމެފަހުން ފާރަލުން ސިޔާސީ ސެކްޝަނަށް ބަދަލުކުރީ ކީއްވެގެންކަން ދިވެހި ރައްޔިތުން އިންގެން ބޭނުންވެއެވެ.\nއެހެނަސް މިކަމުގެ ފުނަށްވެސް ކޮމިޝަންގެ ތަހުޤީގު ކުރިއަށް ގެންގޮސްފައި ނުވާކަން ހާމަވެއެވެ.\nއަނެއްކާވެސް މުހިންމު ކަމެއް ތަހުޤީގު ނުކޮށް ދޫކޮށްލެވުނީއެވެ.\n04. ރިލްވާން ސީރިއާއަށް ގޮސް މަރުވެފައިވާކަން ދެއްކުމަށް ސަރުކާރުގެ އިސް ފަރާތްތަކެއް މަސައްކަތްކުރީ ކީއްވެ؟\nކޮމިޝަންގެ ފަރާތުން މީޑިއާއަށް މައުލޫމާތު ދެއްވަމުން ސުއޫދު ވިދާޅުވީ، ރިލްވާން ސީރިޔާއަށް ގޮސް މަރުވެފައިވާ ކަން ދެއްކުމަށް ކުރީގެ ރައީސް ޔާމީންގެ ސަރުކާރުގެ އިސް ފަރާތްތަކެއް މަސައްކަތް ކޮށްފައިވާކަމަށެވެ.\nއެގޮތުން އޭރުގެ އިމިގްރޭޝަން ކޮންޓްރޯލާ މިހާރުގެ ހައިކޯޓު ފަނޑިޔާރު ހަސަން ޢަލީއާއި ރައީސް ޔާމީންގެ ދެވަނަ ނައިބު ރައީސް އަހުމަދު އަދީބު، ރިލްވާންގެ ޕާސްޕޯޓް ހަދާ ސީރިއާއަށް ދިޔަކަށް ދެއްކުމަށް އުޅުނުކަމަށް ތަހުޤީގު ކޮމިޝަނުން ބުނެއެވެ.\nރިލްވާން ރަހީނުކޮށް މަރާލުމަކީ ހަމައެކަނި ދީނީ ހަރުކަށި ބަޔަކު ކުރި ކަމެއްކަމަށް ވާނަމަ، ރިލްވާން ގެއްލުނު ފަހުން، އޭނާއަށް ވީގޮތް ހޯދުމުގެ ބަދަލުގައި އޭނާ އާއި ގުޅޭ ދޮގު ވާހަކަތަކެއް ފެތުރުމަށް ރައީސް ޔާމީންގެ ސަރުކާރުގެ އަދި އެމަނިކުފާނާއި އަރިސް ބޭފުޅުންތަކެއް މަސައްކަތް ކުރީ ކީއްވެތޯއެވެ؟\nއަދި ރިލްވާން ގެއްލުވާލި ބަޔަކު ހޯދުމަށް މަސައްކަތް ކުރުމުގެ ބަދަލުގައި އަސްލު އޮޅުވާލުމަށް މަސައްކަތްކުރީ ކީއްވެތޯއެވެ؟\nމިސުވާލުތަކަކީ ކޮމިޝަންގެ ތަހުޤީގުން ޖަވާބު ލިބެންބޭނުންވި ސުވާލުތަކެވެ.\n05. އިންޓެލް މައުލޫމާތަށް ފިޔަވަޅު ނޭޅީ ކީއްވެ؟\nނޫސްވެރިންގެ ބައްދަލުވުމުގައި ސުއޫދު ވިދާޅުވި ވާހަކަ ތަކުގެ ތެރެއިން އެންމެ ބޮޑު ސިހުން ލިބުނު ވާހަކައަކީ، ރިލްވާން ރަހީން ކުރުމަށް ބަޔަކު މަސައްކަތް ކުރާކަމުގެ މައުލޫމާތު ފުލުހުންނަށް ލިބި އެކަމަށް ފިޔަވަޅު ނާޅާ އޮތް ވާހަކައެވެ.\n24 ޖޫން 2014 ގައި ފުލުހުންނަށް، ހުޅުމާލޭގައި ސާކިއުލާ ފިކުރުގެ2މީހަކު ކިޑްނެޕް ކުރުމަށް މަސައްކަތްކުރަން އުޅޭކަމަށާއި، އަދި އެކަމަށްޓަކައި ލޯންޗެއް ތައްޔާރު ކުރަމުން ދާކަމުގެ އިންޓެލް ރިޕޯޓް ލޮގް ކުރެވިފައިވާކަމަށް ސުއޫދު ވިދާޅުވިއެވެ.\nއެހެން ނަމަވެސް މީގެން އެއްވެސް ކަމަކަށް ފުލުހުން އެއްވެސް ފިޔަވަޅެއް އަޅާފައެއް ނުވެއެވެ.\nމާނައަކީ ރިލްވާން ރަހީނުކޮށް އޭނާއާއި މެދު ލާއިންސާނީ އަމަލުތަކެއް ހިންގުމަށް ބަޔަކު ރާވަމުން ދިޔައިރު އެކަން ފުލުހުންނަށް އިގުނު ކަމެވެ.\nއެހެން ނަމަވެސް ތަކުރާރު ވަނީ އެއްސުވާލެކެވެ. އެކަންކަމަށް ފިޔަވަޅު ނާޅާ އޮތީ، ރިލްވާންގެ މަރުގެ ފަހަތުގައި ހަމައެކަނި ދީނީ ހަރުކަށި ފިކުރުގެ ބަޔަކު ވީތީތޯއެވެ؟ ނުވަތަ ސަރުކާރުގެ ތެރެއިން އިތުރު ބައެއްގެ އަތް މީގެތެރޭގައި އޮތީ ތޯއެވެ؟\nތަހުޤީގު ކޮމިޝަނުން ބޭނުންވި ޖަވާބުތައް ލިބުުތަ؟\nރިލްވާންގެ މަރުގެ މައްސަލައިގައި ތަހުޤީގު ކޮމިޝަނުން ހާމަކުރި މައުލޫމާތު ތަކުން މިވީހާތަނަށް ނުލިބި ހުރި އެތައް ސުވާލެއްގެ ޖަވާބު ލިބުނު ކަމީ ހަޤީޤަތެވެ. ރިލްވާނަށް ވީގޮތް ހާމަވެއްޖެއެވެ. އެކަމުގައި އަމަލީ ގޮތުން އުޅުނު ބައެއް މީހުން ހާމަވެ ކަންކުރިގޮތް ހާމަވެއްޖެއެވެ.\nއެހެން ނަމަވެސް ހާމަނުވެ އޮޮތް ކަމަކީ މިކަމުގައި އޭރުގެ ސަރުކާރުގެ އިސްފަރާތްތަކެއް ނުވަތަ ނުފޫޒުގަދަ ބައެއްގެ ބައިވެރިވުން އޮތް މިންވަރެވެ. މަތީގައި ހުރި ވާހަކަ މިކަމުގައި އޭރުގެ ސަރުކާރުގެ އިސްފަރާތްތަކެއް ނުވަތަ ނުފޫޒުގަދަ ބައެއްގެ އަތެއްވާކަން ހާމަވެއެވެ.\nއެހެންނަމަވެސް ތަހުގީގު ރިޕޯޓްގައި އެއިން އެއްވެސް ކަމަކަށް އަލި އަޅުވާލައިފައި ނެތުމަކީ އެކަމުގައި ހިތަށް އިންތިހާއަށް އުނދަގޫވާކަމެކެވެ. އަދި ރިލްވާންގެ މަރުގެ ފަހަތުގައި ކުރީގެ ސަރުކާރުގެ އިސްފަރާތްތަކެއް ނުވަތަ ނުފޫޒުގަދަ ބައެއްގެ އަތެއްވާނަމަ އެކަމެއް ރައްޔިތުންނަށް ހާމަކުރުމަކީ ރައްޔިތުންގެ ހިތަށް ތަސައްލީއެއް ލިބޭނޭކަމެއްކަން ހަމަ ޔަޤީނެވެ.\nއަދި ރިލްވާން ގެއްލުވާލި ދުވަހުން ފެށިގެން މިއަދާއި ހަމައަށް ވަރުބަލިކަމެއް ނެތި އިންސާފު ހޯދުމަށް ކަރުނައަޅާ އަޑުން އަޑު ނަގަާ ހަދަމުން ދާ ރިލްވާންގެ އާއިލާގެ އެންމެ ބޮޑު އުންމީދަކީވެސް މިއީއެވެ.


Manchester city Bodu MOlhe Hoadhi iru Aguero2record Aakohfi - AO News\nމެންޗެސްޓަރ ސިޓީ ބޮޑު މޮޅެއް ހޯދިއިރު އަގުއޭރޯ އަށް ދެ ރެކޯޑް\nއިނގިރޭސި ޕްރިމިއަ ލީގުގައި ރޭ މެންޗެސްޓާ ސިޓީން 6-1 އިން އެސްޓަން ވިލާ ބަލިކޮށް ލީގުގެ ދެ ވަނަ އަށް ޖެހިލި އިރު ސާޖިއޯ އަގުއޭރޯ ދެ ރެކޯޑު އާ ކޮށްފިއެވެ.\nމި މެޗުގައި އަގުއޭރޯ ހެދި ހެޓްރިކާއެކު އޭނާ ވަނީ ޕްރިމިއާ ލީގުގެ ތާރީހުގައި އެންމެ ގިނަ ހެޓްރިކް ހެދި ނިއު ކާސަލްގެ ލެޖެންޑް އެލަން ޝިއެރާ ހަދާފައިވާ ރެކޯޑް މުގުރާލާފަ އެވެ. އަދި ހަމަ އަގުއޭރޯ ވަނީ ލީގުގައި އެންމެ ގިނަ ގޯލު ޖެހި ބިދޭސީ ކުޅުންތެރިޔާގެ ރެކޯޑްވެސް އައުކޮށްފައެވެ.ކުރިން މި ރެކޯޑް އޮތީ 175 ގޯލު ޖަހާފައިވާ އާސެނަލްގެ ކުރީގެ ތަރި ތިއެރީ އޮންރީ އަތުގަ އެވެ.\nރޭގެ މޮޅާއެކު ސިޓީ ވަނީ ލީގުގެ ދެ ވަނަ އަށް ކުރިއަށް ޖެހިލާފަ އެވެ. އެޓީމަށް 22 މެޗުން 47 ޕޮއިންޓް ލިބިފައިވާއިރު ތިން ވަނައަށް ވެއްޓުނު ލެސްޓާ ސިޓީއަށް 22 މެޗުން ލިބިފައިވަނީ 45 ޕޮއިންޓެވެ. ލީގުގެ އެއް ވަނައިގައި އޮތީ 21 މެޗުން 61 ޕޮއިންޓް ހޯދާފައިވާ ލިވަޕޫލެވެ.\nރެލިގޭޝަން ޒޯނުގައި އޮތް އެސްޓަން ވިލާ ކޮޅަށް ރޭގެ މެޗުގައި ސިޓީގެ އަގުއޭރޯ ހެޓްރިކެއް ހަދައިފާއި ވާއިރު އެ ޓީމްގެ އަނެއް ތިން ލަނޑުގެ ތެރެއިން ދެ ލަނޑު ކާމިޔާބު ކުރީ ރިޔާދު މަހްރޭޒް އެވެ. އަނެއް ލަނޑު ކާމިޔާބު ކުރީ ފެނާންޑޯ ގެބްރިއަލް ޖެސޫސް އެވެ.އެސްޓަން ވިލާގެ ހަމައެކަނި ގޯލު މެޗުގެ އިތުރު ވަގުތުގައި ލިބުނު ޕެނަލްޓީ އަކުން ޖެހީ އަންވަރު އެލްގާޒީ އެވެ.\nސަލާހް ފަހަތަށް ޖައްސާލުމަށް ފަހު އެފްރިކާގެ މޮޅު ކުޅުންތެރިޔާ އެވޯޑް މާނޭއަށް\nތާވަލުގެ ދައްވެގެން އުޅެނީ މެޗުތައް މާ ފަސޭހަ ކޮށްލެވޭތީ : ލިންގާޑް


STO in hihsaaakah 58 rf. bahan faaskohfi\nއެސްޓީއޯ އިން ހިއްސާއަކަށް 58ރ. ބަހަން ފާސްކޮށްފި\nއެސްޓީއޯ އިން ރޭ ބޭއްވި އަހަރީ އާއްމު ޖަލްސާގައި އެ ކުންފުނީގެ ބައެއް ހިއްސާދާރުން- ފޮޓޯ : އަހްމަދު އަޔާދު | އަވަސް\nއެސްޓީއޯއަށް މިދިޔަ އަހަރު ލިބުނު ފައިދާ އިން ހިއްސާދާރުންނަށް 58ރ. ބަހަން މިރޭ ފާސްކޮށްފި އެވެ.\nއެސްޓީއޯ އިން ދަރުބާރުގޭގައި ބޭއްވި އަހަރީ އާއްމު ޖަލްސާގައި 58ރ. ބަހަން ހިއްސާދާރުންގެ ވޯޓަށް އެހުމުން 99 ޕަސެންޓް ހިއްސާދާރުންގެ އިއްތިފާގުން ވަނީ ފާސްވެފަ އެވެ. މިރޭގެ އަހަރީ އާއްމު ޖަލްސާއަށް ހާޒިރުވެފައިވަނީ އެ ކުންފުނީގެ 504 ހިއްސާދާރުންނެވެ.\nރާއްޖެއަށް ކާޑާއި ބޭސް އެތެރެކުރާ ކުންފުނިން މިރޭ ބޭއްވި އަހަރީ އާއްމު ޖަލްސާގައި ކުރިއަށް އޮތް އަހަރަށް ކުންފުނި އޮޑިޓް ކުރުމަށް ވަނީ މަޝްހޫރު އޮޑިޓް ފާމް ކޭޕީއެމްޖީ ހަމަޖައްސާފަ އެވެ. އަދި އެ ކުންފުންޏަށް އުޖޫރައިގެ ގޮތުގައި ވަނީ 49،820 ޑޮލަރު ހަމަޖައްސާފަ އެވެ. އަދި އެ ކުންފުނީގެ ބޯޑުގައި އާއްމު ހިއްސާދާރުން ތަމްސީލް ކުރުމަށްޓަކައި ވަނީ އާ މެންބަރެއް އައްޔަން ކޮށްފަ އެވެ. އެ މަގާމަށް އައްޔަން ކޮށްފައިވަނީ އައިމިނަތު ރުހުޝާ އެވެ.


Maabandu Iru Infectioneh Ufedhi Dhefayaai Athun Baeh Gellunu Anhenehge Vaahaka - Vaguthu\nމާބަނޑު އިރު ދިމާވި ކަމަކުން ދެ ފަޔާއި އަތުގެ ބައެއް ގެއްލުނު އަންހެން މީހާގެ ފޮޓޯ: ފޮޓޯ މީސްމީޑިއާ\nމާބަނޑު އިރު ބެކްޓީރިއަލް އިންފެކްޝަނެއް (ސެޕްސިސް) އުފެދި، އަންހެނެއްގެ ދެ ފަޔާއި އަތުން ބައެއް ގެއްލުމުން، ސެޕްސިސްގެ ނުރައްކާތެރިކަމާއި މެދު ހޭލުންތެރިކުރުމަށް އެ އަންހެން މީހާ އަށް ދިމާވި ހާދިސާ ހިއްސާކޮށްފިއެވެ.\nޓެކްސަސް އަށް އުފަން އުމުރުން 30 އަހަރުގެ ކެލީ ކޮލްވިކް ދެ ވަނަ ދަރިއަކަށް ބަލިވެ އިންކަން އޭނާ އާއި އޭނާގެ ފިރިމީހާ އަށް އެނގުނީ 2016 ވަނަ އަހަރުގެ ނޮވެމްބަރު މަހުއެވެ. ކެލީގެ ބަނޑަށް 15 ހަފްތާގައި އޭނާ އަށް ވަނީ ގިނައިން ލޭ އައުމުގެ މައްސަލަ ދިމާވެފައެވެ. އެހާހިސާބުން އޭނާ އަށް ވިހެއުމުގައި ދިމާވެދާނެ ކަމަކަށް ތައްޔާރުވެ ހުރުމަށް ޑޮކްޓަރުން ލަފާ ދިނެވެ.\nކެލީ އަށް ހައި ރިސްކް ޕްރެގްނެންސީ އަކާއި ކުރިމަތިލާން ޖެހުނީ އޭނާގެ މަސް އިނީ ވަރަށް ތިރީގައި ކަމަށްވުމުންނެވެ. މިއީ ސިއްހީ ގޮތުން ކިޔަކީ ޕްލެސެންޓާ ޕްރީވިއާ އެވެ. މިގޮތަށް ދިމާވުމުން ޕްލެސެންޓާ ނުވަތަ މަސް އިންނާނީ ޔޫޓެރަސްގެ ކަރުގެ އެއްބައި ނުވަތަ އެއްކޮށް ބްލޮކް ވާގޮތަށެވެ. އެހެންކަމުން މި ހާލަތުގައި މައިމީހާ އަށް ވިހެއުމަށް ވަރަށް ގިނަ ދަތިތަކާއި ދިމާވެއެވެ.\nދުޅަހެޔޮ ސިއްހަތެއްގައި ހުރެ ވިހާ އަންހެން މީހާ ވިހެއުމުން ޔުރެޓައިން އިން ޕްލެސެންޓާ ނެއްޓެއވެެ. އެހެންނަމަވެސް "ޕްލެސެންޓާ ޕްރީވިއާ" މެދުވެރިވުމުން ޕްލެސެންޓާ އިން ބައެއް ނުނެއްޓި ހުންނަ ގޮތް ވެއެވެ. މީގެ ސަބަބުން އެ ހާލަތު ދިމާވާ އަންހެން މީހާ ވިހެއުމުން ގިނަ އަދަދަކަށް ލޭ ފައިބާ ގޮތްވެއެވެ. ގިނައިން ލޭ ފޭބުމުގެ އިތުރުން ދުވަސް ނުފުރާ ވިހެއުމަށްވެސް މި ހާލަތުގެ ސަބަބުން މެދުވެރިވެއެވެ.\nކެލީ ވިހަން އޮތް ދުވަހު އޭނާ ހޮސްޕިޓަލަށް ދިއުމުން އޭނާގެ ބަނޑުގައިވާ ދަރިފުޅު، ކޮންމެ ވަގުތަކު ވެސް އުފަން ވެދާނެ ކަމައި، ދަރިފުޅު ދިރިހުރުމުގެ ފުރުސަތު ކުޑަކަން ހޮސްޕިޓަލުން ވަނީ އޭނާ އަށް އަންގާފައެވެ.\n"އެ މީހުން އަހަރެން ވެއްދީ ވިއްސާ ކޮޓަރިއަށް. ވަށައިގެން އިވެނީ އަންހެނުން ވިހާ އަޑާއި ކުޑަ ކުދިންގެ ރުއިމުގެ އަޑު. އަހަރުމެން މަޑުކޮށްގެން ތިބި އިރު ހޮސްޕިޓަލުން ބުނި އަހަރެންގެ ބަނޑުގައިވާ ދަރިފުޅު ކުއިން، ވިހާ އިރުވެސް މަރުވެފައި އޮތުމުގެ ފުރުސަތު ވަރަށް ބޮޑު ކަމަށް. އޭގެ ފަހުން އައި ހަފްތާތަކަކީ ހިތްދަތި ހަފްތާތަކެއް. މަޑު ކުރުން ނޫން ގޮތެއް އަހަރުމެންނަކަށް ނެތް." އެ އަންހެން މީހާ ކިޔާދިނެވެ.\nކެލީ ހޮސްޕިޓަލުގައި އެޑްމިޓްކޮށްފައި: ފޮޓޯ މީސްމީޑިއާ\nކެލީ ވިހަން ވެއްދުމާއި ހިސާބުން އޭނާގެ ހާސްކަން ފެށުނީއެވެ. އޭނާގެ ބަނޑަށް ތަދު ކުރަން ބޭސް ދީގެން ވިހެއި އިރު، އެނާގެ ދަރިފުޅު ކުއިން އޮތީ މަރުވެފައެވެ. ކުއިންގެ ބަރުދަނުގައި ހުރީ އެންމެ 0.5 ޕައުންޑެވެ.\n"އަހަރެން ވިހެއުމަށް ފަހު ނެތް އެއްވެސް ވަރެއް. މަޑުމަޑުން ލޯ މެރެން ފެށި. އަހަންނަނަކަށް ނަރުހުން ގޮވީމަ އިޖާބައެއް ނުދެވޭ. ލޯ ފާޑަކަށް މައްޗަށް ދާ ގޮތް ވެފަ މުޅި ހަށިގަނޑު ހުމާ އަނދަމުްނ ދިޔަ ކަހަލަ. ނަރުހުން އަހަރެންގެ ގައިގައި އައިސް އެޅިކަން އެނގޭ. ޑޮކްޓަރުން ދިޔައީ ލޭ ފައިބަމުން ދިޔަ ވަރަކަށް ލޭ އަޅަމުން. ލޭ މަނާކުރަން ކުރި އެއްވެސް މަސައްކަތެއް ކާމިޔާބެއް ނުވޭ." ކެލީ ކިޔާދިނެވެ.\nއޭގެ ފަހުން ކެލީގެ ހަށިގަނޑުގައި ސެޕްޓިކް ޝޮކް އުފެދު، ހަށިގަނޑަށް އިންފެކްޝަން ފެތުރެން ފެށުމުގެ ސަބަބުން ދެ ފަޔާއި އަތުން ބައެއް ވަކި ކުރަން ޑޮކްޓަރުންނަށް މަޖުބޫރުވިއެވެ.\nދަރިފުޅު މަރުވި ހިތާމަވެރި ވަގުތުގައި، ކެލީ އާއި އޭނާގެ ފިރިމީހާ އަށް ޖެހުނީ ކެލީގެ ފުރާނަ ސަލާމަތް ކުރަން ބޮޑެތި ނިންމުންތަކެއް ނިންމާށެވެ.\nކެލީ އާއި އޭނާގެ ފިރިމީހާ: ފޮޓޯ މީސްމީޑިއާ\nކެލީ ބުނާ ގޮތުން މި ހާދިސާއަށް ފަހު އޭނާގެ މުޅި ދިރިއުޅުން ބަދަލުވިއެވެ. އެ އިންފެކްޝަންގެ ސަބަބުން އޭނާގެ ރަހިމު ނަގަން މަޖުބޫރު ވި އިރު، އެތައް ދުވަހެއް ވަންދެން އެނާ ނޭވާލަމުން ދިޔައީ މެޝިނެއްގެ އެހީތެރިކަމުގައެވެ.\n" އަހަރެން ހަނދާން އެބަ ހުރި މުޅި ފައި އޮތީ އެއްކޮށް ނޫފައި ގަނެ ކަޅު ވާން ކައިރިވެފައި. އިނގިލީގެ ހާލަތު އަދި އެއަށް ވުރެ ހާލަތު ބޮޑު. އަހަރެންނަކަށް އެންމެ ފުރަތަމަ ވީ ގޮތެއް ނުވެސް އެނގޭ. އެއީ ގިނަ ވަގުތުތަކެއް ވަންދެން އަހަރެން ހޭނައްތާފަ އޮތީމަ. ދެން ފިރިމީހާ ކިޔާ ދިނީ ވެގެން އުޅޭ ގޮތް." ކެލީ ކިޔާ ދިނެވެ.\nކެލީ އަށް ހޮސްޕިޓަލުން ފަރުވާ ދިނުމަށް ފަހު ދޫކޮށްލީ 2018 ވަނަ އަހަރެވެ. ހޮސްޕިޓަލުން ދޫކޮށްލުމާއި އެކު އޭނާ އަށް ޖެހުނީ، އޭނާގެ ފަރުވާގެ ފައިސާ ހޯދަން އިންޝުއަރެންސް ކުންފުނި ގޮވައިގެން ކޯޓަށް ދާށެވެ. އެއީ އޭނާ އަށް ޚާއްސަ ފުރޮޅުލީ ގޮނޑިއެއް ހޯދާށެވެ. އެހެންނަމަވެސް އެ މައްސަލަ ކެލީ އަކަށް ކާމިޔާބެއް ނުވިއެވެ.\nކެލީ އަށް އެހީތެރިކަން ލިބުނީ ނުވެސް ދަންނަ މީހަކު އޮންލައިންކޮށް ފެށި ފަންޑްރެއިޒިން މަސައްކަތްތަކުގެ ތެރެއިންނެވެ. އެހާހިސާބުން ކެލީ އަށް ވީލްޗެއާެއް ލިބި ދިރިއުޅުމުގެ ތަކުލީފު ކުޑަކޮށް ނަމަވެސް ލުއިވިއެވެ.\nމިހާރު ކެލީ ދަނީ އޭނާ އަަށް ދިމާވި ހާލަތާއި މެދު ހޭލުންތެރި ކުރުމަށް ދަރުމަވެރިއެއްގެ ގޮތުގައި މަސައްކަތް ކުރަމުންނެވެ. ވިހެއުމުގައި ނުރައްކާތެރި ކަމެއް ދިމާވެދާނެ ކަމަށް ބެލެވޭ ނަމަ އެކަން ލުއިކޮށް ނުނެގުމަށާ، ސިއްހީ ޚިދުމަތްތެރިން ޒިންމާދާރުކުރުވުމަށް ވެސް އޭނާ ބާރު އަޅައެވެ.\nފެބުރުއަރީ 23, 2020 09:30\nމަންމަގެ ދަރަޖަ އެހާމަތިވެރީ މިހެން ވެގެން


Kulhudhuffushi Gai Fahun Covid-19 Ah Fassivee Eh Aailaa Ehgga Baeh! - Vaguthu\nކުޅުދުއްފުށީގައި ފަހުން ކޮވިޑް-19 އަށް ފައްސިވީ އެއް އާއިލާއެއްގެ ބައެއް!\nހދ. ކުޅުދުއްފުށި ސިޓީގައި ފަހުން ކޮވިޑް-19 އަށް ފައްސިވީ އެއް އާއިލާއެއްގެ ބައެއް ކަމަށް މައުލޫމާތު ލިބިއްޖެ އެވެ.\nއެރަށުން ފަހުން ކޮވިޑް-19 އަށް ފައްސިވި ހަތަރު މީހުންނާއެކު އެރަށް ވަނީ މޮނީޓަރިންގއަށް ލާފައެވެ.\nއެރަށުން އިއްޔެ ކޮވިޑް-19 އަށް ފައްސިވީ ފުލުހެއްގެ އާއިލާ އެވެ. އެ ފުލުސް މީހާ ކޮވިޑް-19 އަށް ފައްސިކަން އެނގުނީ އެރަށު ޕޮލިސް ސްޓޭޝަންގައި މަސައްކަތް ކުރާ ބިދޭސީ މުވައްޒަފަކު ކޮވިޑް-19 އަށް ފައްސިވުމުން، ފަހުން ވަކި ތަރުތީބެއް ނެތި ނެގި ސުންކު ތަކުންނެވެ.\nއެ ފުލުހާއެކު އިތުރު ފުލުހަކުވެސް ފައްސިވި އެވެ. އެއީ ކަރަންޓީނުގައި ތިބި ބައެއް ނޫނެވެ.\nއެ މީހުން ކޮވިޑް-19 އަށް ފައްސިވުމާއި ގުޅިގެން ގިނަބައެއްގެ ކޮންޓެކްޓް ޓްރޭސިންގ ހަދައި ކޮވިޑް-19 އަށް ޓެސްޓު ކުރިއެވެ.\nއެ ހެދި ޓެސްޓުތަކުން ފުލުސް މީހެއްގެ އާއިލާއެއްގެ ހަތަރު މީހަކު ވަނީ ފައްސިވެފައެވެ. އޭގެ ތެރޭގައި ހިމެނެނީ އެ ފުލުސް މީހާގެ އަންހެނުންނާއި (35އ)، އެ ދެމަފިރިންގެ ދެ ކުދިންނާއި (އުމުރުން9އަހަރާއި އުމުރުން 10 އަހަރު)، އަދި އެ ކުދިންގެ މާމަ (75އ)އެވެ.\nހެލްތް މިނިސްޓްރީގެ ޑެޕިއުޓީ ޑިރެކްޓަރ ޖެނެރަލް ތަސްލީމާ އުސްމާނު "ވަގުތު"އަށް ވިދާޅުވީ، އެރަށުން ކޮވިޑް-19 އަށް ފައްސިވީ އެއް އާއިލާއެއްގެ ހަތަރު މީހުން ކަމަށާއި، އެ މީހުންގެ ކޮންޓެކްޓް ޓްރޭސިންގ ހެދުމުގެ މަސައްކަތް ކުރަމުން އަންނަ ކަމަށެވެ.\nކައުންސިލުން އެދެނީ ރައްކާތެރިވެ ތިބުމަށް!\nކުޅުދުއްފުށީގައި ކޮވިޑް-19 ގެ ވޭދަނަތައް އިތުރުވަމުންދާތީ މި ދަނޑިވަޅުގައި ރައްކާތެރިވުމުގެ ގޮތުން އެޅެން ހުރި ހުރިހާ ފިޔަވަޅުތައް އެޅުމަށް ކައުންސިލުން ވަނީ އެދިފައެވެ.\nއެރަށު ކައުންސިލުން ނެރުނު އިއުލާނެއްގައި ވިދާޅުވީ، ސިއްހީ މާހިރުންގެ ލަފަޔާއި އިރުޝާދަށް ފުރިހަމައަށް ބޯލެބުމަށް އެންމެހާ ރައްޔިތުންނަށް އިލްތިމާސް ކުރާ ކަމަށެވެ.\nއެގޮތުން ކޮންމެހެން ނުކުންނަން ޖެހިގެން ނޫނީ ބޭރަށް ނުނިކުންނެވުމަށާއި ބޭރަށް ނުކުންނަނަމަ މާސްކު އަޅައި ގައިދުރުކަން ބެހެއްޓުމަށް ސަމާލުކަން ދިނުމަށް އިލްތިމާސްކޮށްފައި ވެއެވެ.\nއަދި މިސްކިތަށް ދިއުމުގައި އިސްލާމިކް މިނިސްޓްރީގެ އެންގުންތަކަށް ބޯލެބުމުގެ ގޮތުން، މާސްކު އެޅުމާއި، މުސައްލައެއް ހިފައިގެން މިސްކިތަށް ދިއުމަށާއި، ގެއިން ވުޟޫ ކޮށްގެން ދިއުމާއި، ކުޑަކުދިންނާއި މުސްކުޅިން ޖަމާއަތުގައި ބައިވެރި ނުވުމާއި، ބަލީގެ އަލާމާތެއް ހުރިނަމަ ޖަމާއަތަށް ނުދިއުމަށް އިލްތިމާސްކޮށްފައި ވެއެވެ.\nމީގެ އިތުރުން ވިޔަފާރި ކުރުމަށް ފިހާރަތަކަށް ދިއުމުގެ ބަދަލުގައި އޮންލައިންކޮށް މުދަލަށް އޯޑަރު ކުރެއްވުމަށާއި، އާންމު ސާފުތާހިރުކަމަށް ސަމާލުވުމާއި ގިނަ ގިނައިން އަތްދޮވުމަށް ނަސޭހަތްތެރިވެފައި ވެއެވެ.\nތިލަދުންމަތީގެ ފުލުހުންގެ އިހާ!\nތިލަދުންމަތީގެ ފުލުހުންގެ އިހާ (ކްލަސްޓާ) އާއި ގުޅުން ހުރި ގިނަބަޔަކު ދަނީ ފައްސިވަމުންނެވެ. މީގެ ތެރެއިން ގިނައީ ފުލުހުންނެވެ.\nމި އިހާގައި ހިމެނޭ މީހުން ތަކުގެ ތެރެއިން އެރަށުން ފުރަތަމަ ކޮވިޑް-19 އަށް ފައްސިވެފައި ވަނީ މާލެއަށް ދަތުރު ކުރި ފުލުހުންތަކަކާއި ކޮންޓެކްޓްވި ކުރިނބީއަށް ނިސްބަތްވާ ފުލުހެކެވެ. އޭގެފަހުން ކުޅުދުއްފުށީ ޕޮލިސްޓޭޝަންގެ ދެ ފުލުހަކާއި ށ. ފޯކައިދޫ ފުލުހަކު ވަނީ ފައްސިވެފައެވެ.\nކުޅުދުއްފުށީ ޕޮލިސް ސްޓޭޝަންގެ ދެ ފުލުހަކު ކޮވިޑް-19 އަށް ފައްސިވީ ވޭދަނަތަކަށްފަހު ކޮންޓެކްޓް ޓްރޭސިންގެ މަސައްކަތް ކުރިޔަށް ދަނިކޮށް، އިތުރު ދެ ފުލުހަކާއި ސްޓޭޝަނުގައި މަސައްކަތްކުރި ތިން ބިދޭސީއަކު ވެސް ފައްސިވެފައި ވެއެވެ. އޭގެ ފަހުން ވަކި ތަރުތީބެއް ނެތި ނެގި ސުންކުތަކުން ފައްސިވެފައި ވަނީވެސް ދެ ފުލުހެކެވެ.\nމިއާއެކު އެ އިހާއަށް ނިސްބަތްވާ މީހުންގެ އަދަދުއަށް 17 އަށް ވަނީ އަރާފައެވެ.\nމީގެ އިތުރުން އެރަށުގައި ހޯމް ކަރަންޓީންގައި ތިބި ބައެއް މީހުން ކޮވިޑް-19 އަށް ފައްސިވެފައި ވެއެވެ.\nނިޔާވާ އިސް ސަފުގެ ކޮންމެ ޚިދުމަތްތެރިއެއްގެ އާއިލާއަށް ސައުދީން2މިލިއަން ރުފިޔާ ދެނީ\nއޮކްޓޯބަރ 18, 2020 21:03\nހިތާމަޔާއި އެކު ފާހަގަ ކުރަންޖެހެނީ މިކަން މިހެން ދިމާވެގެން މިދިޔައީ ޒިންމާ އުފުލަންތިބި ބައެއްގެ އިހުމާލުންކަން. އެޗް.އޯ.ސީން މިކަން ފާހަގަ ނުކުރާތީ އެކަން ހިތާމަޔާއި އެކު ފާހަގަކޮށް ކުއްވެރިކުރަން. ޚާއްޞަ ހުއްދައިގެ ދަށުން ކުޅުދުއްފުއްޓަށާއި ހއ. ހދ އަދި ށ ގެ ބައެއް ރަށްރަށަށް ފޮނުވި ޓީމްގެ އިޙްމާލު! ކަން އެއޮތީވެނިމިފަ! ދެން އޮތީ ހެދުނު ގޯހަށް މަޢާފަށް އެދި ރައްކާތެރިކަމުގެ ފިޔަވަޅުތަކާއި އެކު ކުރިޔަށް ދިޔުން. އެފަދަ ކަމެއް ތަކުރާރުވިޔަ ނުދިނުމަށް މަސައްކަތްކުރުން.


Aadhayaai Hilaafah Biya Raalheh Dhekunu Kandun Record Kohfi - Vaguthu\nއާދަޔާއި ޚިލާފަށް ބިޔަ ރާޅެއް ދެކުނު ކަނޑުން ރެކޯޑްކޮށްފި\n4 އަހަރު ކުރިން ( މެއި 11, 2018 )\nދުނިޔޭގެ ދެވަނައަށް އެންމެ ބޮޑު ކަނޑު ކަމުގައިވާ، ދެކުނު ކަނޑު ނުވަތަ އެޓްލާންޑިކް ކަނޑުން އާދަޔާއި ޚިލާފަށް ބިޔަ ރާޅެއް އުފެދިފައިވާ ކަމަށް ސައިންސްވެރިން ބުނެފިއެވެ.\nމިދިޔަ އަންގާރަ ދުވަހު ނިއުޒިލޭންޑް ހިމެނޭ ސަރަޙައްދުން އެ ޤައުމުގެ ކެމްބެލް އައިލޭންޑްސްގެ 700 ކިލޯމީޓަރު ބޭރުން އުފެދުނު މި ރާޅަކީ، މިހާތަނަށް ރެކޯޑް ކުރެވުނު އެންމެ އުސް ރާޅު ކަމަށް ދިރާސާވެރިން ވަނީ ބުނެފައެވެ.\nސައިންސްވެރިން ބުނެފައިވާގޮތުގައި މި ރާޅުގެ ބޮޑުމިން، 8 ބުރީގެ އިމާރާތެއް ވަރު ވާކަމަށެވެ. 80 ވަރަކަށް ފޫޓު ހުރި އެ ރާޅުގެ ސަބަބުން ބައެއް ހިސާބުތަކަށް ނުރައްކާ ކުރިމަތިވާނެ ކަމަށް ބެލެވުނެވެ. މި ރާޅަކީ މިހާރު އެޓްލާންޓިކް ކަނޑުގައި ދައުރުވަމުންދާ ބާރުގަދަ ތޫފާނެއްގެ ސަބަބުން އުފެދުނު ރާޅެއް ކަމަށާއި، މިފަދަ ބިޔަ ރާޅުތައް ތޫފާނާއި އެކު އުފެދެމުން ދާނެ ކަމަށްވެސް ސައިންސްވެރިން ބުނެއެވެ.\nމީގެ ކުރިން 2012 ވަނަ އަހަރުވެސް މި ސަރަޙައްދުން 72 ފޫޓުގެ އުސް ރާޅެއް ރެކޯޑް ކުރެވިފައިވާއިރު، އެއީ މިހާތަނަށް ރެކޯޑް ކުރެވުނު ދެވަނައަށް އެންމެ ބޮޑު ރާޅެވެ. ދެކުނު ކަނޑުގައި މިފަދަ ރާޅުތައް އުފެދެމުންދާ ސަރަޙައްދަކީ، އާދަޔާއި ޚިލާފަށް ބޮޑެތި ރާޅުތައް އުފެދޭ މައި ސަރަޙައްދެކެވެ. ސައިންސްވެރިން މި ސަރަޙައްދު ސިފަކުރަނީ، އެންމެ ބޮޑެތި ރާޅު އުފެދޭ "އިންޖީން ރޫމް"ގެ ގޮތުގައެވެ.\nއެފަރާތްތަކުން ބުނެފައިވަނީ، ފާއިތުވެދިޔަ ދުވަސްތަކުގައި ދެކުނު ކަނޑުން ބޮޑެތި ރާޅުތައް އުފެދިފައިވާއިރު، ރާޅުތަކުގެ އުސްމިން ރެކޯޑް ކުރަން ގެންގުޅޭ ޚާއްސަ އާލާތަށް އެ ސަރަޙައްދުގައި ދައުރުވަމުންދާ ތޫފާނުގެ ސަބަބުން ގެއްލުން ލިބި 20 މިނެޓަށް ރެކޯޑް ކުރުން މެދުކެނޑުނު ކަމަށެވެ. މި ވަގުތުގައި ކުރިން ރެކޯޑް ކުރެވިފައިވާ ވަރަށްވުރެ ބޮޑެތި ރާޅުތައްވެސް އުފެދިފައިވެދާނޭ ކަމަށް އެފަރާތްތަކުން ޤަބޫލުކުރެއެވެ.\nމިހާތަނަށް ދުނިޔެ ދުށް އެންމެ ބޮޑު އެއް ސުނާމީގައި ނެގި ބިޔަ ރާޅުގެ އުސްމިނުގައިވެސް ހުންނަނީ ގާތްގަނޑަކަށް 100 ފޫޓެވެ. 1958 ވަނަ އަހަރު އެމެރިކާ ސަރަޙައްދަށް އެ ސުނާމީގައި އެތައް ހާސް ބަޔަކު މަރުވިއެވެ.\nޖަޕާނަށް ސުނާމީއެއްގެ އިންޒާރު ދީފި\nސުނާމީއެއް އަރައި ސުންނާފަތިވި ޓޮންގާއަށް އެހީ ފޮނުވަން ފަށައިފި\nޓޮންގާއަށް 48 ފޫޓުގެ ސުނާމީ ރާޅު އެރި\nމެއި 11, 2018 16:06\nސަދަން އޯޝަން އެއް ނޫންތަ؟\nމެއި 11, 2018 16:12\nނިއުޒިލެންޑް ކައިރީ އެޓްލާންޓިކް ކަނޑު؟


Syria'ge refugee'in anburaa dhiyumah majbooru kuraakamuge...\nދުނިޔެ - ސީރިއާ - ލުބްނާން\nސީރިއާގެ ރެފިއުޖީން އަނބުރާ ދިއުމަށް މަޖްބޫރު ކުރާކަމުގެ ތުހުމަތުތައް ލުބްނާންއިން ދޮގުކޮށްފި\nސީރިއާ ރެފިއުޖީން އަނބުރާ ގައުމަށް ދާން އެއްބަސްވާކަމުގެ ފޯމެއްގައި ލުބްނާންގެ ކަމާބެހޭ ފަރާތަތްކުން ސޮއި ކުރަން މަޖްބޫރު ކުރުވަމުންދާކަމަށް ހިއުމަން ރައިޓްސް ވޮޗް އިން ވަނީ ތުހުމަތުކޮށްފައި\nސީރިއާގައި 2011 ވަނަ އަހަރު ފެށުނުދާހިލީ ހަނގުރާމާގައި 370،000 އަށް ވުރެ ގިނަ މީހުން މަރުވެފައިވާ އިރު، އެތައް މިލިއަން މީހުންނެއް ވަނީ ގެދޮރު ނެތި ހާލުގައި ޖެހިފައި\nއެ ގައުމުގެ ބައެއް ސަރަހައްދުތަކުގައި ހަނގުރާމަ ހުއްޓިފައިވީ ނަމަވެސް، އދ އިން ނިންމާފައިވަނީ އެއްވެސް ރެފިއުޖީއަކަށް އަނބުރާ ގައުމަށް ދިއުމަށް މަޖްބޫރު ނުކުރުމަށް\nކ. މާލެ 26 މެއި 2019 | އާދީއްތަ 00:03 3,174\nލުބްނާންގައި ހުންނަ ރެފިއުޖީ ކޭމްޕް ސައިޓެއް - އޭޕީ\nސީރިއާގެ ރެފިއުޖީން އަނބުރާ ދިއުމަށް މަޖްބޫރު ކުރާ ވާހަކަ ލުބްނާންގެ ސެކިއުރިޓީ އޮފިޝަލުން ދޮގުކޮށްފިއެވެ.\n'ހިއުމަން ރައިޓްސް ވޮޗް' އިން ހުކުރު ދުވަހު އާންމު ކުރި ރިޕޯޓެއްގައި ސީރިއާގެ ރެފިއުޖީން އަނބުރާ ގައުމަށް ދާން އެއްބަސްވާކަމުގެ ފޯމެއްގައި ލުބްނާންގެ ކަމާބެހޭ ފަރާތަތްކުން ސޮއި ކުރަން މަޖްބޫރު ކުރުވަމުންދާކަމަށް ވަނީ ތުހުމަތުކޮށްފައެވެ.\nއަދި މިގޮތަށް މަދުވެގެން 16 މީހެއް ލައްވާ ސޮއިކުރުއްވާފައިވާކަން އެނގިފައިވާކަމަށް އެ ރިޕޯޓްގައި ފާހަގަކޮށްފައިވެއެވެ. އެތަނުން ފަސް މީހުންނަކީ ލުބްނާންގައި ރަޖިސްޓަރވެފައިވާ ރެފިއުޖީންނަށްވާއިރު، 13 ފަރާތެއް ސީރިއާއަށް އަނބުރާ ދިއުމުން އަނިޔާ ނުވަތަ ދައުވާކޮށްފާނެ ކަމުގެ ބިރުއޮތްކަމަށް ބުނެފައިވާކަމަށް 'ހިއުމަން ރައިޓްސް ވޮޗް'އިން ބުންޏެވެ.\nނަމަވެސް، ލުބްނާންގެ ޖެނެރަލް ސެކިއުރިޓީ ޑައިރެކްޓަރޭޓްއިން ވަނީ މި ތުހުމަތުތައް ދޮގުކޮށްފައެވެ.\nލުބްނާންގެ 'އެންއެންއޭ ނިއުސް އޭޖެންސީ'އަށް ދިން ބަޔާނެއްގައި އެ އިދާރާއިން ބުނީ، ސީރިއާއިން ލުބްނާންއަށް ދާ ކޮންމެ ފަރާތެއްގެ ފުރިހަމަ ވާން ޖެހޭ ކަންތައްތަކެއް ހުންނާނެކަމަށާއި، އެ ނޫންނަމަ ނުވަތަ އެހެން ސަބަބަކާ ހުރެ ނަމަވެސް އެ މީހުން ގައުމަށް އަނބުރާ ދާން ބޭނުންވެއްޖެ ނަމަ ފޯމެއްގައި ސޮއި ކުރަންޖ ޖެހޭކަމަށެވެ.\nމީގެ އިތުރުން، ރެފިއުޖީން އަނބުރާ ގައުމަށް ފޮނުވުމަށް ބައިނަލްއަގްވާމީ ޖަމިއައްޔާތަކާ އެކު މަސައްކަތް ކުރަމުންދާކަމަށް އެ އިދާރާއިން ފާހަގަ ކުރިއެވެ.\nނަމަވެސް، ލުބްނާންއިން އެންމެ ފަހުން ފޮނުވާލާފައިވާ ސީރިއާ ރެފިއުޖީންތައް ބުނެފައިވާ ގޮތުގައި އެ ގައުމުގެ ސެކިއުރިޓީ އޭޖެންސީން ވަނީ އެމީހުންނަށް އެއާޕޯޓްގައި ވެސް "ޕްރެޝަރ"ތަކެއް ކޮށްފައެވެ.\n"ލުބްނާންއަށް ހިމާޔަތް ހޯދަން ދާ ކޮންމެ ފަރާތަކަށް ވެސް އެ މީހެއްގެ މައްސަލައެއް ކިޔާ ދިނުމަށް ހަމަހަމަ ފުރުސަތެއް ނުދީ ލުބްނާންއިން ޑީޕޯޓްކޮށްގެން ނުވާނެ،" 'ހިއުމަން ރައިޓްސް ވޮޗް'ގެ މެދު އިރުމަތީ ސަރަހައްދުގެ ޑައިރެކްޓަރ، ލަމާ ފަކީހް ވިދާޅުވިއެވެ.\nސީރިއާގައި 2011ގައި ފެށުނު ދާހިލީ ހަނގުރާމައަށް ފަހު ލުބްނާންއިން ވަނީ 1.5 މިލިއަން ސީރިއާ ރެފިއުޖީންއަށް ހިމާޔަތް ދީފައެވެ. މިހާރު ސީރިއާގެ ބައެއް ސަރަހައްދުތަކުގައި ހަނގުރާމަތައް ހުއްޓިފައިވާކަމަށް ރިޕޯޓް ކުރެވިފައިވާ އިރު، އދ އިން ނިންމާފައިވަނީ އެއްވެސް ރެފިއުޖީއަކަށް އަނބުރާ ގައުމަށް ދިއުމަށް މަޖްބޫރު ނުކުރުމަށެވެ.\nސެކިއުރިޓީ ރިޕޯޓަށް ހަވާލާދީ 'އެންއެންއޭ ނިއުސް އޭޖެންސީ'ން ރިޕޯޓް ކުރާ ގޮތުގައި މޭ މަހުގެ 7ން 20އާ ހަމައަށް ލުބްނާނުންވަނީ 301 ސީރިއާ ރައްޔިތުން އަނބުރާ ފޮނުވާލާފައެވެ.\nސީރިއާގެ ދާހިލީ ހަނގުރާމާގައި 370،000 އަށް ވުރެ ގިނަ މީހުން މަރުވެފައިވާ އިރު، އެތައް މިލިއަން މީހުންނެއް ވަނީ ގެދޮރު ނެތި ހާލުގައި ޖެހިފައެވެ.


Ras Online - ސިޔާސީ ފިކުރު ތަފާތު ވިޔަސް އުފަންދުވަސް ފާހަގަ ކުރުމުގައި އެއްމާބަނޑު ގުޅުން\nސިޔާސީ ފިކުރު ތަފާތު ވިޔަސް އުފަންދުވަސް ފާހަގަ ކުރުމުގައި އެއްމާބަނޑު ގުޅުން\nޒަހީނުއްދީން ސަޢީދު 21 މާރިޗު 2021\nދުންޔާ އާއި ޔުމްނާ: އެއްމާބަނޑު ދެބެއިން ވަނީ އުފަންދުވަސް ފާހަގަކުރައްވާފަ\nކުރީގެ ރައީސް އަލްއުސްތާޒު މައުމޫން އަބުދުލްގައްޔޫމްގެ ދެ ދަރިކަނބަލުން ކަމަށްވާ ޔުމްނާ މައުމޫނާއި ދުންޔާ މައުމޫނަކީ އެއްމާބަނޑު ދެބެއިންނެވެ. ދެބެންގެ ފަރާތުންވެސް އެ ސިފަ ވަރަށް ބޮޑަށް ފެނެއެވެ. ހޯދުން ތަކުން ދައްކާ ގޮތުގައި ވެސް އަދި ބުނެކިޔައި އުޅޭ ގޮތުންވެސް، އެއްމާބަނޑު ކުދިންނަކީ އެކުދިންގެ ސިފައިގައި ވެސް ވަރަށް އެއްގޮތް ކަންތައްތަކެއް ހުންނަ އެއް އިހުސާސް ތަކެއް ކުރެވޭ ބައެކެވެ. އާންމު ދިރިއުޅުމުގައި ހުންނަ އެއްގޮތް ކަންތައްތަކުގެ އިތުރުން ވިސްނުމާއި ފިކުރުގެ އެއްގޮތް ކަމާއި ކަމުދާ ކަންކަމާއި ކަމުދާ ގޮތްތަކާއި ކަންކަމުގައި ވެސް ވަރަށް ގިނަ އެއްގޮތް ކަންކަން ހުންނަ ބައެކެވެ.\nއެ ދެބެއިން އިއްޔެ އުފަން ދުވަސް ފާހަގަކުރިއިރު ވެސް އެކަން ވަރަށް ބޮޑަށް އިހުސާސް ކުރެވުނެވެ. ދެބެއިން ވެސް އެކަކު އަނެކަކަށް އުފަންދުވަހުގެ ތަހުނިޔާ ވިދާޅުވެފައި ވަނީ ދާދި އެއްގޮތް ޝުޢޫރު ތަކަކުންނެވެ. ކުޑައިރުގެ ހަނދާންތައް އާކުރައްވަމުންނެވެ. ޔުމްނާއާއި ދުންޔާގެ ފަރާތުން އިއްޔެ ހަމަގައިމުވެސް ފެނިގެން ދިޔައީ އެއްބަނޑު އެއްބަފާ ކަމުގެ ގުޅުމަށްވުރެ ގާތްކަން ދައްކުވައިދޭ ގުޅުމެއް އެދެބެއިންގެ ދެމެދުގައި އޮތްކަމުގެ ހެކިތަކެވެ. ދެބެއިންގެ ސިޔާސީ ފިކުރު ކިތަންމެ ތަފާތު ވިޔަސް އެއީ ހަމައެކަނި ބޭރަށް ފެންނަން ހުރި ދަޅައެއްކަން ނޫނީ ހަމައެކަނި ގަބޫލުކުރެވޭ އުސޫލު ތަކަކުން ހާމަކުރާ ކުރުން ތަކެއް ކަމުގައި ހަމަގައިމުވެސް އިއްޔެ އެވަނީ ސާބިތުވެގެން ގޮސްފައެވެ.\nރައީސް މައުމޫނަކީ ސިޔާސީ ގޮތުން އަދިވެސް ރާއްޖޭގައި ހުންނެވި އެންމެ ތަޖުރުބާކާރު އެންމެ ދުވަސް ވީ ސިޔާސީ ލީޑަރެވެ. ރާއްޖެއިން ރަސްކަމުގެ ކޮއިލާއި ގަނޑުވަރުތެރޭގެ ވެރިކަން ނިމުނު ފަހުން އެންމެ ގިނަ ދުވަހު ރާއްޖޭގެ ވެރިކަން ކުރެއްވި ސިޔާސީ ލީޑަރެވެ. މިއަދުގެ ސިޔާސީ މާހައުލާ އެއްގޮތަށް ރައީސް މައުމޫންގެ ލެގަސީއަށް ނަމެއް ދޭނަމަ އަޅުގަނޑުމެން ދަންނަވާނީ ރައީސް މައުމޫންގެ އާއިލާއަކީ ރާއްޖޭގައި މިހާރު ދެމިއޮތް މިޒަމާނުގެ ޝާހީ އާއިލާ ކަމުގައެވެ.\nރައީސް މައުމޫންގެ ވެރިކަމުގެ 30 އަހަރާއެކު އެމަނިކުފާނުގެ ލެގަސީ ފަހަތަށް ދޫކުރަށްވައި ސިޔާސީ ދާއިރާއިން އެކަހެރިވެ ވަޑައިގަންނަވާކަށް ނުނިންމެވިއެވެ. ބޭނުންފުޅުވީ މިހާރުގެ ޒުވާން ސިޔާސީ ފިކުރުތަކާއި ވެސް ވާދަކުރަށްވާށެވެ. އެކަން ވެސް ކުރެއްވިއެވެ. އަދި ސިޔާސީ ޕާޓީ ހައްދަވައިގެން އަދިވެސް އެވަޑައިގަންނަވަނީ އެމަގުން ހަމަ ކުރިއަރެވެ. އެގޮތުން ރާއްޖޭގައި ސިޔާސީ ޕާޓީ ނިޒާމު އުފެދުނު ފަހުން އެމަނިކުފާނު ވެވަޑައިގެންފައިވަނީ އެންމެ ގިނަ ޕާޓީގެ ޒަޢީމްކަން ކުރެއްވި އެންމެ ދުވަސްވީ ވެސް ސިޔާސީ ލީޑަރަށެވެ. ޑީއާރްޕީއާއެކު ނުކުމެ ވަޑައިގެން އެޕާޓީގެ ކުރިމަގު ބަނަވުމުން ދެން ނުކުމެ ވަޑައިގެންނެވީ ޕީޕީއެމްގެ ނަމުގައި އާ ފިކުރެއް އުފައްދަވައިގެންނެވެ. ޕީޕީއެމް އަތްޕުޅުން ބީވުމުން ގޮތް ދޫނުކުރަށްވާ އަނެއްކާވެސް ޕާޓީއެއް އުފެއްދެވީއެވެ.\nދެން އޮތީ ރައީސް މައުމޫންގެ ލެގަސީގެ ހިޔަނީގައި ސިޔާސީ މައިދާނަށް ނުކުމެ ވަޑައިގެން ހަތަރު ބޭފުޅުންގެ ވާހަކައެވެ. އެއްމާބަނޑު ދެބެންގެ ތެރެއިން ޔުމްނާ ބައްޕާފުޅު މައުމޫންގެ ފަހަތްޕުޅުގައި އެމްއާރުއެމްގައި މަސައްކަތް ކުރައްވާއިރު ދުންޔާ މިހާރު މަސައްކަތް ކުރައްވަނީ އުމަރު ނަސީރު އިސްކޮށް ހުންނަވާ އުފެއްދި ސިޔާސީ އިސްލާހީ މޫވްމެންޓެއް ކަމަށްވާ ޑީއެންއޭގައެވެ. ބައްޕާފުޅާއި ބޮޑުބޭބޭފުޅު، ކުރީގެ ރައީސް ޔާމިނާ ދެމެދު ހިނގާދިޔަ ސިޔާސީ ދެބަސްވުން ތަކުގައި ސަރުކާރުގެ ތެރެއިން ނުކުމެ ވަޑައިގެންނެވި ތިން ބެއިންގެ ތެރެއިން އެންމެ ފަހުން ނުކުމެވަޑައިގެންނެވީ ވެސް ދުންޔާއެވެ. ވަޒީރުކަމުން ސްޓޭޓް މިނިސްޓަރު ކަމަށް "ޑީމޯޓް" ކުރެއްވުމުން ވެސް ހަމަ ހުންނެވީ އެކަމަނާގެ ގޮތުގައެވެ. ބޮޑުބޭބޭފުޅުގެ ސަރުކާރު ނިމެން ދިޔައިރު ބައްޕާފުޅާއި އެއްބަނޑު އެއްބަފާ ކޮއްކޯފުޅު ފާރިޝް މައުމޫން ތިއްބެވީ ޖަލުގައެވެ. އެންމެ ހަގު ބޭފުޅާ، ޣައްސާން މައުމޫން ހުންނެވީ ދެގޮތެއް ނުވެ ބޮޑުބޭބޭފުޅު، ޔާމިންގެ އަތްޕުޅުގައި ހިއްޕަވައިގެން އެންމެ އަރިހުގައެވެ. އިސްލާހީ މަސައްކަތުގައި އެންމެ ވަރުގަދައަށް އުޅުއްވި ފާރިޝް މައުމޫނަށް މަޖިލީހުން ގޮނޑިއެއް ހޯދައިދޭން ކޯލިޝަންގެ މައިޕާޓީން ތާއީދު ނުކުރި ތާނގައި ސަރުކާރުން ރަނގަޅު ސިޔާސީ މަގާމެއް ދިން ތަނެއް ނުފެނެއެވެ. ބޭނުންފުޅު ނުވީވެސް ކަމަށް ވެދާނެއެވެ. އެކަމަކު ފާރިޝް މިހާރު ސިޔާސީ މައިދާނުން ވެސް ގެއްލިއްޖެއެވެ. ބުނެވޭ ގޮތުގައި ހުންނެވީ ބައްޕާފުޅާއެކު އެމްއާރްއެމްގައެވެ. ޔުމްނާއަށް ސަރުކާރުން ޖާގަ ލިބިވަޑައިގެންނެވުމުން ސަރުކާރުގައެވެ. މުނިފޫހިފިލުވުމާއި ތަރިކައާބެހޭ ވަޒީރު ކަމުގެ މަގާމުގައި އެކަމަނާ ސަރުކާރު ދަމަހައްޓަން ރެއާ ދުވާލު ބުރަ މަސައްކަތުގައެވެ.\nމިހާރު ސިޔާސީ މަޝްރަހުން ފެންނާން ތިބި ރައީސް މައުމޫންގެ ތިން ބޭފުޅުން މިހާރު ތިއްބެވީ ސިޔާސީ ގޮތުން ތިން ދިމާލުގައެވެ. ސިޔާސީ ތިން އޮޑީގައެވެ. ތިން ދިމާލުގައި ފައިންޕުޅު އަޅުއްވައިގެންނެވެ. ރައީސް މައުމޫން އަދިވެސް ހުންނެވީ ސަރުކާރު ކޯލިޝަންގެ ތެރޭގައެވެ. އެމަނިކުފާނާއެކު އެއް އޮޑިއެއްގައި ހުންނެވީ އެއްމާބަޑު ދެބެންކުރެ ޔުމްނާއެވެ. ޣައްސާން ހުންނެވީ ބޮޑުބޭބޭފުޅު ހޯއްދަވައިދެއްވި މަޖިލީހުގެ ގޮނޑިއާއެކު ބޭބޭފުޅުގެ ފަހަތްޕުޅުގައި ޕީޕީއެމްގައެވެ. ބައްޕާފުޅާއި އެއްމާބަނޑު ޔުމްނާ އެގޮތަށް ތިއްބެވި ނަމަވެސް ދުންޔާގެ ސިޔާސީ ފިކުރު ތަފާތުކަން އެނގެނީ އިއްޔެއާއި ޖެހެންދެންވެސް ކުރަށްވާފައިވާ ޓްވީޓް ތަކުންނެވެ. އެންމެ ފަހުން ދުންޔާ ތެދުވެވަޑައިގެންނެވީ ސީދާ ސަރުކާރާ ދެކޮޅު ރޫހެއްގެ ތެރެއިންނެވެ. އުމަރާއެކު މުޅިން އާ ސިޔާސީ ފިކުރެއްގެ ތެރެއިން އުފެދުނު ހަރަކާތަކުންނެވެ. އެހެންވީމާ މިހާރު ރައީސް މައުމޫންގެ ލެގަސީން އުފަންވި ތިން ބޭފުޅުން މިހާރު ތިއްބެވީ ސިޔާސީ ގޮތުން ތަފާތު ތިން ފިކުރުގެ ތިން އޮޑީގައެވެ.\nމިކަމަށް ބައެއް މީހުން މަޖާޒީ ގޮތުން ނުސީދާކޮށް ފާޑުކިޔައިވެސް އުޅެއެވެ. މިފަދަ ފަރާތްތަކުން ބުނެ އުޅެނީ މިކަން މިމަގުން ހިނގުމަކީ ވެސް ރައީސް މައުމޫންގެ ސިޔާސީ ތަޖުރިބާއާއި ފިކުރު ކަމަށެވެ. މިހާރު ރާއްޖޭގައި އޮތް ސިޔާސީ ފިކުރު ތަކުގެ ތެރެއިން ކޮންމެ ފިކުރެއް ވެރިކަން ކުރި ނަމަވެސް އެ ސަރުކާރުގެ ކޮންމެވެސް މިންވަރެއްގެ ހިއްސާއެއް އެމަނިކުފާނުގެ އާއިލާއަށް ހިއްސާވާނެ އެވެ. ކޮންމެ ބަޔަކު ވެރިކަމަށް އަޔަސް އެމަނިކުފާނުގެ ލެގަސީ ދެމި އޮންނާނެތީއެވެ.\nކޮންމެއަކަސް ތިންބެއިންގެ ވެސް ސިޔާސީ ފިކުރު ވަރަށް ތަފާތެވެ. ބޭރަށް ފެންނަ ފެނުމަށް މިއީ ސައްތައިން ސައްތަ ޔަގީންވާ ކަމެކެވެ. މިއީ މިރާއްޖެއަށް ސިޔާސީ ޕާޓީގެ ނިޒާމު ތަޢާރަފުވި ފަހުން އާކަމެއް ނޫނެވެ. އެއްއާއިލާއެއްގައި އެއްބަނޑު އެއްބަފާ މީހުން ވެސް ސިޔާސީ ވާދަވެރިކަމުގައި ބައިބައިވެ އެކަކު އަނެކަކަށް ހުތުރު ބަސްތައް ކިޔައި ދެބުރަކަށި ޖައްސައިގެން ހިނގުމާއި އެއްތަށި މައްޗަށް ނާރައި އަނގައިން ނުބުނެ މުޅި ހަޔާތް ވޭތުކޮށްލުމަކީ މިއަދު މި ރާއްޖެއަށް އާކަމެއް ނޫނެވެ. ނަމަވެސް ރައީސް މައުމޫންގެ ބޭފުޅުންގެ ޒާތީ ދިރިއުޅުމުގައި ފެންނަ ފެނުމުން މިކަން މިގޮތަށް އޮންނަ ހެނެއް ހީއެއް ނުވެއެވެ. އެބޭފުޅުން އެއްބޭފުޅަކު އަނެއް ބޭފުޅަކަށް ދެރަވާ ނުވަތަ ހުތުރުވާ ބަހެއް، ޒާތީ ބަހެއް ވިދާޅުވާ އަޑެއް ވެސް ނީވެއެވެ.\nމިކަން މިފަހުން އެންމެ ބޮޑަށް ފެނިގެން ގޮސްފައިވަނީ ރައީސް މައުމޫންގެ އެއްމާބަނޑު ދެބެންގެ ފަރާތުންނެވެ. އިއްޔެ ޓްވިޓާގައި ގިނަ ބައެއްގެ ސަމާލުކަން ހުއްޓުނު އެއް ޓްވީޓަކީ ދުންޔާއާއި ޔުމްނާގެ އުފަންދުވަހުގެ ތަހުނިޔާގެ ޓްވީޓްތަކެވެ. ދެބޭފުޅުންވެސް އުފަންދުވަހުގެ ތަހުނިޔާ، އެއްބޭފުޅަކު އަނެއް ބޭފުޅަކަށް ރަށްދު ކުރައްވަމުން ހަނދުމަފުޅު ކުރަށްވާފައިވަނީ ޅައިރުގެ ހަނދާން ތަކެވެ. އެއްމާބަނޑު ދެބެންގެ ގޮތުގައި އުފަން ދުވަސް ފާހަގަކުރަމުން ގެންގޮސްފައިވާ މާޒީގެ ހަނދާން ތަކެވެ. މީގެތެރެއިން ވެސް އެންމެ ގިނަބަޔަކު އަޅައިގަތީ ޔުމްނާ ކުރަށްވާފައިވާ ޓްވީޓްގައިވާ ދެބެން އެއްކުލައިގެ ހުދުންއަޅުއްވައިގެން ތިއްބެވި ފޮޓޯގައެވެ. އުފަންދުވަހުގެ ކޭކު ފަޅުއްވާ މަންޒަރު ފެންނަ މި ފޮޓޯ ހިއްސާކުރައްވާ މިނިސްޓަރު ޔުމްނާ ވަނީ ދުންޔާއާއި ސުވާލެެއްވެސް ކުރައްވާފައެވެ. ޔުމްނާ އައްސަވަނީ ކުނޑައިރު މަންމަ އެއްވައްތަރު ހެދުން ލައްވާ ހަނދާންވޭތޯއެވެ.\nRemember when Mamma made us wear the same clothes when we were little? Twins may not have the same views on everything but the bond is still strong. Happy Birthday to my twin sister @dunyamaumoon! ❤💐🎂🎶 pic.twitter.com/nCpH8wIgor\n— Yumna Maumoon (@yumna_maumoon) March 20, 2021\nދުންޔާ އުފަންދުވަހުގެ ތަހްނިޔާ ވިދާޅުވެ ކުރެއްވީ ތަންކޮޅެއް ތަފާތު ޖަޒުބާތީ ޓްވީޓެކެވެ. ދުންޔާ ވިދާޅުވީ ދިރިއުޅުމުގެ ދަތުރުގައި ހިއްސާވާން އެއްމާބަނޑު ބޭފުޅަކު ހުރުމުން އިތުރަށް ދިރިއުޅުން ފުރިހަމަވާކަމަށެވެ.\nމިޓްވީޓް އެކަނިވެސް ކުރިން މިދެންނެވި ވާހަކަތަކުގެ ހެއްކަކަށް ފުދެއެވެ. އެބޭފުޅުންގެ ސިޔާސީ ފިކުރު ކިތަންމެ ތަފާތުވި ނަމަވެސް ޒާތީ ދިރިއުޅުއްވުމުގައި ކަންކަން ހިއްސާ ކުރެއްވުމާއި އެހީތެރިވެ ދެއްވުމުގައި އެކަން ނުގެންގުޅުއްވާ ކަމެވެ. ތިންބޭފުޅުން ކުރިއަށް ވަޑައިގަންނަވަނީ ވަރަށް ތަފާތު ވާދަވެރި ތިން ސިޔާސީ ފިކުރާއެކުއެވެ. ސިޔާސީ ފާޑުކިއުމާއި ރައްދު ދިނުންވެސް ކުރިއަށް ގެންދަވައެވެ. ނަމަވެސް އެފިކުރުތައް އާއިލީ ސުފުރާ މަތިންނާއި އާއިލީ ބައްދަލުވުން ތަކުން ފެންނާނެ ގޮތަކާއި މެދު ސުވާކު އުފެދޭނެ މީހުން ވަރަށް ގިނަވާނެކަން ޔަގީނެވެ. މިއީ ހަމަ ސުވާލު އުފެދޭން ހަމަ ރަނގަޅު ސިޔާސީ މަންޒަރެކެވެ. އެއް ގެއެއްގެ ފެންޑާއަކުން އެންމެ ގިނަ ސިޔާސީ ކުލަ ފެނިގެން ދާނެ އެއް ފެންޑާއަކީ ރައީސް މައުމޫންގެ އާއިލީ ގެކޮޅު ކަމުގައި ވުމީވެސް އެކަށީގެންވާ ކަމެކެވެ.\n“Life is so much better when you haveatwin to share the ride.” Wishing my sister many happy returns of the day! Happy Birthday @yumna_maumoon! ❤#blessed #sisters #family pic.twitter.com/YqTaQxgOAH\n— Dunya Maumoon (@dunyamaumoon) March 20, 2021\nނަމަވެސް ޔުމްނާގެ މެސެޖުގައި ވަރަށް ބޮޑު ހަގީގަތެއް ވިދާޅުވެދެއްވާފައި ވެއެވެ. ޔުމްނާ ވިދާޅުވީ، އެެއްމާބަނޑު ދެބޭފުޅުން ކަމަަށް ވީނަމަވެސް ހުރިހާ ކަމެއްގައި ހިޔާލު އެއްގޮތް ނުވެދާނެ ކަމަށެވެ. އެހެންނަމަވެސް އެދެމެދުގައި އޮންނަ ގުޅުމަކީ ހިޔާލުތަފާތުވުންތަކާއި އެކުވެސް ވަރުގަދަ ގުޅުމެއްކަމަށް މިނިސްޓަރު ޔުމްނާ ވިދާޅުވިއެވެ.\nއުއްމީދަކީ ޔުމްނާގެ މި އިބާރާތްކޮޅުން ރައްޔިތުންގެ ސުވާލު ތަކަށް ކޮންމެވެސް ވަރެއްގެ ޖަވާބެއް ލިބޭނެ ކަމަށެވެ. އެކަމަކު އެއީ ކިހާވަރެއްގެ ހަގީގަތެއް ކަމެއް ހަމަ ނޭނގެއެވެ. އެއީވެސް ވެދާނެ ގޮތެކެވެ. ބައެއް މީހުންގެ ތަހައްމަލުގެ ބައި ކުޑަވީމާ ސިޔާސީ ވާދައިގެ ފިކުރުގައި ޒުވާބުކޮށް ދެބަސްވާން ޖެހުނަސް ތަހައްމަލު ކުރުމާއި ކެތްތެރިކަން ވަރުގަދަ ނަމަ އެހެން ވާކަން ނުޖެހޭނެއެވެ. ނަމަވެސް އެއީ މަދު ބައެކެވެ.


Netflix Belumun Madhukurey, Dharin Libumah Asarukohfaane - Vaguthu\nނެޓްފްލިކްސް ބެލުން މަދުކުރޭ، ދަރިން ލިބުމަށް އަސަރުކޮށްފާނެ!\nނެޓްފްލިކްސް ބެލުމުގައި ނުވަތަ އެނޫންކަމެއް ކުރުމުގައި ވެސް ހޭލާގިނަ ވަގުތު އުޅޭނަމަ ދަރިފަނި އުފައްދާވަރު މަދުވެދާނެކަމަށް ދިރާސާއަކުން ދައްކައިފިއެވެ. މިދިރާސާގައި ހާމަވެފައިވާ ގޮތުގައި މާގިނައިރު ހޭލާ ހުރުމުން ދިފާޢީ ނިޒާމް އާދަޔާޚިލާފަށް ހަރަކާތްތެރިވެއެވެ. ނަތީޖާއެއްގެ ގޮތުން ދަރިފަނި އުފެއްދުމުގެ ނިޒާމަށް ބުރޫއަރައެވެ.\nފާޓިލިޓީގެ ތަޖުރިބާކާރެއް ކަމަށްވާ މެންޗެސްޓަރ ޔުނިވާސިޓީގެ ޑރ. ރާޖު މަތޫ ވިދާލުވާގޮތުގައި ދަރިއަކު ހޯދަން މަސައްކަތްކުރާ މީހުން އަވަހަށް ނިދަންދިއުމަށާއި އެކަށީގެންވާ މިންވަރަކަށް ނިދި ހޯދުން މުހިއްމުކަަމަށެވެ. ދަރިއަކު ހޯދުމަށް މަސައްކަތްކުރާތާ2އަހަރުވެފައިވާ ޑެންމާކުގެ 104 މީހުންގެ މެދުގައި ކުރި މިދިރާސާއިން ހާމަވާގޮތުގައި 10:30 ގައި ނިދާ މީހުންނާއި 11:30 ގައި ނިދާ މީހުންނާއި އަޅާބަލާއިރު، ކުރިންނިދާ މީހުންގެ ދަރިފަނީގައި ދަރިމައިކުރުވުމުގެ ބާރުގަދައެވެ.\nއަދި ޑަންޑީ ޔުނިވާސިޓިގެ ޕްރޮފެސަރު ކްރިސްޓޮފަރ ބެރެޓް ވިދާޅުވެފައިވަނީ "ރަނގަޅު ނިދި ނުލިބެންޏާ ހަަކަތަ އުފައްދާ ނިޒާމަށް އަސަރުކުރާނެ އެހެންވެ ދަރިފަނިއުފެއްދުމުގެ ނިޒާމަށް ބުރޫއަރަނީ..". މިހާރަކަށް އައިސް ޒަމާނަށް އައިބަދަލާއެކު އާދަތައްބަދަލުވުމުގެ ސަބަބުން ރޭގަނޑު ހޭލާހުރުމަކީ ވަރަށް އާއްމުކަމެކެވެ.\nއެހެންކަމުން ނެޓްފްލިކްސް ބެލުން ފަދަ ރޭގަނޑު ހޭލާ އިންނަން "މަޖުބޫރުކުރުވާ" ބޭކާރު ކަންކަމާއި ދުރުވާން ޖެހެއެވެ.\nނެޓްފްލިކްސްގެ އާ ފިލްމު "އީލައި" ބަލަން އަނދިރީގައި ނީންނާތި!\nކަންކަން ހަނދާން ނެތޭނަމަ އެއީ ރަނގަޅު ގޮތްތައް ނިންމޭ ކަމުގެ ނިޝާނެއް\nޖޫން 26, 2019 00:37\nހޫން! ހޫން! މި އިންގުނީ އެއްނު ނެޓްފްލިކްސް ނުބަލާތީ ރާއްޖޭގަ 14 15 16 އަހަރު ކުދިން ބަލިވެއެ އިންނަނީ ދޯ!!!\nޖޫން 26, 2019 05:55\nގިނަ ގިނަ އިންބަލަންވީ\nނެޓްފްލިކްސް މިތާހާއްސަކޮށް މިބޭނުންކުރޭޔޯ. ޔޫޓިއުބެލީމަޔޯ.\nޖޫން 26, 2019 14:59\nބެސްޓް ޕުރޮޓެކްށަން މެތަޑް. %100 އެފެކްޓިވް.


Rinbidhoo meehun kashikeyo baiy thayyaaru kuraa goiy mi othee!\nރިނބިދޫއަށް ހާއްސަ ކަށިކެޔޮ ބަތް ތައްޔާރުކުރާ ގޮތް މިއޮތީ!\n26 މާރޗް 2021 - 17:56:35\nރާއްޖޭގެ އެކި ރަށްރަށަކީ ތަފާތު ކެއުންތަކަށް ހާއްސަ ރަށްރަށެވެ. މިގޮތަށް ހދ. ކުޅުދުއްފުށި، ހާލު ފޮޅިއަށް ހާއްސަވާއިރު ލ. އަތޮޅުގެ ގޮޅަ ރިހައަކީ އެ އަތޮޅަށް އެކަނި ހާއްސަ އެއްޗެކެވެ. މިގޮތަށް އެކި ރަށްރަށުގައި އެމީހުންގެ ހާއްސަ ކެއުންތައް ތައްޔާރުކުރަމުން އަންނައިރު ދުވަހަކު ކަންފަތުގައި އަޑު ނުޖެހޭ ނަން ނަމުގެ ކެއުންތައް ވެސް އެކި ކަންކޮޅުތަކުގައި އަންނަނީ ތައްޔާރުކުރަމުންނެވެ.\nމިފަހަރު މި ބަލާލަނީ އެގޮތަށް ސޯޝަލް މީޑިއާއިން އަޅުގަނޑުގެ ލޮލުގައި އަޅައިގަތް ކެއުމަކަށެވެ. އެއީ ދ. ރިނބިދޫއަށް ހާއްސަ ކަށިހެޔޮ ބަތެވެ. މި ބަތުގެ މީރުކަމުން، އެ ކެއުމަށް ފަހު، އެ ތައްޔާރުކުރާ ގޮތް ހޯދަން އެރަށުގެ މީހުންނަށް ވެސް ގުޅާއި ކަމަށް ވެ އެވެ.\nމިހެންކަމުން، މި ބަތާއި ގުޅޭ އިތުރު މައުލޫމާތު އަޅުގަނޑާ ހިއްސާކުރީ އުމުރުން 60 އަހަރުގެ ޒަރީނާ އިބްރާހިމް އެވެ. އޭނާ ކިޔައިދިން ގޮތުގައި މިއީ އެމީހުން ކުޑައިރުން ފެށިގެން ވެސް ކަމުން އަންނަ އެއްޗެކެވެ.\nޒަރީނާ ބުނީ އޭނާއަށް ވެސް އެ ބަތް ކައްކަން ދަސްވީ ކުޑައިރުގައި އޭނާ ބަލާއި ބޮޑުކުރި މީހުންގެ ފަރާތުން ކަމަށެވެ. އެގޮތުން އެބަތް ކައްކާ އިރުގައި އާންމުކޮށް ބޭނުން ކުރަނީ ދޮންވަސް ނުދުވާ ވަރުގެ ރަތް ކަށިކެޔޮކަން ފާހަގަކޮށް ޒަރީނާ ބުނީ ޅަ ކަށިކެޔޮލުން ވެސް ބައެއް މީހުން ކައްކާ ކަމަށެވެ.\nއެ މީހަކު ބޭނުންވާ ވައްތަރެއްގެ ކަށިކެޔޮ ނެގުމަށްފަހު ފުރަތަމަ ކެޔޮ ރީތިކޮށް ދޮވެލުމަށް ފަހު ބޭރު ރީތިކޮށް މަށާލާނީ އެވެ. އެއަށް ފަހު ވަޅިއަކުން ކެޔޮގެ ވަށައިގެން ލިޔަލާނީ ކަމަށް ޒަރީނާ ބުނެ އެވެ.\nދެން ތެއްޔެއްގައި ފެން ކެއްކުމަށް ފަހު އެ ކަށިކެޔޮތައް އަޅާނީ އެވެ. އަދި ފެން އެތި ކެކިގަތުމުގެ ކުރިން ކަށި ކެޔޮ ލިޔެ ނިންމާލަން ޖެހޭނެ ކަން ފާހަގަކޮށް ޒަރީނާ ބުނީ ފެން އެތި ކެކުމާއެކު ކަށިކެޔޮ އެތި ފެންގަނޑުގެ ތެރެއަށް އަޅާލާނީ ކަމަށެވެ. އެއަށް ފަހުގައި ބަތަށް ލޮނުލާ ވަރަށް ލޮނުކޮޅެއް ތެލީ ތެރެއަށް އަޅާ ލުމަށް ފަހު ކަށިކެޔޮތަށް މަޑުވަން ދެން މައްޗެއް ޖަހާފައި ބަހައްޓާނީ އެވެ.\nކަށިކެޔޮތައް މަޑުވާއިރަށް ހަނޑޫދޮވެ ނިންމަންވާނެ ކަމަށް ވެސް ބުނެ އެެވެ. ހަނޑޫ ބަހައްޓަށް ޖެހޭނީ ފެން ލުހެލާ އެއްޗެއްގެ ތެރޭގައި ހުރިހާ ފެންތަކެއް ފައިބަންދެން ބަހައްޓާފަ އެވެ.\nކަށިކެޔޮ އެތި މަޑުވުމާއިއެކު ހަނޑޫއެތި އޭގެތެރެއަށް އޮއްސާލާށެެވެ. އަދި ފެން ހެޔޮވަރު ކުރުމަށްފަހު ދޭފަތުން ހަޑުލާއި ކަށިކެޔޮތައް އެއްކޮށްލާނީ އެވެ.\nއަދި އެއަށް ފަހުގައި އެމީހަކު ބޭނުންނަމަ ހުނި ނުވަތަ ކިރުވެސް އެޅިދާނެ ކަމަށާއި ހުނި އަޅާނަމަ އަޅާނީ ވަރަށް ހިމުން ހިމުންކޮށް ގޭނުމަށް ފަހު އެވެ. ކާށީގެ ހޮޑެލިބައި ގާނާއިރު ނުލާނެ ކަމަށް ވެސް ބުންޏެވެ.\nއެބަތް އެއްޗަށް ހުނި ނުވަތަ ކިރު އެޅުމަށް ފަހު ހުރިހާ އެއްޗެށް ހަލާ އެއްކޮށްލަން ވާނެ އެވެ. އަދި ބަތް އެތި ހިނދެން ކައިރިވުމުން ތެލީގެ ކައިރި ފަށުގައި ދޭފަތުން ކާތާލާ، ރީތިކޮށް ބަތް އެތި އެއްކޮށްލާނީ ކަމަށް ވެސް އޭނާ ބުންޏެވެ.\nއަދި އެހެން ކައްކައިފިނަމަ ބަތް އެތި ހުންނާނީ ވަރަށް ރީތިކޮށްކަމަށާއި ބަތް ފުއްތައް ހުންނާނީ އެއްފުށް އަނެއްފުށާއި ވަކިވެފައި ކަމަށް ވެސް ޒަރީނާ ބުންޏެވެ.\nއެރަށުގައި ހަދާ ކަށިކެޔޮބަތް ވަރަށް މީރުވާނެ ކަމަށާއި އެބަތް އެންމެ މީރުވާނީ ދޮންވަސް ނުދުވާ ވަރުގެ ރަތް ކަށިކެޔޮ ބޭނުންކޮށްގެން ތައްޔާރުކުރުމުން ކަމަށް ވެސް ޒަރީނާ ބުނެ އެވެ.\nއެބަތް އެރަށު މީހުން އާންމުކޮށް ކައި އުޅެނީ ގަރުދިޔަ ނުވަތަ ރިހާކުރާއި ލޮނުމިރުހާ، ލުނބޯ، ފިޔާ، ރޯ މިރުހާ އެއްކޮށްގެންނެވެ.\nއެރަށުގެ ވަރަށް ގިނަ ގެތަކުގައި ކަށިކެޔޮ ބަތް ކައްކާ ކަމަށާއި އެއީ ވަކި ހާއްސަ ދުވަހަކަށް ކައްކާ އެޗެއްނޫން ކަމަށް ވެސް ބުންޏެވެ.\nޒަރީނާ ބުނީ އަތޮޅުގެ އެހެން ރަށެއްގައި ކަށިކެޔޮ ބަތް ކައްކާކަން އޭނާއަށް އެނގިފައި ނުވާ ކަމަށެވެ. އެކަމަކު ރަށަށް ޒިޔާރާތްކުރާ މީހުން ވެސް އެ ބަތް ކެއުމަށް ފަހު މީރުވެގެން އެ ވާހަކަ ދައްކާ ކަމަށް ބުންޏެވެ.


Gaumun beyrah nudhevey gothah adheeb minivanvejje\nގައުމުން ބޭރަށް ނުދެވޭ ގޮތަށް އަދީބު މިނިވަންވެއްޖެ\n4 މަސް,6ދުވަސް,5ގަޑި, 15 މިނެޓް, 50 ސިކުންތު ކުރިން 2540ހުސައިން ނާސިފް\nކުރީގެ ނައިބް ރައީސް އަހުމަދު އަދީބް އަބުދުލް ޣަފޫރުގެ މައްޗަށް އިއްވާފައިވާ 15 ދުވަހުގެ ހުކުމް ތަންފީޒުކޮށް ނިމިފައިވާތީ އޭނާ މިނިވަންވެއްޖެއެވެ.\nއަދީބުގެ މައްޗަށް 33 އަހަރުގެ ޖަލު ހުކުމެއް އިއްވި ނަމަވެސް އެ ހުރިހާ ހުކުމްތަކެއް މި ސަރުކާރު އައި ފަހުން ކޯޓުން ވަނީ ބާތިލްކޮށްފައެވެ. ނަމަވެސް އަދީބުގެ ޕާސްޕޯޓް ހިފަހައްޓަން ސުޕްރީމް ކޯޓުން އަމުރުކޮށްފައި ވާތީ އޭނާއަށް ރަށުން ބޭރަށް ވަޑައެއް ނުގެންނެވޭނެއެވެ.\nއަދީބުގެ މައްޗަށް ގޭބަންދުގެ ހުކުމެއް ިއއްވާފައި ވަނީ ރިޔާސީ ލޯންޗްކޮޅުގައި އެއްޗެއް ގޮއްވާލި މައްސަލައިގެ ޝަރީއަތުގެ މަޖިލީހުގައި ކޯޓުގެ ހުރުމަތް ކަނޑާލުމާ ގުޅިގެންނެވެ. މިދިޔަ މަހުގެ ތެރޭގައި އިންޑިއާ އަށް ވަޑައިގަތުމުގެ ހުއްދަ އޭނާ އަށް ދިނީ އެ ހުކުމް ތަންފީޒުކުރަމުން ދަނިކޮށެވެ.\nބޭސްފަރުވާއަށްފަހު އަދީބު ރާއްޖެ ވަޑައިގެންނެވީ މި މަހުގެ 06 ވަނަ ދުވަހުއެވެ. އަދި އަދި ކޯޓުގެ ހުރުމަތްކެނޑި މައްސަލައިގައި އެމަނިކުފާނުގެ މައްޗަށް އިއްވާފައިވާ 15 ދުވަހުގެ ޖަލު ހުކުމް ވަނީ ފުރިހަމަ ކުރައްވާފައެވެ. ކަރެކްޝަނަލް ސާރވިސް އިން ވަނީ އެކަން ކަށަވަރުކޮށްދެއްވާފައެވެ.\nއެމްއެމްޕީއާރުސީގެ 1.3 ބިލިއަން ރުފިޔާގެ ޚިޔާނާތާއި ގުޅިގެން އަދީބުގެ މައްޗަށް ތުހުމަތުކުރާ ޚިޔާނާތުގެ މައްސަލަ ވެސް ހިމެނޭ ގޮތުން، ދެ މައްސަލައެއް އަލުން ބަލަން ހައި ކޯޓުން އެންގި ނަމަވެސް ކްރިމިނަލް ކޯޓުން ވަނީ އެ މައްސަލަތައް މިހާރު ހުރި ގޮތަށް އިތުރަށް ކުރިއަށް ނުގެންދެވޭނެ ކަމަށް ކަނޑައަޅައި، އަނބުރާ ފޮނުވާލާފައެވެ.\nއެކަމަކު، ޚިޔާނާތުގެ ކުށުގައި އިއްވި ޖަލު ހުކުމް ބާތިލްކޮށް، އަލުން ބަލަން ހައި ކޯޓުން އެންގި މައްސަލަ އިސްތިއުނާފް ކުރުމަށް ދައުލަތުން ވަނީ ސުޕްރީމް ކޯޓަށް ހުށަހަޅާފައެވެ. ނަމަވެސް، މިފަހުން ސުޕްރީމް ކޯޓުން ވަނީ އަދީބަށް ރާއްޖެއިން ފުރައިގެން ނުދެވޭނެ ގޮތަށް އޭނާގެ ޕާސްޕޯޓް ހިފަހައްޓަން އަމުރުނެރެފައެވެ.\n2 ގަޑި ކުރިން 30 0\n4 ގަޑި ކުރިން 49 0\n4 ގަޑި ކުރިން60\n5 ގަޑި ކުރިން 10 0


Menbarun bunaa baheh Minister zahaa eh naahaa, dhen othee fendhee kathilumuge vaguthu? - One Online\nމީގެކުރިން ބޭއްވި ރައްޔިތުންގެ މަޖިލީހުގެ ޖަލްސާއެއްގައި ފިޝަރީޒް މިނިސްޓަރު ޒަހާ ވަހީދު، މެންބަރުން ކުރެއްވި ސުވާލުތަކަކަށް ޖަވާބު ދެއްވަނީ --- ފޮޓޯ: މަޖިލިސް އިދާރާ\nމެންބަރުން ބުނާބަހެއް މިނިސްޓަރު ޒަހާއެއް ނާހާ، ދެން އޮތީ ފެންދީ ކަތިލުމުގެ ވަގުތު؟\nރައީސުލް ޖުމްހޫރިއްޔާ އިބްރާހިމް މުހައްމަދު ސޯލިހުގެ ސަރުކާރަކީ ކޯލީޝަން ސަރުކާރެކެވެ. އެހެންކަމުން ވަޒީރުންގެ މަޖިލިސް ބެހިފައިވަނީވެސް ކޯލީޝަންގެ މައްޗަށެވެ. ނަމަވެސް ކޯލީޝަންގައި ހިމެނޭ މައި ޕާޓީ އެމްޑީޕީގެ 65 މެންބަރުންގެ ބޮޑު އަޣުލަބިއްޔަތެއް އޮންނަަ ރައްޔިތުންގެ މަޖިލީހުން، ކޯލީޝަންގައި ހިމެނޭ އެހެން ޕާޓީތަކުގެ ވަޒީރުންނަށް އާއްމުކޮށްވެސް ފާޑުކިޔަމުންދެއެވެ.\nއެމްޑީޕީ އެމްޕީން އާއްމުކޮށް ފާޑު ވިދާޅުވާ ވަޒީރުންގެ ތެރޭގައި، އަދާލަތު ޕާޓީއަށް ނިސްބަތްވެ ވަޑައިގަންނަވާ، ހޯމް މިިނިސްޓަރު އިމްރާން އަބުދުﷲ އާއި، އެމްއާރްއެމް އަށް ނިސްބަތްވެވަޑައިގަންނަވާ، ފިޝަރީޒް އެންޑް އެގްރިކަލްޗާ މިނިސްޓަރު ޒަހާ ވަހީދާއި، ޖޭޕީގެ ސްލޮޓްގައި، ވަޒީރުންގެ މަޖިލީހުގައި ހިމެނިވަޑައިގަންނަވާ، ޓްރާންސްޕޯޓް އެންޑް ސިވިލް އޭވިއޭޝަން މިނިސްޓަރު އާއިޝަތު ނަހުލާ އާއި، ޓޫރިޒަމް މިިނިސްޓަ އަލީ ވަހީދު، ހެލްތު މިނިސްޓަރު އަބްދުﷲ އަމީން އަދި ކޮމިޔުނިކޭޝަން މިނިސްޓަރު މުހައްމަދު މަލީހު ޖަމާލު ހިމެނިވަޑައިގަންނަވަ އެވެ.\nއެގޮތަށް މީގެ ކުރިން އެމްޑީޕީގެ ހިޓް ލިސްޓުގައި ހިމެނިވަޑައިގެންނެވި އަދާލަތު ޕާޓީއަށް ނިސްބަތްވެވަޑައިގަންނަވާ، ކުރީގެ ޖެންޑާ މިނިސްޓަރު ޝިދާތާ ޝަރީފް އިސްތިއުފާދެއްވީ ވެސް، އެމްޑީޕީ މެންބަރުންގެ ޕްރެޝަރުތަކުގެ ތެރޭންނެވެ. ޝިދާތާ އިސްތިއުފާ ދެއްވިއިރު، އޭނާގެ މައްޗަށް އެމްޑީޕީ މެންބަރުން ބޮޑެތި ތުހުމަތުތަކެއް ކޮށް، އޭނާ މިނިސްޓަރު ކަމުގެ މަގާމުގައި ހުންނަވަން ނުފެންނަ ކަމަށް އެމްޑީޕީގެ ޕީޖީ ގުރޫޕުގެ 45 މެންބަރުންގެ އިއްތިފާގުން ވަނީ ފާސްކޮށްފައެވެ. އަދި ޝިދާތާ މަގާމުގެ މަސްއޫލިއްޔަތުތަކަށް އިހުމާލު ވެފައިވާކަމަށް ބުނެ ރައްޔިތުންގެ މަޖިލީހަށް ކުއްލި މައްސަލައެއް ހުށަހަޅައި، މަގާމުން އިސްތިފާ ނުދެއްވައިފި ނަމަ، އިތުބާރު ނެތް ކަމުގެ މައްސަލަ މަޖިލީހަށް ވައްދާނެ ކަމަށް ވެސް އެމްޑީޕީ މެންބަރުން ވަނީ އިންޒާރު ދީފައެވެ.\nމިހާރު އަނެއްކާވެސް އެމްޑީޕީ މެންބަރުން މިވަނީ އެހެން ވަޒީރަކަށް އިހުމާލުގެ މައްސަލައިގައި ޓާގެޓް ކޮށްފައެވެ. އެއީ ފިޝަރީޒް އެންޑް އެގްރިކަލްޗާ މިނިސްޓަރު ޒަހާ ވަހީދެވެ. ޒަހާގެ މައްޗަށް ވެސް އެމްޑީޕީ މެންބަރުން ކުރާ ތުހުމަތަކީ، މަގާމުގެ މަސްއޫލިއްޔަތު އަދާ ނުކުރުމުގެ ތުހުމަތެވެ. އެ ތުހުމަތާއެކު އެމްޑީޕީގެ ބޮޑު އަޣުލަބިއްޔަތު އޮތް، ރައްޔިތުންގެ މަޖިލީހުގެ ގަވާއިދު ކޮމިޓީން ވަނީ ޒަހާގެ މައްސަލަ ރައްޔިތުންގެ މަޖިލީހަށް ފޮނުވައި ބަހުސް ފަށައިފައެވެ.\nމަސްވެރިކަމުގެ ގާނޫނުގެ ދަށުން ހެދުމަށް ލާޒިމް ކޮށްފައިވާ ގިނަ ގަވާއިދުތަކެއް ނިންމާފައި ނުވާކަން ފާހަގަ ކޮށް އެ ކޮމިޓީން މަޖިލީހަށް ފޮނުވި ރިޕޯޓްގައި ވަނީ، މިނިސްޓަރު ޒަހާ ޒިންމާ އަދާ ނުކުރެއްވުމުގެ ސަބަބުން، މިނިސްޓްރީން ގާނޫނާ ހިލާފުވެފައިވާ ކަމަށެވެ.\nގާނޫނުގައި، ވަކި ގޮތަކަށް އަމަލު ކުރަންވާނެ ކަމަށް ކަނޑައެޅިގެން ބަޔާންކޮށްފައި ވާނަމަ، އެއީ އެ ގާނޫނުން އުފައްދާ، ބަރީއަވުމެއް ނެތް ވާޖިބެއް ނުވަތަ އިލްތިޒާމެއްކަމުގައި ބަލަންވާނެ ކަމަށް، މާނަ ކުރުމުގެ ހަމަަތައް ބަޔާން ކުރުމުގެ ގާނޫނުގެ 37 ވަނަ މާއްދާގައި ބަޔާންކުރާ ކަމަށް މަޖިލީހުގެ ގަވައިދު ކޮމެޓީގެ ރިޕޯޓްގައި ބުނެފައި ވެއެވެ.\n"ކަން މިހެން އޮތްއިރު މަސްވެރިކަމުގެ ގާނޫނުން ވަރަށް ސާފުކޮށް މިނިސްޓްރީއަށް މަތިކޮށްފައިވާ މަސްއޫލިއްޔަތު، ގާނޫނުގައި ކަނޑައަޅާފައިވާ މުއްދަތުގައި އަދާނުކުރުމުގެ ސަބަބުން، އަދި އެ މުއްދަތު ފަހަނައަޅައި ދިޔަފަހުން މިއަދާ ހަމަޔަށްވެސް އެ މަސްއޫލއިްޔަތު އަދާކޮށްފައި ނުވުމުން އެ މިނިސްޓްރީން އެ ގާނޫނާ ހިލާފައިވާކަމަށް ކޮމިޓީން ގަބޫލު ކުރާ ކަމަށާއި، މިނިސްޓަރު ނަންގަވަން ޖެހިވަޑައިގަންނަވާ ޒިންމާ ނަންގަވާފައި ނުވާކަމަށް ކޮމިޓީން ނިންމާފައިވާ ކަމަށް،" ކޮމިޓީ ރިޕޯޓްގައި ވެއެވެ.\nއެ މައްސަލައިގައި، ކޮމިޓީއަށް ވަޑައިގަތުމަށް މިނިސްޓަރަށް ދެންނެވި ވަގުތަކީ މަސައްކަތް ހުރިގޮތުން ކޮމިޓީއަށް ވަޑައިގެންނެވޭނެ ވަގުތަކަށް ނުވުމުން މިނިސްޓްރީގެ އެހެން ބޭފުޅުންނާ ބައްދަލުކުރަން ނިންމައި، ކޮމިޓީން ރިޕޯޓް އެކުލަވާލާފައިވަނީ މިނިސްޓަރުގެ ބަހެއް ނުހިމަނައެވެ. ކޮމިޓީން ރިޕޯޓް އެކުލަވައިލާފައިވަނީ ސްޓޭޓް މިނިސްޓަރު ހަސަން ރަޝީދާއި، ޑިރެކްޓާ ޖެނެރަލް އާދަމް ޒިޔާދާއި އެސިސްޑެންޓް ޑިރެކްޓާ އައިމިނަތު ލުބުނާ އާއި ސީނިއާ ލީގަލް އޮފިޒަރު ނިހާމް ޖައުފަރު ދެއްވި މައުލޫމާތު ހިމަނައިގެންނެވެ.\nކޮމިޓީ ރިޕޯޓް އެކުލަވާލި ފަހުން އެ މައްސަލަޔަށް ޖަވާބުދާރީވެ، މިނިސްޓަރު ޒަހާ މަޖިލީހަށް ސިޓީ ފޮނުއްވާފައިވާއިރު، ކޮމިޓީން ބުނާ ގަވާއިދުތަކުގެ މައްސަަލައިގައި، ޒަހާ ވަނީ އެކި މަރުހަލާ ތަކުގައި ވާހަކަދައްކަވައިފައެވެ. އެކަމާގުޅިގެން، އެންމެފަހުން މިދިޔަ ހަފްތާގައި ޒަހާ ވިދާޅުވެފައިވަނީ، އާ ގާނޫނުގައި ކަނޑައަޅައިފައިވާ ގަވައިދުތައް އެކުލަވައިލުމަށްވުރެ މިވަގުތު މުހިއްމީ ޔޫރަޕިއަން ޔޫނިއަން، އީޔޫގެ ރިކޮމެންޑޭޝަންގައިވާ ކަންކަން ނިންމުން ކަމަށެވެ.\nދެހާސް ފަނަރަ ވަނަ އަހަރުން ފެށިގެން ރާއްޖޭގެ މަސްވެރިކަމުގައި ހުރި އަދި މަސްވެރިކަމުގައި ކުރެވޭ ބައެއް ކަހަލަ ގާނޫނާއި ގަވައިދާ ހިލާފު ކަންކަމާއި ގުޅިގެން ގިނަ ރިކޮމެންޑޭޝަން ތަކެއް އީޔޫއިން ދީފައި ކަމަށް ޒަހާ ވިދާޅުވިއެވެ. އެކަންކަން ނިންމުން މިނިސްޓްރީއަށް މުހިއްމު ވީ އެ ރިކޮމަންޑޭޝަންތަކުގެ މަސައްކަތް ނުނިންމައި ރާއްޖެއިން ބޭރަށް މަސް އެކްސްޕޯޓު ނުކުރެވޭނެތީ ކަމަށްވެސް މިިނިސްޓަރު ވިދާޅުވިއެވެ. އެހެންކަމުން އެތެރޭގެ ގަވައިދުތައް ނިންމުމަށްވުރެ އަވަހަށް އީޔޫގެ ރިކޮމެންޑޭޝަންތަކުގެ ކަންކަން ނިންމުން މުހިއްމު ކަމަށާއި، އެއީ މަސް އެކްސްޕޯޓު ނުކުރެވުމުގެ ސަބަބުން މަސްވެރިކަމުގެ ސިނާއަތަށް ކުރާނެ އަސަރުން ގައުމު ސަލާމަތް ކުރުމަށް ނިންމި ނިންމުމެއް ކަމަށް ވެސް މިނިސްޓަރު ޒަހާ ވިދާޅުވިއެވެ. އަދި ސަރުކާރު ހުޅުވޭއިރު މަސްވެރިކަމުގެ ހުރިހާ ގަވައިދުތަކެއް ހުންނާނީ އެޓާނީ ޖެނެރަލް އޮފީހަށް ފޮނުވިފައި ކަމަށް މިނިސްޓަރު ޒަހާ ވިދާޅުވިއެވެ. މިނިސްޓްރީގެ މުވައްޒަފުން ގަވައިދުތައް ނިންމުމުގެ މަސައްކަތް ގޭގައި ތިބެގެންވެސް ކުރަމުން އަންނަ ކަމަށް މިނިސްޓަރު ވިދާޅުވިއެވެ.\nއެކަން އެހެން އޮތްނަމަވެސް ކޮމެޓީ ރިޕޯޓް މިވަނީ މަޖިލީހަށް ހުށަހަޅައި ބަހުސް ފަށައިފައެވެ.\nއެރިޕޯޓަށް އިއްޔެ ކުރިޔަށް ދިޔަ ބަހުސްގައި، އެ މައްސަލަޔަށް ވާހަކަ ދެއްކެވި ހުރިހާ މެންބަރުންހެން ވަނީ ޒަހާގެ އިސްތިއުފާއަށް ގޮވައިފައެވެ. އަދި ހަމަ އާއްމު ބީދައިން، އިސްތިއުފާ ނުދެއްވައިފިނަމަ އިތުބާރު ނެތް ކަމަށް ފާސްކޮށް މަގާމުން ވަކިކުރުމުގެ އިންޒާރުވެސް ދީފައެވެ.\nއެގޮތަށް ގިނަ މެންބަރުންތަކެއް ރައްޔިތުންގެ މަޖިލީހުގެ އިއްޔެގެ ޖަލްސާގައި އިންޒާރު ދީފަިއވާއިރު، މަކުނުދޫ ދާއިރާގެ މެންބަރު މުހައްމަދު ރާއީ ވިދާޅުވީ، މާގިނަ ދުވަހެއް ނުވެ ފިޝަރީޒް މިނިސްޓަރު ޒަހާ ވަހީދުގެ އިތުބާރު ނެތްކަމުގެ ވޯޓު ނަގައި މަގާމުން ވަކިކުރާނެ ކަމަށެވެ. މީގެ އިތުރުން ކޯލީޝަންގެ އެހެން ވަޒީރުންނަށްވެސް މެންބަރު ރާއީ ވަނީ އިންޒާރު ދެއްްވައިފައެވެ.\nރާއީ ވިދާޅުވީ، ކޯލީޝަންގެ ރަޖާ އަޅައިގެން ފިލައި ތިއްބެވި އެހެން ވަޒީރުންވެސް ސަރުކާރު ފެއިލްކޮށްލަން މަސައްކަތް ކުރާނަމަ އިތުބާރު ނެތްކަމަށް ވޯޓު ނަގައި ބޭރު ކުރާނެ ކަމަށެވެ. އަދި އެކަމަށް ހުރިހާ މެންބަރުން ވޯޓު ދެއްވުމަށްވެސް ރާއީ އެދިވަޑައިގެންނެވިއެވެ.\nރައްޔިތުންގެ މަޖިލީހުގެ ކުރިޔަށް ހުރި ޖަލްސާތަކަށް ބަލާއިރު، ދެން އެންމެ އަވަހަށް ޖަލްސާއެއް ބާއްވާނީ، މިރޭ 11:30 ގައެވެ. އެހާ ދަން ގަޑީގައި ބާއްވާ މަޖިލިސް ޖަލްސާޔަށް އެޖެންޑާ ކޮށްފައި ވަނީވެސް އެންމެ މައްސަލައެކެވެ. އެއީ މިނިސްޓަރު ޒަހާ މަގާމުގެ މަސްއޫލިއްޔަތު އަދާ ނުކުރާ ކަމަށްބުނެ، އެކަމަށް މަޖިލީހުން ގޮތެއް ނިިންމުމުގެ މައްސަލައެވެ. އެހެންކަމުން މިރެޔަކީ ބޮޑު ރެޔަކަށްވެސް ވެދާނެއެވެ.\nޒަހާޔަށް ފެންދީ، ކަތިލުމުގެ ރޫހެއްގައި މަޖިލީހުން މަސައްކަތް ފަށާފައިވާ އިރު، ރައީސް ސޯލިހުގެ ސަރުކާރަށް ވީ މުއްދަތާ އަޅައި ބަލާއިރު މަސްވެރިކަމާއި ދަނޑުވެރިކަމުގެ ދާއިރާއިން އެކަށީގެންވާ މަސައްކަތްތަކެއް ކުރެވިފައި ނުވާ ކަމަށް ރާއްޖޭގެ ގިނަ އަދަދެއްގެ ރައްޔިތުންވެސް އަންނަނީ ބުނަމުންނެވެ. ބައެއް މީހުން ބުނާ ގޮތުގައި، ޒަހާ އަބަދުވެސް ދައްކަވަނީ ކޮންމެވެސް ގަވައިދެއްގެ ވާހަކައެވެ. ކޮންމެވެސް ކަރުދާހެއް ތައްޔާރުކުރައްވާ ވާހަކައެވެ. އަތޮޅުތަކުގައި މީގެ ކުރީގެ އަހަރުތަކާ އަޅައިކިރައިލެވޭވަރުގެ ތަފާތު އިތުރު އެއްވެސް މަސައްކަތެއް ކުރައްވާތަނެއް ނުފެނެ އެވެ.\nމީގެ އިތުރުން، ރާއްޖޭގެ މަސްވެރިކަމުގެ ސިނާއަތަށް އައިސްފައިވާ ލޮޅުން ވަރަށް ގިނަ މަސްވެރީންވެސް އަންނަނީ ފާހަގަކުރަމުންނެވެ. އެގޮތުން ރާއްޖޭގެ ތާރީހުގައިވެސް ބޮޑުކަންނެލީގެ އަގު ދަށަށް ނުދާވަރަށް މިދިޔަ ދޮޅު އަހަރެއްހައި ދުވަސް ތެރޭ ރާއްޖޭގައި ކަންނެލި ގަންނަ އަގު ވެއްޓިފައިވާ ކަމަށް އެ މަސްވެރިކަމުގައި އުޅޭ މަސްވެރީން ފާހަގަ ކުރެ އެވެ. އަދި ހަމަ އެހެންމެ މިދިޔަ މަސްވެރި މޫސުމުގައި ވެސް މަސްކޮޅު ނުވިއްކި، އައިސް ނުލިބި، ވިއްކާ މަސްކޮޅަށް ފައިސާ ނުލިބިވެސް އެތައް ދުވަހެއް ދާކަމުގެ ޝަކުވާތައް ވަނީ އިންތިހާއަށް ބޮޑުވެފަ އެވެ. މަސްވިއްކޭނެ ގޮތެއް ނެތިގެން މަސްވެރީންނަށް މަހަށް ނުފުރި ވެސް ތިބޭން ޖެހުނު ދުވަސްތަކެއް ކުރިމަތިވެގެން ދިޔަ ކަމަށް މަސްވެރީން އަންނަނީ ބުނަމުންނެވެ.\nޒަހާގެ އިތުބާރު ނެތް ކަމަށް ވިދާޅުވަމުން ގެންދަވަނީ ހަމައެކަނި އެމްޑީޕީގެ މެންބަރުން ނޫންކަން ވެސް ފާހަގަކޮށްލެވެ އެވެ. އެ ގޮތުން އިދިކޮޅު މެންބަރުން ވެސް ގެންދަވަނީ މި މައްސަލައިގައި ތަކުރާރުކޮށް މަޖިލީހުގައި އަޑު އުފުއްލަވަމުންނެވެ. އެންމެ ފަހުން މި މައްސަލައިގައި މަޖިލީހަށް ރިޕޯޓު ތައްޔާރުކުރެއްވި ގަވައިދު ކޮމެޓީގެ މުގައްރިރަކީ ކުޑަހުވަދޫ ދާއިރާގެ މެންބަރު އަހުމަދު އާމިރެވެ.\nކޮންމެޔަކަސް، މަޖިލީހުގެ ގިނަ މެންބަރުން ވިދާޅުވާ ގޮތުން ނަމަ، މިހާރު މިއޮތީ ޒަހާގެ ވަގުތު ޖެހިފަ އެވެ. ޒަހާއަށް ނަތީޖާ ނެރެދެއްވިފައި ނެތް ކަމަށް މަޖިލީސް މެންބަރުންނަށް ގަބޫލު ކުރެއްވިއްޖެ ނަމަ، ދެން އިތުރު ގޮތެއް ނޯންނާނެ އެވެ. ވަޒީރު ކަމުގައެއް ނުހުންނެވޭނެ އެވެ. މިސްރާބު ހުރީ އެދިމާއަށެވެ. މި މައްސަލައިގައި ޒަހާޔާ އެއްކޮޅަށް ވާހަކަދެއްކެވި މެންބަރަކުވެސް މިދިޔަ ދުވަސްތަކުގައި ނުފެނުމަކީ މި މައްސަލަ އޮތް ހިސާބު ދައްކުވައިދޭ ހެއްކަކަށް ފުދެ އެވެ.\nގުޅޭ ޓެގު ރައްޔިތުންގެ މަޖިލިސް މިނިސްޓްރީ އޮފް ފިޝަރީޒް، މެރިން ރިސޯސަސް އެންޑް އެގްރިކަލްޗަރ މަސްވެރިކަން ފަރުމަސްވެރިކަން މަސްވެރިން


SunOnline: Haluvi speed gai NINA ge shooting nimmaalaifi\nހަލުވި ސްޕީޑުގައި ނީނާގެ ޝޫޓިން ނިންމާލައިފި\nއަހުމަދު ޖައިޝަން 19 Feb 2020, 14:25\nނީނާ ފިލްމުން މަންޒަރެއް --- ފޮޓޯ : ދިރާގު\nކާސްޓާއި ކްރޫގެ ބުރަ މަސައްކަތާއެކު ޑައިރެކްޓަރު އިލްޔާސް ވަހީދު (އިއްލެ) ނެރޭ ދެވަނަ ފިލްމު "ނީނާ"ގެ ޝޫޓިން އެއްކޮށް ނިންމާލައިފިއެވެ.\nލ. އަތޮޅުގައި ފިލްމުގެ ޝޫޓިން ކުރިއަށް ގެންދިޔަ އިރު އެ ފިލްމުގެ ޝޫޓިން ނިންމާލާފައިވަނީ އިއްޔެ ހަވީރެވެ.\nފިލްމުގެ ޝޫޓިން ކުރިއަށް ގެންގޮސްފައިވަނީ މާލެ އާއި ލ. އަތޮޅު ގުޅިފައިވާ ތިށް ރަށް ހިމެނޭ ސަރަހައްދުގައެވެ. މާލޭގައި ފިލްމުގެ ޝޫޓިން ފެށި ނަމަވެސް ފިލްމުގެ ބޮޑު ބައެއްގެ ޝޫޓިން ކުރިއަށް ގެންގޮސްފައިވަނީ ލ. އަތޮޅުގައެވެ.\nނީނާގެ ޝޫޓިން ފަށާފައިވަނީ މި މަހުގެ ދެވަނަ ދުވަހުގައެވެ. އަދި މާލޭގެ ޝޫޓިން ނިންމާލުމަށްފަހު ޓީމު ލ. އަތޮޅަށް ގޮސްފައިވަނީ މިމަހުގެ ހަތަރެއްގައެވެ.\nއެ ފިލްމަށް އިންތިޒާރުކުރަންވީ ގިނަ ސަބަބުތައް އެބަހުއްޓެވެ. އެއިން އެއް ސަބަބަކީ ލީޑް ރޯލުން މުޅިން އާ ޒުވާން އެކްޓަރެއް ފިލްމު އިންޑަސްޓްރީއަށް ތައާރަފުވުމެވެ. އެގޮތުން ފިލްމުގެ ލީޑް ރޯލަކުން ޝަރަފް އަބްދުﷲ ފެނިގެންދާނެއެވެ.\nފިލްމު ހާއްސަވާ އިތުރު ސަބަބަކީ ކުރީގެ ފިލްމީ ތަރި ވެޓަރަން އެކްޓްރެސް، މަރިޔަމް ރަޝީދާ ފިލްމުގެ ކާސްޓުންގެ ތެރޭގައި ހިމެނުމެވެ.\nއައްޑޫގައި ދިރިއުޅެމުން އަންނަ މަރިޔަމް ރަޝީދާއަށް އިއްލެ ޓިކެޓް ދީގެން ވަނީ ލ. އަތޮޅަށް ގެންގޮސް ޝޫޓިންތަކުގައި ބައިވެރިކޮށްފައެވެ.\nއިއްލެ "ސަން"އަށް ބުނީ، މަރިޔަމް ރަޝީދާ ފެނިގެން ދާނީ، ފިލްމުގެ ލީޑު ބަތަލު، ޝަރަފް އަބްދުﷲގެ މަންމަގެ ގޮތުގައި ކަމަށެވެ. މަރިޔަމް ރަޝީދާއަކީ، ޝަރަފްގެ މަންމަ "ލަތީފާ"އެވެ.\nފިލްމުގެ ލީޑް ރޯލުން ދެން ފެނިގެންދާނީ ނުޒުހަތު ޝުއައިބާއި ޖުމައްޔިލު ނިމާލެވެ. އިތުރު ކާސްޓުންގެ ތެރޭގައި ހަމްދޫން ފާރޫގު، އަލީ ޔޫޝައު، އަލީ އިނާޒް، ހަސަން ޝިނާން، އިބްރާހީމް ޝާއިފް، ހުސައިން ޝާމިހު މުހައްމަދު، އައިޝާ އަލީގެ އިތުރުން މަރިޔަމް ޝަކީލާ އާދަމް ހިމެނެއެވެ.\nދިވެހި ފިލްމު ވިޝްކާ މިހާރު ބައިސްކޯފުން ބަލައިލެވޭނެ\nވިޝްކާ ބައިސްކޯފަށް އަންނަނީ\n"ހެހެސް"ގެ ޝޫޓިން ފެށޭ ހަފްތާގައި ނިންމާލެވޭނެ!


އާޒިމްގެ ސަބަބުން އޭނާގެ މަންމަޔަށް އެދެވުނީ ކިހާވަރެއްގެ ހިތްދަތި ކަމެއްކަމެއް އާޒިމަށް ވަޒަންވެސް ކޮށްނުލެވުނެވެ. އިރުކޮޅަކުން ޒައިނަބު ބާރަށް ހަޅޭލަވައިގަތް އަޑު އިވިފައި އެންމެން ދުއްވައިގަތީ ސިޑިން މައްޗަށް އެރުމަށެވެ. " އާޒިމް" ޒައިނަބު ބާރަކަށް އާޒިމަށް ގޮވާލިއެވެ. އަދި ހަރީރާ ކިޔައިފައި ބާރަށް ހަޅޭލަވައިގަތެވެ. އެ ހަޅޭކުގެ އަޑުގައި ބިރުވެރިކަމާއި، ހާސްކަމުގެ އިހުސާސް ހުއްޓެވެ. އާޒިމް ދުވެފައި ސިޑިއާއި ދިމާލަށް ދިޔައެވެ. އެވަގުތަކީ ޒާހިރުވެސް ބޭރުގައި އުޅެފައި ގެއަށް...\nލޯ ހުޅުވާލެވުނީ ކަހާލެވުނު ދޮރުފޮތިގަނޑުގެ އަޑަށެވެ. އަރަމުން އަންނަ އިރުގެ ދޯދިތަކުން ފޭދިފައިވީ މަޑުއަލީގެ ސަބަބުން ބޭނުން ނުވިއަސް ލޯ ހުޅުވުމަށް މަޖުބޫރުވީއެވެ. "ގްޑް މޯނިންގް" އަހަރެންގެ ކަންފަތް ދޮށުގައި ޖެހުނީ ލޯބިވާ އަނބިމީހާ ހެނދުނުގެ ތަހުނިޔާ ކިޔާލި ހިތްގައިމުއަޑަވެ. އަޑުގެ ޖާދުން ދުވަހުގެ ހަމަޖެހުން ގެނެސްދިނެވެ. އެނިޔަނެތި މޫނުން ދުވަހުގެ ފެށުން ތާޒާވެއެވެ. ދުޢާ އަކީ އުމުރުގެ ބާކީ ބައިވެސް މިގޮތަށް ދިރިއުޅުމެވެ. ހިތްހަމަޖެހުމާއި އުފާފާގަތި ކަމާއިއެކު ކުޑައިރު...\nވާހަކަ: މިހިތުގެ މަލިކާ - 1


MDP ai PPM ge memeberun adhadhu madhuvejje\nއެމްޑީޕީގެ ރައީސް މުހައްމަދު ނަޝީދު އާއި ޕީޕީއެމްގެ ރައީސް އަބްދުﷲ ޔާމީން: ދެ ޕާޓީގެ މެންބަރުން ވަނީ މަދުވެފަ -- ފޮޓޯ: ރައީސް އޮފީސް\nވޭތުވެދިޔަ ހަ މަސް ދުވަހުގެ ތެރޭގައި، ރާއްޖޭގެ އެންމެ ވާދަވެރި އަދި އެންމެ ބޮޑު ދެ ސިޔާސީ ޕާޓީ ކަމުގައިވާ އެމްޑީޕީއާއި ޕީޕީއެމްގެ މެންބަރުންގެ އަދަދު މަދުވެއްޖެ އެވެ.\nއިލެކްޝަންސް ކޮމިޝަން (އީސީ) އިން މިއަދު އާންމުކުރި ތަފާސް ހިސާބުތަކުގައިވާ ގޮތުން އެންމެ ބޮޑު ޕާޓީގެ ގޮތުގައި އޮތް އެމްޑީޕީގެ މެންބަރުންގެ އަދަދަކީ މިހާރު 53،694 އެވެ. މިދިޔަ ހަ މަސް ކުރިން އެ ޕާޓީގެ މެންބަރުންގެ އަދަދަކީ 54،302 އެވެ. އެހެންވީމާ އެ ޕާޓީން ހަ މަސް ތެރޭގައި 608 މެންބަރުން ވަނީ މަދުވެފަ އެވެ.\nއެންމެ ބޮޑު އިދިކޮޅު ޕާޓީ ކަމުގައިވާ ޕީޕީއެމްގެ މެންބަރުންގެ އަދަދު ވަނީ 38،020 މެންބަރުން 36،831 އަށް މަދުވެފަ އެވެ. އެއީ 1،189 މެންބަރުންގެ މަދުވުމެވެ. މިދިޔަ ހަ މަހުގެ ތެރޭގައި އެންމެ މެންބަރުން މަދުވީ ވެސް ޕީޕީއެމް އިންނެވެ.\nތިންވަނައަށް އެންމެ ބޮޑު ޕާޓީ ކަމުގައިވާ ޖުމްހޫރީ ޕާޓީގެ މެންބާޝިޕަށް 1،391 މީހުން ވަނީ އިތުރުވެފަ އެވެ. އެ މުއްދަތުގެ ތެރޭގައި މެންބަރުން އެންމެ ބޮޑަށް އިތުރުވީ ޖޭޕީގަ އެވެ. ކުރިން 9،335 މެންބަރުން ތިބިއިރު މިހާރު އެ ޕާޓީގައި 10،726 މެންބަރުން އެބަ ތިއްބެވެ.\nޖޭޕީގެ ލީޑަރު ގާސިމް އިބްރާހިމް: އެންމެ ބޮޑަށް މެންބަރުން އިތުރުވީ ޖޭޕީއަށް -- ފޮޓޯ: އަވަސް ފައިލް\nއެމްޑީއޭގެ މެންބަރުންގެ އަދަދު ވެސް ވަނީ އިތުރުވެފަ އެވެ. ހަ މަސް ކުރިން 8،712 މެންބަރުން ތިބިއިރު މިހާރު 8،805 މެންބަރުން އެ ޕާޓީގައި އެބަ ތިއްބެވެ. އަދާލަތު ޕާޓީގެ މެންބަރުންގެ އަދަދު ވެސް ހަ މަސް ތެރޭގައި އިތުރުވި އެވެ. އެ ޕާޓީގެ މެންބަރުންގެ އަދަދު ވަނީ 6،253 އިން 6،554 އަށް އިތުރުވެފަ އެވެ.\nމިދިޔަ ހަ މަސް ތެރޭގައި މެންބަރުންގެ އަދަދު އިތުރުވި އެއް ޕަޓީއަކީ ޕީއެންސީ އެވެ. އެ މުއްދަތުގެ ތެރޭގައި އެ ޕާޓީގެ މެންބާޝީޕަށް 1،283 މެންބަރުން ވަނީ އިތުރުވެފަ އެވެ. ކުރިން 3،084 މެންބަރުން ތިބިއިރު މިހާރު 4،367 މެންބަރުން އެބަ ތިއްބެވެ. ޕީއެންސީއަކީ ޕީޕީއެމްއާއެކު ކޯލިޝަން ހަދާފައިވާ ޕާޓީއެކެވެ.\nކުރީގެ ނައިބު ރައީސް އަހްމަދު އަދީބު އިސްވެ ހުންނަވާ އުފެއްދެވި އެމްޓީޑީގެ މެންބަރުންގެ އަދަދު ވަނީ މިދިޔަ ހަ މަސް ތެރޭގައި މަދުވެފަ އެވެ. ހަ މަސް ކުރިން އެ ޕާޓީގައި 3،575 މެންބަރުން ތިއްބެވެ. މިހާރު ތިބީ 3،498 މެންބަރުންނެވެ. ލޭބާ ޕާޓީގެ މެންބަރުންގެ އަދަދު ވަނީ 2،766 އިން 3،004 އަށް އިތުރުވެފަ އެވެ.\nސިޔާސީ ޕާޓީތަކުގެ ދަފްތަރަށް ބަލާއިރު އެންމެ މެންބަރުން މަދީ ޑީއާރުޕީގަ އެވެ. ނަމަވެސް އެ ޕާޓީއަށްވެސް މިދިޔަ ހަ މަސް ތެރޭގައި ވަނީ މެންބަރުން އިތުރުވެފަ އެވެ. ކުރިން އެ ޕާޓީގައި ތިބީ 2،870 މެންބަރުންނެވެ. މިހާރު 2،985 މެންބަރުން އެބަތިއްބެވެ.\nއެމްޑީޕީ ޕީޕީއެމް އަދާލަތު ޕާޓީ + އިލެކްޝަންސް ކޮމިޝަން އެމްޑީއޭ ޖުމްހޫރީ ޕާޓީ މޯލްޑިވްސް ތާޑްވޭ ޑިމޮކްރެޓްސް ޕާޓީ ޕީޕަލްސް ނޭޝަނަލް ކޮންގްރެސް - ޕީއެންސީ ޑީއާރްޕީ\nއިންތިހާބަށް ފޯމްތައް ޕްރޮސެސްކުރުން ހުއްޓާލައިފި\nއެމްޑީޕީގައި 52،952 ޕީޕީއެމްގައި 37،144\nއިންތިހާބުގެ ތާރީހު ނިންމާނީ މަޝްވަރާއަށް ފަހު\nމަޖިލިސް އިންތިހާބުގެ ވޯޓަށް ބަލާފައިވާ ޕާޓީތަކަށް ފައިސާ ދެނީ


އެވަޓަންގެ ކޯޗަކަށް އެލަޑައިސް އައްޔަނުކޮށްފި\nލީގުގައި 488 މެޗުގައި އެލަޑައިސް އިރުޝާދު ދީފައިވޭ\n2019 ވަނަ އަހަރުގެ ފުޓްބޯޅަ ސީޒަން ނިމެންދެން އެ ކްލަބުގެ ކޯޗުގެ މަގާމަށް އެލަޑައިސް ވަނީ އައްޔަނުކޮށްފައި\n1 ޑިސެންބަރ 2017 | ހުކުރު 15:40\nސޭމް އެލަޑައިސް - މިއީ ޕްރިމިއާ ލީގުގައި އޭނާ އިރުޝާދު ދޭނެ ހަތްވަނަ ކްލަބް\nއިނގިރޭސި ޕްރިމިއާ ލީގުގެ ކްލަބް އެވަޓަންގެ ކޯޗުކަމުގެ މަގާމަށް ތަޖުރިބާކާރު ކޮޗު ސޭމް އެލަޑައިސް އައްޔަނުކޮށްފިއެވެ.\nއެވަޓަންގެ ރަސްމީ ވެބްސައިޓުގައި އާންމުކުރި ބަޔާނެއްގައި ވަނީ 2019 ވަނަ އަހަރުގެ ފުޓްބޯޅަ ސީޒަން ނިމެންދެން އެ ކްލަބުގެ ކޯޗުގެ މަގާމަށް އެލަޑައިސް އައްޔަނުކޮށްފައިވާ ކަމަށެވެ.\nމަގާމަށް އައްޔަނުކުރެވުމާއި ވިދިގެން އެވަޓަންގެ ވެބްސައިޓަށް ދިން އިންޓަވިއުއެއްގައި އެލަޑައިސް ބުނީ އެވަޓަންގެ ކޯޗުގެ މަގާމު ގަބޫލުކުރީ އެ ކްލަބަކީ ވަރަށް ތާރީހީ ކްލަބެއް ކަމަށާއި އެ ކްލަބުން ހާސިލްކުރަން ކަނޑައަޅާފައިވާ ލަނޑުދަނޑިތަކަކީ އޭނާއަށް ވަރަށް ކަމުދާ ކަންތައްތަކެއް ކަމަށެވެ.\nހަމައެހެންމެ އޭނާ ބުނީ ފާއިތުވެދިޔަ ދުވަސްތަކަކީ އެވަޓަންއަށް ވަރަށް އުނދަގޫ ދުވަސްތަކެއް ކަމަށާއި އޭނާގެ އެންމެ ފުރަތަމަ އަމާޒަކީ އަލުން އަނބުރާ އެ ކްލަބަށް ރަނގަޅު ނަތީޖާތަކެއް ހޯދައިދިނުން ކަމަށެވެ. އަދި އެ ޓީމުގައި ތިބި ކުޅުންތެރިންނާއެކު މަސައްކަތް ކުރުމަށް ކެތްމަދުވެފައި ހުރި ކަމަށްވެސް އެލަޑައިސް ބުނެފައިވެއެވެ.\nއެވަޓަންގެ މެޖޯރިޓީ ޝެއާހޯލްޑަރު ފަރްހާދް މޮޝްރީ ބުނީ އެވަޓަންގެ ދުރު ރާސްތާ ޕްލޭންތައް ތަންފީޒުކުރުމަށް އެލަޑައިސްއަކީ އެންމެ އެކަށީގެންވާ މީހާ ކަމަށާއި އޭނާއަކީ 24 ގަޑިއިރު ވެސް މަސައްކަތް ކުރަން ޖެހިއްޖެނަމަ އެކަމަށް ފަސްޖެހޭނެ މީހެއް ނޫން ކަމަށެވެ. ފަރްހާދް މޮޝްރީ ވަނީ އެވަޓަންގެ ކޯޗުގެ މަގާމު ވަގުތީ ގޮތުން ފުރި 23 އަހަރުގެ ދަށުގެ ޓީމުގެ ކޯޗު ޑޭވިޑް އަންސްވޯތްއަށް ޝުކުރު އަދާކޮށްފައެވެ.\nއެވަޓަންގެ ކޯޗު ކަމުގެ މަގާމު ހުސްވެފައިވަނީ އޮކްޓޯބަރު މަހުގެ 22 ވަނަ ދުވަހު އިނގިރޭސި ޕްރިމިއާ ލީގުގައި އަމިއްލަ ދަނޑުގައި އާސެނަލް އަތުން 5-2 ގެ ނަތީޖާއަކުން އެ ޓީމު ބަލިވި މެޗަށް ފަހު އެ ޓީމުގެ ކޯޗުކަމުގެ މަގާމުގައި އޭރު ހުރި ނެދަލޭންޑްސްގެ ރޮނާލްޑް ކޯމަން އެ މަގާމުން ވަކިކުރުމާއި ވިދިގެންނެވެ. ކޯމަންގެ އިރުޝާދުގެ ދަށުން އެވަޓަން ކުޅުނު 13 މެޗުގެ ތެރެއިން މޮޅުވީ އެންމެ ދެ މެޗުންނެވެ.\nމިދިޔަ ހޫނު މޫސުމުގެ ޓްރާންސްފާ މާކެޓުގައި އެވަޓަންއިން 140 މިލިއަން ޕައުންޑަށް ވުރެ އިތުރަށް ހަރަދު ކޮށްފައިވާއިރު އެ ޓީމަށް މާ އެދެވޭ ނަތީޖާތަކެއް ހޯދިފައެއް ނުވެއެވެ. އެގޮތުން އެ ޓީމު މިވަގުތު އޮތީ އިނގިރޭސި ޕްރިމިއާ ލީގުގެ ރެލިގޭޝަން ޒޯނަށް ވުރެ ދެ ޕޮއިންޓް މަތީގައެވެ. ހަމައެހެންމެ ޔުއެފާ ޔޫރޮޕާ ލީގުގައި އަމިއްލަ ދަނޑުގައި 5-1 ގެ ނަތީޖާއަކުން އެޓަލާންޓާ އަތުން ބަލިވެ އެވަޓަން އޮތީ ގްރޫޕުގެ ފުލުގައެވެ.\nއެވަޓަންގެ ކޯޗުގެ މަގާމަށް އެލަޑައިސް އައްޔަނުކޮށްފައިވާއިރު އޭނާ އެންމެ ފަހުން ފުރާފައި ވަނީ ކްރިސްޓަލް ޕެލަސްގެ ކޯޗުގެ މަގާމެވެ. މިއީ އެލަޑައިސް ކޯޗެއްގެ ގޮތުގައި މަސައްކަތްކުރަން ހަވާލުވާނެ ޕްރިމިއާ ލީގުގެ ހަތްވަނަ ކްލަބެވެ. ޕްރިމިއާ ލީގުގައި 488 މެޗުގައި އެލަޑައިސް އިރުޝާދު ދީފައިވާއިރު އޭނާވަނީ އޭގެތެރެއިން 165 މެޗު ކާމިޔާބު ކޮށްފައެވެ.\nއޭނާ ވަނީ މިދިޔަ ސީޒަނުގައި ކްރިސްޓަލް ޕެލަސް ރެލިގޭޝަނުން ސަލާމަތް ކޮށްދީފައެވެ. ކްރިސްޓަލް ޕެލަސްއާއި ހަވާލުވުމުގެ ކުރިން އެލަޑައިސް ވަނީ އިނގިރޭސި ގައުމީ ޓީމުގެ ކޯޗުގެ މަގާމު ވެސް އަދާކޮށްފައެވެ. އިނގިރޭސި ގައުމީ ޓީމުގެ ކޯޗުކަމުން އެލަޑައިސް އިސްތިއުފާ ދީފައިވަނީ މިދިޔަ އަހަރުގެ ސެޕްޓެމްބަރު މަހުއެވެ.


ޢިބްރަތް ތެރި ފިލާވަޅެއް! - ބައްޕައަށް ތައުބާވާން ވިސްނައިދޭން 8 އަހަރުގެ ދަރިފުޅު ބުނި ޢިބްރަތްތެރި ވާހަކަ!\nއަހަރެންނަކީ ފައިސާވެރިއެކެވެ. އިމެއް ނެތި އަނބިދަރިންނަށް ޚަރަދުކުރާ މީހަކީމެވެ. އަނބިދަރިންނާއި ގުޅުން ބާއްވައިގެން ދިރިއުޅޭ މީހަކީމެވެ. އަދި އަވަށްޓެރިންނާއި މުޖުތަމައުގެ ގިން ބައަކާއި ވަރަށް ގާތުން ގުޅުން ބާއްވައި އެހީތެރިވަމުން އައި މީހަކީމެވެ. އެހެންކަމުން ދުވަހަކުވެސް މީހަކު އަހަރެންގެ ކުރިމަތީގައި އަހަރެން ލަދުގަނެ ދެރަވާނެ ޖެހޭ ފަދަ ބަހެއް ދުވަހަކުވެސް ނުބުނެއެވެ.


Barca fahathah jassaalai, Real ehvvana ah - One Online\nސްޕެނިޝް ލަލީގާގައި ވަޔަޑޮލިޑް ކޮޅަށް ލަނޑު ޖެހުމަށްފަހު ރެއާލްގެ ނާޗޯ(މ)، ލޫކަސް ވަޒްކޭޒް(ކ) އާއި ސާޖިއޯ ރާމޯސް(ވ) އާއެކު އުފާފާޅުކުރަނީ: އެ މެޗުން ރެއާލް މޮޅުވީ 1-0ގެ ނަތީޖާއަކުން -- ފޮޓޯ/ ގެޓީ\nރެއާލް ވަޔަޑޮލިޑް ބަލިކޮށް، ރެއާލް މެޑްރިޑުން ސްޕެނިޝް ލަލީގާގެ އެއްވަނައަށް ޖެހިލައިފިއެވެ.\nރަށުން ބޭރުގައި ރޭ ކުޅުނު މެޗުގައި ވަޔަޑޮލިޑް އަތުން ރެއާލް މޮޅުވީ 1-0ގެ ނަތީޖާއަކުންނެވެ. އެ ނަތީޖާއާ އެކު ރެއާލުން ވަނީ ވާދަވެރި ބާސެލޯނާ ފަހަތަށް ޖައްސާލައި، ލީގު ތާވަލުގެ އެއްވަނައަށް ޖެހިލައިފައެވެ.\nމެޗުގެ 12 ވަނަ މިނެޓުގައި ރެއާލްގެ ބްރެޒިލް މިޑްފީލްޑަރު ކަސެމީރޯ ވަނީ ވަޔަޑޮލިޑްގެ ގޯލުގެ ތެރެއަށް ބޯޅައެއް ފޮނުވާލައިފައެވެ. ނަމަވެސް ވީޑިއޯ އެސިސްޓަންޓް ރެފްރީ (ވީއޭއާރް) އަށް ބެލުމަށްފަހު ރެފްރީ ނިންމީ، ކަސެމީރޯއަށް ބޯޅަ ލިބުނު އިރު އޭނާ އޮފްސައިޑުގައި ހުރި ކަމަށެވެ.\nމެޗުގެ ފުރަތަމަ ހާފުގައި ދެ ޓީމަށް ލަނޑު ޖަހާނެ ރަނގަޅު ފުރުސަތުތަކެއް ލިބިފައެއް ނުވެއެވެ. މެޗުގެ ފުރަތަމަ ހާފު ނިމިގެންދިޔައީ ދެ ޓީމުންކުރެ އެއްވެސް ޓީމަކަށް ލަނޑެއް ނުޖެހި އެއްވަރުވެގެންނެވެ.\nމެޗުގެ ދެވަނަ ހާފު ފެށިތާ ފަސް މިނެޓު ފަހުން ރެއާލަށް ލަނޑު ޖަހާނެ ރަނގަޅު ފުރުސަތެއް ލިބިގެންދިޔައެވެ. ޕެނަލްޓީ އޭރިއާ ތެރެއިން 19 އަހަރުގެ ބްރެޒިލް ފޯވަޑް ރޮޑްރީގޯ ފޮނުވާލި ހަމަލާ، ވަޔަޑޮލިޑްގެ ކީޕަރު ޔޯޑީ މަސިޕް ވަނީ ހުޝިޔާރުކަމާއެކު މަތަކޮށްފައެވެ.\nމެޗުގެ 60 ވަނަ މިނެޓުގައި ރެއާލަށް ލަނޑު ޖަހާނެ އިތުރު ފުރުސަތެއް ލިބިގެންދިޔައެވެ. އިސްކޯ ދިން ރީތި ބޯޅައަކުން ޕެނަލްޓީ އޭރިއާ ތެރޭ ހުސްކޮށް ހުރެ، ފްރާންސް ފޯވަޑް ކަރިމް ބެންޒެމާ ފޮނުވާލި ހަމަލާގައި ބާރެއް ނެތުމުން، ވަޔަޑޮލިޑްގެ ކީޕަރު މަސިފް ވަނީ ފަސޭހަކަމާއެކު ބޯޅަ ހޯދައިފައެވެ.\nމެޗުގެ 78 ވަނަ މިނެޓުގައި ރެއާލުން ވަނީ ލަނޑެއް ޖަހައި، ލީޑު ހޯދައިފައެވެ. ޓޯނީ ކްރޫސް ނަގައިދިން ހުރަހަކުން ރެއާލަށް އެ ލަނޑު ކާމިޔާބުކޮށްދިނީ އެޓީމުގެ ސްޕެއިން ޑިފެންޑަރު ނާޗޯއެވެ. އޭނާ އެ ލަނޑު ކާމިޔާބުކުރީ ވަޔަޑޮލިޑްގެ ޕެނަލްޓީ އޭރިއާ ތެރޭ ހުރެ، ބޮލުން ފޮނުވާލި ހަމަލާއަކުންނެވެ.\nސްޕެނިޝް ލަލީގާގެ ތާވަލުގެ އެއްވަނައަށް ޖެހިލި ރެއާލާއި ދެވަނައަށް ވެއްޓުނު ބާސާއާ ދެމެދު ތިން ޕޮއިންޓުގެ ފަރަގެއް އެބައޮތެވެ. ކުޅުނު 21 މެޗުން ރެއާލަށް 46 ޕޮއިންޓް ލިބިފައިވާ އިރު، ބާސާއަށް 21 މެޗުން ލިބިފައިވަނީ 43 ޕޮއިންޓެވެ. ތިންވަނައިގައި އޮތް ސެވިއްޔާއަށް 21 މެޗުން ލިބިފައިވަނީ 38 ޕޮއިންޓެވެ.


އެޑްމިން – Page 25 – Liyuntheringe Gulhun\nVisitors online  190:users  0guests  164bots  26The maximum number of visits was  2016-10-05:all visits  37149:users  3guests  1698bots  35448browser  Chrome 53.0.2785.143\nރަތް ކާޑު (1)\n14 އޮކްޓޯބަރު 20152 ޚިޔާލުބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 1013\nމީ ދިހަވަރަކަށް އަހަރު ކުރިން ލިޔުނު ވާހަކަ އެކެވެ. މިދާކަށް ދުވަހު ކިޔައިލުމުން ގެންނަން ފެނުނު ކުދިކުދި ބަދަލު ވާހަކަޔަށް ވަނީ ގެނެވިފައެވެ. މާބޮޑަށް އާންމުވެފައިވާ ވާހަކަޔަކަށް ނުވުމާއެކު މިސައިޓުގެ ލޮބުވެތި ކިޔުންތެރީންނާއެކު ވާހަކަ އުފަލާއެކު ހިއްސާކޮށްލަމެވެ.\n“ހަފުތާ”ގައި ވެސް “ހުކުރު ހަތެއް”ގައި ވެސް “ގައިގޯޅީ” ގައި ވެސް ވާހަކަޔަކަށް އޮތީ އެވާހަކައެވެ. ސައިހޮޓާތަކުގެ މުޖުރާ އަކީ ވެސް އެއެވެ. މައިޒާންތަކުގެ މިޔުޒިކަކީ ވެސް އެއެވެ. ހޮޅުއަށިތަކުގެ ބޮޑުބެރަކީ ވެސް ދޭދޭ ޒުވާނުންގެ ބަބުރުލަވަޔަކީ ވެސް އެއެވެ. އަހަންނަށް ޖެހެވުނު ދަށްޓަންމަޅީގެ ވާހަކައެވެ. “މަޝްހޫރު ފުޓުބޯޅަކުޅުންތެރިޔާ އަދި ލޫޅާފަތި ހިތްތަކުގެ ރަސްގެފާނު އަފުޒަލް ސައީދަށް ދެއްކުނު “ރަތްކާޑުގެ” ވާހަކައެވެ. އުމުރަށް ދަނޑުން ބޭރުކޮށްލެވުނު ކުށުގެ ބާވަތެވެ. އަބަދަށް އެއްކިބާކުރެވިފައި ހުންނަން ޖެހުނު މައްސަލައިގެ ވައްތަރެވެ. ސުރުޚީ ތަކާއި ސެހެރީތަކުގައި ތަފާތުތަކެއް ހުއްޓަސް އޮށްޓަރަކަށް ހުރީ އެކައްޗެކެވެ. ރަސޫލާ صلّى الله عليه وسلّم ހިޖްރަ .. ރޭވުންތެރިކަމުގެ ދަރްސުތަކެއް\n13 އޮކްޓޯބަރު 2015އިސްލާމީ ތާރީޚު, ދީނާއި ދުނިޔެއެޑްމިން\nކިޔާފައިވާ ޢަދަދު: 1812\nއަހަރެއް ނިމި ، އައު އަހަރަކާ ކުރިމަތިލާ އިރު މުސްލިމުންގެ ހިތްތަކަށް ،ކީރިތި ރަސުލާގެ ހިޖްރައިގެ ޛިކްރާތައް ވަދެ ،އައު އަހަރު ރަނގަޅު އަހަރަކަށް ވޭތޯ ދުޢާ ކުރެވެއެވެ. ކީރިތި ރަސޫލާ ޞައްލަﷲ ޢަލައިހި ވަސައްލަމް ގެ ހިޖްރައަކީ އިންސާނީ އެހެނިހެން ހިޖްރަކުރުންތަކާ މުޅިން ތަފާތު ހިޖްރައެކެވެ. އިންސާނީ ހިޖްރަކުރުންތަކާ ގުޅިފައިވާ ފަދަ ބޭއިންސާފުގެ ޢަމަލުތަކާއި، ލޭއޮހޮރުވުމާއި، ނަސްލު ނައްތައިލުމުގެ އެއްވެސް ކަހަލަ ޢަމަލެއް ، ލޮބުވެތި ރަސޫލާ ޞައްލަﷲ ޢަލައިހި ވަސައްލަމް ގެ މި ހިޖްރަ ކުރެއްވުމުގައި އައިސްފައެއް ނުވެއެވެ. ޝަރުޢީ ހަމަތަކާ އެއްގޮތަށް ބާއްޖަވެރި ދިރިއުޅުމެއް ބިނާކުރާނީ ކިހިނެއް؟\n13 އޮކްޓޯބަރު 2015ފިޤްހު, ދީނާއި ދުނިޔެއެޑްމިން\nސަޢުދު އަބްދުލްކަރީމް، އއ.ފެރިދޫ\nޢާއިލާއެއް ބިނާކުރެވޭނީ ނުވަތަ ކާމިޔާބު ޢާއިލާއެއް ބައްޓަންކުރެވޭނީ ދެމަފިރިއެއްގެ ދެމެދުގައިވާ އުޅުމާއި ގުޅުން އިސްލާމީ ހަމަތަކާއި އެއްގޮތަށް ބައްޓަންކުރެވިގެންނެވެ. ބާއްޖަވެރި ދިރިއުޅުމެއް އުޅެވޭނީ ރަނގަޅު ޢާއިލާއެއް ބިނާކުރެވިގެންނެވެ. ޢާއިލާއެއް ބިނާކުރުމުގެ ފެށުމަކީ ޝަރުޢީ ހަމަތަކުގެ މަތިން އަޅާލެވޭ ހަރުދަނާ ބިންގަލެވެ. މިފަދަ ބިންގަލެއް އަޅާލެވޭ ވަޤުތަކީ ދެމަފިރިންގެ ޒަވާޖީ ޙަޔާތަށްޓަކައި ބަނދެވޭ ބަނދެވުމުގެ ފެށުމުގެ ވަޤުތެވެ. މިގޮތުން އެޅިގެންދާ ބިންގަލެއްގައި ދެމަފިރިންގެ ހިއްސާ ފުރިހަމައަށް ހިމެނިފައި އޮންނަންޖެހޭނެއެވެ. މިމަތިވެރި މާތް މަޤްޞަދަށްޓަކައި ރަނގަޅު ފިރިއަކު ހޯދައި ލިބިގަތުމުގެ މަގު ހުޅުވާލެވޭނީ ޒިންމާދާރު އަންހެނަކަށެވެ. ސަބަބަކީ އަންހެނުންނަކީ އެބައިމީހުންގެ ހަރުދަނާކަމުގެ ތެރެއިން ފިރިންގެ ހިތްތަކަށް ފިނިކަން ދޭންޖެހޭ މީހުންނެވެ.\nޙިއްޞާގައި އިންވެސްޓްކުރުމުގެ ކުރިން ބަލަންޖެހޭ ކަންތައްތައް\n10 އޮކްޓޯބަރު 2015ޢާއްމު މަޢުލޫމާތު, ޢާއްމުބައިއެޑްމިން\nކިޔާފައިވާ ޢަދަދު: 760\nއިންވެސްޓްކުރުމަކީ ކުރިމަގުގައި ނަފާ ހޯދުމުގެ ބޭނުމުގައި މިއަދުކުރާ ހޭދައެވެ. ބުރަ މަސައްކަތުން ޖަމާކޮށް ރައްކާކުރާ ފައިސާ ކޮޅު އިންވެސްޓްކުރުމުގެ ކުރިން އެ އިންވެސްޓްމަންޓް ރަނގަޅަށް ދިރާސާކޮށް ބެލުމަކީ ވަރަށް މުހިންމުކަމެކެވެ. މިގޮތުން ޙިއްޞާ ފަދަ ރިސްކް ބޮޑު ނުވަތަ ލިބިދާނެ ގެއްލުން ބޮޑު ކަމެއްގައި އިންވެސްޓްކުރުމުގެ ކުރިން ފަރުވާތެރިވާން ޖެހެއެވެ. ޙިއްޞާ ގަތުމުގެ ކުރިން ކޮންމެ އިންވެސްޓަރަކުވެސް އަމިއްލައަށް ބެލިދާނެ ކަންތައްތަކުގެ ތެރޭގައި ކުންފުނީގެ ޕްރޮސްޕެކްޓަސް އާއި މާލީ ހިސާބުތައް ބެލުމާއި، އަދި ކުންފުނިން ޢާންމުކޮށްފައިވާ މަޢުލޫމާތު ރަނގަޅަށް ދިރާސާކުރުމާއި، ޙިއްޞާގެ ބާޒާރުގެ އަގަށް އަންނަ ބަދަލުތައް ދެނެގަތުން ފަދަ ކަންކަމަކީ ކޮންމެ މީހަކަށްވެސް އިތުރު އަގެއް ދެއްކުމަކާއި ނުލައި ފަރުދީ ގޮތުންވެސް ކުރެވިދާނެ ކަންކަމެވެ.\nއޭރުގެ ފަތްފުށްތަކުން…. (108)\n9 އޮކްޓޯބަރު 20151 ޚިޔާލުތާރީޚާއި ސަގާފަތު, ސަގާފަތުއެޑްމިން\nކިޔާފައިވާ ޢަދަދު: 838\nއަޅުގަޑުމެންގެ ނަލަރީތި ލަންކާ (1)\nމުޙައްމަދު މަޙްމޫދު ފަހުމީ\nއަލްފާޟިލް މުޙައްމަދު މަޙްމޫދު ފަހްމީ އަކީ، ރާއްޖޭގެ މަޝްހޫރު ޢިލްމުވެރިޔާ އަދި ދައުލަތުގެ މުހިންމު މަގާމުތަކެއް ފުރުއްވާފައިވާ ފަޟީލަތުއްޝައިޚު ޢަބްދުﷲ ޖަލާލުއްދީން ޝައިޚުލް އިސްލާމް (ޢަބްދުﷲ ފަހްމީ ދީދީ) ގެ ބޭފުޅެކެވެ. ދުނިޔޭގެ އަލިކަން ދެކެވަޑައިގަތީ،2ޖުމާދަލްއާޚިރާ 1359 (8 ޖުލައި 1940) ވީ ހޯމަ ދުވަހުއެވެ. މުޙައްމަދު ފަހުމީ ވަރަށް ތުއްޕުޅުއިރު ކިޔަވާ ވިދާޅުވުމަށްޓަކައި ސްރީލަންކާއަށް ވަޑައިގެންނެވިއެވެ. އެއަށްފަހު ވަރަށް ޒުވާން އުމުރުފުޅުގައި ޔޫރަޕަށް ވަޑައިގެންނެވިއެވެ. މިހާރުވެސް އާއިލާއާއެކު ދިރިއުޅުއްވަމުން ގެންދަވަނީ ޔޫރަޕުގެ ޤައުމެއްގައެވެ. އަޅުގަނޑަށް ކުރެވުނު މަސައްކަތު މުޙައްމަދު ފަހުމީ ދިރިއުޅުއްވާ ޤައުމު ސާފުވާ ގޮތެއް ނުވިއެވެ. ޙިކްމަތްތެރިޔާ (1) – ޙިކްމަތްތެރިންގެ ޙިކްމަތްތެރި ނިންމުން\n6 އޮކްޓޯބަރު 20151 ޚިޔާލުއަޚްލާޤު, ދީނާއި ދުނިޔެއެޑްމިން\nކިޔާފައިވާ ޢަދަދު: 402\nއަޢުރާބީންގެ ތެރޭގައި އުޅުނު ޞާލިޙު އަޅުވެރިއެކެވެ. އޭނާގެ ތިން ފިރިހެން ދަރިން ތިއްބެވެ. އެ ތިން ދަރިންގެ ނަމަކީ ވެސް ޢަބްދުﷲ އެވެ. މި ޞާލިޙު އަޅުވެރިޔާ މަރަށް ޙާޟިރުވި ހިނދު އޭނާގެ ތިން ދަރިން ގެނެސް ބުންޏެވެ. ޢަބްދުﷲ އަށް ތިމަންނަގެ ވާރުތައިން ލިބޭނެ އެވެ. ޢަބްދުﷲ އަށް ތިމަންނަގެ ވާރުތައިން ނުލިބޭނެ އެވެ. ޢަބްދުﷲ އަށް ތިމަންނަގެ ވާރުތައިން ލިބޭނެ އެވެ. މިހެން ބުނުމާއެކު އޭނާގެ އެންމެ ފަހު ނޭވާ މި ދުނިޔެއަށް ދޫކޮށްލި އެވެ.\nބައްޕަގެ ޖަނާޒާގެ ކަންތައް ނިންމުމަށް ފަހު ތިން ދަރިންގެ މެދުގައި މަޝްވަރާކުރެވުނެވެ. ވާރުތައިން ނުލިބެނީ ކާކަށްތޯ ބެލުމަށެވެ. ވަކި ގޮތަކަށް އެއްބަސްނުވެވުމުން ތިން ދަރިންނަށް ވެސް ގަބޫލުކުރެވުނީ އެކަމުގައި ފައިޞަލާ ކުރަނިވި ޙުކުމެއް ކުރުމަށް ޤާޟީއެއްގެ އަރިހަށް ދިޔުމަށެވެ.\nޙިކްމަތްތެރިންގެ ޙިކްމަތްތެރި ނިންމުން\n6 އޮކްޓޯބަރު 2015އަޚްލާޤު, ދީނާއި ދުނިޔެއެޑްމިން\nކިޔާފައިވާ ޢަދަދު: 748\nއިސްލާމްދީނަކީ މެދުމިނުގެ ދީންކަން ދެނެގަތުމަށްޓަކައި.. (10)\n4 އޮކްޓޯބަރު 2015ފިޤްހު, ދީނާއި ދުނިޔެއެޑްމިން\nކިޔާފައިވާ ޢަދަދު: 999\nއިބްރާހީމް މާހިރު 28. އިސްލާމީ ފިޤްހު އާކުރުންއިސްލާމް ދީނަކީ މެދުމިނުގެ ދީންކަން ހާމަވާ ސިފަތުގެ ތެރޭގައި އިސްލާމީ ފިޤްހު އާވެއާވެ ހުރުން ހިމެނެއެވެ. ކީރިތި ޤުރްއާނާއި ނަބަވީ ސުއްނަތް ފަހްމުކޮށްގަތުމުގައި އަބަދާ އަބަދު ވިސްނަން ޖެހެއެވެ. އަލްއަންޢާމް ސޫރަތުގެ 98 ވަނަ އާޔަތުގައި ވަނީ ” قَدْ فَصَّلْنَا الْآَيَاتِ لِقَوْمٍ يَفْقَهُونَ” މާނައަކީ: “ހަމަކަށަވަރުން ތިމަން ރަސްކަލާނގެ އާޔަތްތައް ވަކިވަކިން ބަޔާން ކޮށްދެއްވަނީ ވިސްނާ ބަޔަކަށެވެ”. ކީރިތި ރަސޫލު صلى الله عليه وسلم ގެ ބަސްފުޅެއްގައި ވަނީ “من يرد الله به خيرا يفقهه في الدين” މާނައަކީ: “ﷲ ހެޔޮގޮތް އިރާދަކުރައްވައިފި މީހަކު ނަމަ އެމީހަކު ދީނުގައި ފިޤްހުވެރިކުރައްވާނެތެވެ.”\nމިހާރު މިފެންނަ ތަރައްޤީ ބައްޓަންކުރުމުގައި މުސްލިމުންގެ އީޖާދުތައް\n3 އޮކްޓޯބަރު 20151 ޚިޔާލުޙަޤީޤަތް, ޢާއްމުބައިއެޑްމިން\nކިޔާފައިވާ ޢަދަދު: 1042\nއިބްރާހީމް ސަލީމްވަރަށް ގިނަ އައު ފިކުރުތަކާއި އައު އެއްޗެހިތަކުގެ އަޞްލަކީ ކޮބައިކަން އަހަރުމެން މިއަދު މިވަނީ ހަނދާން ނެތިފައެވެ. ބައިސިކަލުން ފެށިގެން މިއުޒިކް އާލަތްތަކާއި ހަމައަށް ވެސް އީޖާދުކުރީ ކޮންބައެއްކަން މިވަނީ ހަނދާން ނެތިފައެވެ. މިގޮތުން “1001 އީޖާދު” މި ފޮތް ނެރުން ފާހަގަކުރުމުގައި “ހަނދާންނެތިގޮސްފައިވާ” މުސްލިމުންގެ އެއްހާސް އަހަރުގެ ތަރިކައަށް ބަލައިލާނަމެވެ.\n2 އޮކްޓޯބަރު 20152 ޚިޔާލުބަހާއި އަދަބު, ވަޒަން ބަހުރުވައެޑްމިން\nކިޔާފައިވާ ޢަދަދު: 1284\nބައްޕަގެ ހަނދާންތައް މިހިތުގައި ތަކުރާރުކޮށް އާލާވަނީ\nބައްޕަގެ ވަފާތެރި ލޯބިދިން އެހަނދާންތަކޭ ނުފިލާވަނީ\nހެޔޮހާ ނަސޭހަތްދެއްވަމުން ގެންދެވި ހަނދާތައް މިހިތުގައި\nދެމެހެއްޓެނިވި ގޮތުގައި ވަކިން ހަރުލާފައޭ ދެމިހުންނަނީ 12345678910111213141516171819202122…2324252627…282930313233343536373839404142434445464748495051525354555657585960616263646566676869707172737475767778798081828384858687888990919293949596979899100101102103104105106107108109110111112113114115116117118119120121122123124125126127128129130131132133134135136137138139140141142143144145146147148149150151152153154155156157158159160161162163164165166167168169170171172173174175176177178179180181182183184185186187188189190191192193194195196197198199200201202203204205206207208209210211212213214215216217218219220221222223224225226227228229230231232233234235236237238239240241242243244245246247248249250251252253254255256257258259260261262263264265266267268269270271272273274275276277278279280281282283284285286287288289290291292293294295296297298299300301302ފަހުގެކުރީގެ


ޙަރާމް ގޮތުގައި ހޯދާފައިވާ ފައިސާއަށް ތައުބާވުމަށްފަހު ހަދާނީ ކިހިނެއް؟ – shafiu.mv\nޙަރާމް ގޮތުގައި ހޯދާފައިވާ ފައިސާއަށް ތައުބާވުމަށްފަހު ހަދާނީ ކިހިނެއް؟\nMay 5, 2020 މުޙައްމަދު ޝާފިޢު\nޙަރާމް ގޮތުގައި ފައިސާ ހޯދުމަކީ ބޮޑު ފާފައެކެވެ. ޙަރާމްގޮތުގައި ހޯދާފައިވާ ފައިސާއިން ގެދޮރު ބިނާކޮށް، ސަވާރީތައް ގަނެ، އެފައިސާ އިންވެސްޓުކޮށް، ވިޔަފާރި ފަށާފައިވާނަމަ، އެންމެ ފުރަތަމަ ކުރަންޖެހޭނެ ކަމަކީ، އެކުރި ފާފައަށް ތައުބާވެ އިސްތިޣްފާރު ކުރުމެވެ.\nއެއަށްފަހު ދެން ހިތުގައި އުފެދޭ ސުވާލަކީ، ޙަރާމްގޮތުގައި ހޯދާފައިވާ ފައިސާއަށް ހަދާނީ ކިހިނެއް ހެއްޔެވެ؟ ޙަރާމްގޮތުގައި ހޯދާފައިވާ ފައިސާއިން ގަނެފައިވާ އެއްޗިއްސަށް ހަދާނީ ކިހިނެއް ހެއްޔެވެ؟ ޙަރާމް ގޮތުގައި ހޯދާފައިވާ ފައިސާއިން ފަށާފައިވާ، މިހާރުވެސް ހިނގަހިނގާ ހުރި ވިޔަފާރިއާމެދު ޢަމަލުކުރަންވީ ކިހިނެއް ހެއްޔެވެ؟\nނަޤްދުގެ ގޮތުގައި ހުރި ޙަރާމް ފައިސާ: އެކަމުގައި ޢަމަލުކުރާނެ ގޮތަކީ އެފަދަ ފައިސާއިން ޚަލާޞްވެގަތުމެވެ. އެއީ އެފައިސާތައް މުޖުތަމަޢަށް ފައިދާ ހުރި ކޮންމެވެސް ކަމަކަށް ހޭދަކޮށްގެންނެވެ. މިސާލަކަށް ޢުމުރާނީ ތަރައްޤީގެ މަޝްރޫޢަކަށް ހޭދަކޮށްގެންނެވެ. މަގު ހެދުމާއި، ފާޚާނާބަރިތައް ހެދުން، ސްކޫލްތައް، ހޮސްޕިޓަލްތައް ހެދުން ފަދަ ކަމަކަށްވެސް އެފަދަ ފައިސާތައް ޚަލާޞްކުރުމުގެ ގޮތުން ދެވިދާނެއެވެ. ނުވަތަ ފަޤީރަކަށް، މުހުތާދުވެގެންވާ މީހަކަށް ދީގެންނެވެ. ޙަރާމް ގޮތުގައި ހޯދާފައި ހުރި ފައިސާއެއް އޭނާ ތައުބާވިޔަސް އެއީ ޙަލާލު އެއްޗަކަށް ބަދަލެއް ނުވާނެއެވެ. (ބައްލަވާ: “فتاوى اللجنة الدائمة” (14/32) އަދި “اللقاء الشهري” (67/ 19، بترقيم الشاملة آليا). އަދި ޢިލްމުވެރިން ވިދާޅުވާގޮތުގައި، ތައުބާވާ މީހާއަކީ ފަޤީރެއްކަމުގައިވާނަމަ އެފައިސާއިން އޭނާއަށް ޙާޖަތް ޖެހިގެންވާ މިންވަރަށް ބޭނުން ކުރުން ހުއްދައެވެ. ޚަލާޞްކުރާނީ ބާކީ ބައެވެ. (ބައްލަވާ زاد المعاد” (5/778) )\nޙަރާމް ފައިސާއިން ގަނެފައިވާ ތަކެތި: އެފަދަ ތަކެތި ވިއްކާލާކަށް ނުޖެހޭނެއެވެ. މިސާލަކަށް ރިބާގެ ލޯނެއް ނަގައިގެން ބިނާކޮށްފައިވާ ގެދޮރު ވިއްކާލާކަށް، ލާޒިމެއް ނުވާނެއެވެ. އަދި ގަނެފައިވާ ކާރު، ސައިކަލު އަދި އެފަދަ ހަރުމުދާވެސް ވިއްކާލާކަށް ނުޖެހޭނެއެވެ. ތެދުވެރި އިޚްލާޞްތެރި ތައުބާއަކުން ތައުބާވީމާ، އިން ޝާ ﷲ، ފާފަ ފުއްސަވާނެއެވެ.\nޙަރާމް ފައިސާއިން ފެށި ވިޔަފާރި: އެކަމުގައި ޢިލްމުވެރިން ވިދާޅުވަނީ ތައުބާވުމަށް، ފަހު އެ ވިޔަފާރި ހުއްޓާލަން ނުޖެހޭނެކަމަށެވެ. ތައުބާވުމަށް ފަހު ވިޔަފާރި ކުރިޔަށް ގެންދާނީއެވެ. އެހެނީ ޢިލްމުވެރިން ވިދާޅުވާގޮތުގައި، ތައުބާވާ މީހާގެ މުޅި މިލްކިއްޔާތު ދޫކޮށްލަން ޖެހުމަކީ އޭނާ ތައުބާއަށް ނަފުރަތުވާނޭ، އަދި ތައުބާވުމަށް ފަސްޖެހޭނޭ ކަމަކަށް ވެދާނެއެވެ. އަދި ކާފިރަކަށްވެސް އޭނާ ކާފިރުކަމުގައި ހޯދާފައިވާ މުދާ އެއީ ޙަރާމް މުދާ ކަމުގައިވިޔަސް އިސްލާމްވުމާއެކު އޭނާ އެ މުދަލުން ތަޚައްލުޞުވާކަށް ނުޖެހޭނެއެވެ. އެހެނީ އެގޮތަށް މީސްތަކުންގެ މުޅި މުދާ ދޫކުރަންޖެހޭނަމަ، ކާފިރުކަން އެމީހުންގެ ކައިރީގައި އިސްލާމްކަމަށްވުރެ ލޯބިވާ ކަމަކަށް ވެދާނެއެވެ. އަދި މުސްލިމަކުވެސް ތައުބާނުވެ ޙަރާމް ގޮތުގައި ވިޔަފާރިކޮށްގެން އުޅުން، ތައުބާވުމަށް ވުރޭ އޭނާ ރުހޭ ކަމަކަށްވެދާނެއެވެ. ވީމާ މިކަމުގައި ޢިލްމުވެރިން ވިދާޅުވާ ގޮތަކީ އެފަދަ ވިޔަފާރި ހުއްޓާލާކަށް ނުޖެހޭނެއެވެ. އަދި އޭގެން ތައުބާވީމާ ފުދޭނޭ ކަމަށް ޢިލްމުވެރިން ވިދާޅުވެއެވެ. އަދި އެކަމުގައި ހިތަށް ނުތަނަވަސްކަން ވެރިވާނަމަ، ހިތް އެއްކޮށް ހަމަޖެއްސުމަށްޓަކައި، ވިޔަފާރި ފެށި ޢަދަދާ (ރައުސްމާލާ) އެއް މިންވަރެއްގެ ފައިސާ ޞަދަޤާތްކުރުމަށް ކުޅަދާނަވެގެން ވާނަމަ އެ ޢަދަދަށް ފައިސާ ޞަދަޤާތްކުރުން މޮޅުއިތުރު ކަމުގައި ބައެއް ޢިލްމުވެރިން ދެކިލައްވައެވެ. (ބައްލަވާ ޝައިޚުލް އިސްލާމްގެ “مجموع الفتاوى” (22/21) )\nމާނައީ: “އަދި، ތައުބާވެ، އީމާންވެ، ހެޔޮ ޢަމަލުކޮށް ދެން ތެދުމަގު ލިބިގެންފި މީހާއަށް ހަމަކަށަވަރުން، ތިމަންއިލާހީ، ގިނަގިނައިން ފާފަފުއްސަވާ އިލާހުކަން ކަށަވަރެވެ.”\n* ޙަރާމް ގޮތުގައި ހޯދާފައިވާ ފައިސާ ހޯދީ އެކަމުގެ ޙަރާމްކަން ނޭނގިހުރެ ނަމަ އެފައިސާ ބޭނުން ކުރާނީއެވެ. އެ ޚަލާޞްކުރާކަށް ނުޖެހޭނެއެވެ.\nޙަރާމް ކަން އެނގިހުރެ ޙަރާމް ގޮތުގައި ހޯދާފައިވާ ފައިސާ ހޭދަކޮށްނިމިފައިވާނަމަ، އެކަމުން ތައުބާވީމާ ނިމުނީއެވެ.\n* ޙަރާމް ގޮތުގައި ހޯދާފައިވާ ފައިސާއަތުގައި ބާކީ ހުރި ނަމަ އެ ޚަލާޞްކުރަންޖެހޭނެއެވެ. އެއަށް މުހުތާދުވެގެންވާ ފަޤީރަކު ކަމުގައިވާނަމަ އޭގެން މުހުތާދު ފުދޭވަރަށް ބޭނުން ކުރެވިދާނެއެވެ. މުހުތާދު ފުދޭވަރަށް ނަގާފައި ބާކީބައި ޚަލާޞްކުރާނީއެވެ.\n* ޙަރާމް ގޮތުގައި ހޯދި ފައިސާއިން ފަށާފައިވާ ވިޔަފާރިއެއް ނަމަ، އިޚްލާޞްތެރި ތައުބާއަކުން ތައުބާވުމާއެކު އެ ވިޔަފާރި ކުރިޔަށް ގެންދާނީއެވެ.\nމުހިއްމު ނުކުތާއެއް: ޙަރާމް ގޮތުގައި އާމްދަނީ ހޯދާ މަސައްކަތެއް ކުރުމާއި، މީހެއްގެ ޙައްޤަކަށް އަރައިގަނެގެން ޙަރާމް ފައިސާ ހޯދުމާއި މިއީ ތަފާތު ދެކަމެކެވެ. މިސާލަކަށް ރާ ވިއްކައިގެން އާމްދަނީ ހޯދާ މީހާ، މަސްތުވާތަކެތި ވިއްކައިގެން އާމްދަނީ ހޯދާ މީހާ، މިއުޒިކް ކުޅެގެން އާމްދަނީ ހޯދާ މީހާ، އޭނަ އާމްދަނީ ހޯދާ ގޮތް ޙަރާމް ވަނީއެވެ. މިޔާ ޚިލާފަށް މީހެއްގެ އަތުން ފޭރިގަންނަ މީހާ، ވައްކަންކުރާ މީހާ، މީނާގެ ތަފާތަކީ މިފަދަ މީހަކު ތައުބާވާއިރު، އޭގެ ޙައްޤުވެރިޔާއަށް އެފައިސާ ރައްދުކޮށްދޭން ޖެހޭނެއެވެ. عَنْ أَبِي هُرَيْرَةَ رَضِيَ اللَّهُ عَنْهُ قَالَ قَالَ رَسُولُ اللَّهِ صَلَّى اللَّهُ عَلَيْهِ وَسَلَّمَ : ( مَنْ كَانَتْ لَهُ مَظْلَمَةٌ لِأَخِيهِ مِنْ عِرْضِهِ أَوْ شَيْءٍ فَلْيَتَحَلَّلْهُ مِنْهُ الْيَوْمَ قَبْلَ أَنْ لَا يَكُونَ دِينَارٌ وَلَا دِرْهَمٌ ) . رواه البخاري (2449) އަބޫ ހުރައިރާ ރަޟިޔަﷲ ޢަންހުގެ ކިބައިން ރިވާވެގެންވެއެވެ. ނަބިއްޔާ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ. “އެމީހެއްގެ އަޚާއަށް އެއަޚާގެ އަބުރުގައި ނުވަތަ އެނޫންވެސް އެއްޗެއްގައި ގެއްލުމެއްދީފައިވާނަމަ، މިއަދު އެކަމަށް އޭނާގެ ކިބައިން މާފަށް އެދޭށެވެ. ދީނާރަކުން ދިރުހަމަކުން ފައިދާއެއް ނުކުރާނޭ ދުވަހުގެ(ޤިޔާމަތް ދުވަހުގެ) ކުރިންނެވެ.” އަދި މިބާވަތުގެ ޙައްޤެއް އަތުލައިގަނެގެން ވިޔަފާރިކޮށްފިނަމަ ޢިލްމުވެރިންގެ އަރިހުގައި އޭގެން ލިބޭ ފައިދާއިން ވިޔަފާރި ކުރާ މީހާ ނަގާ މިންވަރުގެ ފައިދާއެއް އެ ފައިސާގެ އަޞްލުވެރި މީހާއަށްވެސް ރައްދުކޮށްދޭންޖެހޭނެއެވެ. ވެރިމީހާ ނޭނގޭނަމަ ވެރިމީހާއަށް ވާ ފައިދާގެ ނިސްބަތް ވެރިމީހާއަށް އަޖުރު ލިބުން އަދައިގެން ޞަދަޤާތްކުރާނީއެވެ.\nއެކަމަކު މަސައްކަތްކޮށްގެން ޙަރާމް އާމްދަނީ ހޯދާ މީހާ، ރާ ވިއްކާ މީހާ، މަސްތުވާ ތަކެތި ވިޔަފާރިކުރާ މީހާ، މިއުޒިކު ކުޅެގެން އާމްދަނީ ހޯދާ މީހާ، ތައުބާވާއިރު އެހެން މީހަކަށް ރައްދުކޮށްދޭންޖެހޭ ޙައްޤެއް ނޯންނާނެއެވެ. ތައުބާވެ، އޭނާ އެ ފައިސާ ޚަލާޞްކުރީމަ ނިމުނީއެވެ.\n* މީހެއްގެ ޙައްޤަކަށް އަރައިގަނެގެން މިސާލަކަށް ވައްކަން ކޮށްގެން، ފޭރިގަނެގެން ހޯދި ޙަރާމް ފައިސާއިން ތައުބާވާއިރު، ޙައްޤު އަދާކޮށްދޭން ޖެހޭނެއެވެ. އެގޮތަށް ހޯދާފައި ހުރި ފައިސާ ޚަލާޞްކުރަންވެސް ޖެހޭނެއެވެ.\n* މީހެއްގެ ޙައްޤަކަށް އަރައިނުގަނެ، މިސާލަކަށް ރާ ވިއްކައިގެން، ހޯދި ޙަރާމް ފައިސާއިން ތައުބާވާއިރު، ޙައްޤު އަދާކުރާކަށް ނުޖެހޭނެއެވެ. އެކަމަކު އެގޮތަށް ހޯދާފައި ހުރި ފައިސާ ޚަލާޞްކުރަންޖެހޭނެއެވެ.\nޙަރާމް ފައިސާރަޤާއިޤުފައިސާފައިސާ ހޯދުންތައުބާތައުބާވުން


ކަނދުފަތި ކަނޑައިގެން ދިޔަތާ ދެމަސްވަރުވަނީ | Landhooinfo\nކަނދުފަތި ކަނޑައިގެން ދިޔަތާ ދެމަސްވަރުވަނީ\nނ.އަތޮޅުގެ މަސްވެރިންނަށް އަމާޒްކޮށްގެން ނ.އަތޮޅުގައި އަޅާފައިވާ އޮއިވާލި ކަނދުފަތި ކަނޑައިގެން ގޮސްފައިވާތާ ދެމަސްވަރުވަނީއެވެ.\nމިކަމުގެ ސަބަބުން ނ.އަތޮޅުގެ މަސްވެރިކަން މިހާރުވަނީ ކުރިއަށްވުރެވެސްބޮޑަށް ދަށްވެފައެވެ. މަޢުލޫމާތު ލިބިފައިވާ ގޮތުގައި އަތޮޅުގެ ގިނަ ރަށްރަށަށް ކަނޑުމަހުގެ ބާވަތެއް ނުބާނާތާދެމަސް ވަރުވެދާނެއެވެ.\nނ.އަތޮޅުގައި މަސްވެރިންގެ ލުއިފަސޭހައަށް ސަރުކާރުން އަޅައިދެއްވާފައިވާ އޮއިވާލި ކަނދުފަތި ކަނޑައިގެން ގޮސްފައިވާތީ މިކަނދުފަތީގެ ބަދަލްގައި އިތުރު ކަނދުފައްޗެއް އެޅުމުގެ މަސައްކަތް ކުރިއަށްދޭތޯ ބެލުމަށް އަތޮޅުކައުންސިލް އިދާރާއާއި ގުޅާލުމުން މިދާޢިރާގެ އަތޮޅު ކައުންސިލް މެމްބަރ އަލްފާޟިލް ޢަލީ ޝަރީފް ( އަލިބެ ) ހާމަކުރެއްވީ ކަނދުފަތި އެޅުމަށް އެޢިދާރާއިން ކުރައްވަން ޖެހޭ މަސައްކަތްތައް ކުރައްވަމުން ގެންދަވާކަމުގައެވެ.\nމިގޮތުން އަލިބެ ވިދާޅުވީ އަތޮޅުގައި އަޅާފައިވާ ކަނޑުފަތި ކަނޑައިގެން ދިއުމުގެ މަޢުލޫމާތު ލިބިލެއްވުމާއިއެކު އައު ކަނދު ފައްޗެއް އެޅުމަށް ފިޝަރީޒް މިނިސްޓްރީގައި އެދިފައިވާނެކަމަށާއި އެ މިނިސްޓްރީން ވެސް މިހާރު އެމަސައްކަތް ކުރައްވަމުން ގެންދަވާ ކަމުގައެވެ. ” މިނިސްޓްރީ އެންމެފަހުން ބުނުއްވީ ވޭތުވެދިޔަ އަހަރު ރާއްޖޭގެ7ސަރަހައްދެއްގައި އަޅާފައިވާ ކަނދުފަތި ކަނޑައިގެން ގޮސްގެން އޭގެ ބަދަލްގައި7ކަނދުފަތި ކުންފުންޏެއް މެދުވެރިވެގެން އެޅުވުމުން އެކުންފުންނަޏަށް ދޭންޖެހޭ އުޖޫރަ އަދިވެސް ދެވިފައި ނުވާތީ މިހާރު ކަނދުފަތި ކަނޑައިގެން ގޮސްފައިވާ ހިސާބުތަކުގައި ކަނދުފަތި އެޅުމަށް ކުުޑަ ތާއްޓެއް އަރައިގެން އުޅެނީކަމުގައެވެ. ” މަސައްކަތް ގޮސްފައިވާ ހިސާބު ސާފްކޮށްދެއްވަމުން އަލިބެ ހާމަކުރެއްވިއެވެ.\nއަލިބެ އިތުރަށް ސާފްކޮށްދެއްވި ގޮތުގައި މިހާރުވެސް ރާއްޖޭގެ5ސަރަހައްދެއްގައި އަޅާފައިވާ ކަނދުފަތިތައް ކަނޑައިގެން ގޮސްފައިވާކަމަށް މިނިސްޓަރީން މަޢުލޫމާތު ދެއްވާ ކަމުގައެވެ.\nނ.އަތޮޅުގެ ރައްޔިތުން ޙާއްޞަކޮށް މަސްވެރިން ތިބީ ކަނދުފަތި އަޅައިދެއްވާނެ ދުވަހެއްގެ އިންތިޒާރުގައެވެ.\nކަނދުފަތިވެސް އެޅިފަ ތިތިބީ އަދިވެސް ދޭ މަހާސިންތާ މުޒާހަރާއަށް. ރަށުގެ މީސްމީހުންނަށް ރިޝްވަތަށް ލާރިދީގެން. ތިޔޮތީ ސަރުކާރު ބަދަލުވެފަ . ދެން ހުރިހާކަމެއްވެސްވާނެ.\n6 އަހަރު 1 މަސް ކުރިން


Dhekun China kanduge massala Philippines aa eh kolhah nimmaifi | Mihaaru\nދެކުނު ޗައިނާ ކަނޑުގެ މައްސަލަ ފިލިޕީންސްއާ އެއްކޮޅަށް ނިންމައިފި\n12 ޖުލައި 2016 - 15:53 10 comments\nހޭގު (ޖުލައި 12) - އެކި ގައުމުތަކުގެ މެދުގައި ޚިޔާލުތަފާތުވުން ބޮޑުވެފައިވާ ދެކުނު ޗައިނާ ކަނޑުގެ މައްސަލާގައި ފިލިޕީންސް އިން ހުށަހެޅި ގޮތަށް ބައިނަލްއަގުވާމީ ޓްރައިބިއުނަލުން މިއަދު ނިންމައިފި އެވެ. ދެކުނު ޗައިނާ ކަނޑު ޗައިނާ އިން ވެރިކޮށްގެން އުޅޭތީ އެ ކަނޑުގެ މިލްކުވެރިކަމާ މެދު ކޯޓް އޮފް އާބިޓްރޭޝަނުން ގޮތެއް ނިންމައި ދިނުމަށް ފިލިޕީންސުން 2013 ވަނަ އަހަރު ހުށަހެޅި މައްސަލާގައި ވަނީ ޗައިނާ އިން އެ ސަރަހައްދުގައި ހަރަކާތްތެރި ވަނީ ބައިނަލްއަގުވާމީ ގާނޫނުތަކާ ޚިލާފަށް ކަމަށް ބުނެފަ އެވެ. އަދި ޗައިނާ އިން އެ ކަނޑުގެ ސަރަހައްދު ވެރިކޮށްގެން ނޫޅެވޭނެ ކަމަށް ނިންމައި ދިނުމަށް ވެސް ފިލިޕީންސް އިން ވަނީ ހުށަހަޅައިފަ އެވެ.\nދެކުނު ޗައިނާ ކަނޑުގެ މައްސަލާގައި ބައިނަލްއަގުވާމީ ކޯޓުން ނިންމި ގޮތް ގަބޫލް ނުކުރާނެ ކަމަށް ޗައިނާ އިން ވަނީ ބުނެފައި.\nދެކުނު ޗައިނާ ކަނޑުގެ އިތުރުން އެ ސަރަހައްދުގެ ޖަޒީރާތަކާއި ފަރުތައް ވެސް ޗައިނާ އިން ވެރިކޮށްގެން އުޅޭ މައްސަލާގައި ކޯޓުގެ ނިންމުމުގައި ވަނީ އެ ކަނޑުގެ ސަރަހައްދާއި ރިސޯސް ޗައިނާގެ ކޮންޓްރޯލުގެ ދަށުގައި އެއްވެސް ޒަމާނެއްގައި އޮތްކަން އެނގެން ނެތް ކަމަށެވެ. އަދި ފިލިޕީންސްގެ ހައްގަކަށް ޗައިނާ އިން އަރައިގެންފައިވާ ކަމަށާއި އާޓިފިޝަލް ރަށްތަކެއް ހަދައިގެން ދެކުނު ޗައިނާ ކަނޑުގެ ފަރުތަކުގެ ތިމާވެއްޓަށް ބޮޑު ގެއްލުމެއް ޗައިނާ އިން ދީފައިވާ ކަމަށް ވެސް ކޯޓުގެ ނިންމުމުގައިވެ އެވެ.\nކޯޓުގެ ނިންމުމުން ނިންމާފައި ވަނީ ޗައިނާ އާއި ފިލިޕީންސް އިން ވެސް ސޮއިކޮށްފައިވާ އދ. ގެ ކޮންވެންޝަން އޮފް ދަ ލޯސް އޮފް ދަ ސީސް އަށް ރިޔާއަތް ކުރުމަށް ފަހު އެވެ.\nދެކުނު ޗައިނާ ކަނޑުގައި ޗައިނާ އިން އަސްކަރީ ތަމްރީނުތަކެއް ކުރިއަށް ގެންދަނީ. --ފޮޓޯ:އޭއެފްޕީ\nހޭގުގެ ކޯޓުގެ ނިންމުން ގަބޫލް ނުކުރާނެ ކަމަށް ޗައިނާ އިން ވަނީ ބުނެފަ އެވެ. އަދި ޗައިނާ އިން ވަނީ ކޯޓު މަރުހަލާގެ އަޑު އެހުންތައް ވެސް ބޮއިކޮޓް ކޮށްފަ އެވެ. ޗައިނާ އިން ބުނަމުން ދަނީ ދެކުނު ޗައިނާ ކަނޑާ މެދު ގޮތެއް ނިންމުމުގެ ބާރު އެ ޕެނަލަށް ލިބިގެން ނުވާ ކަމަށެވެ. އެހެންވެ ކޯޓުގެ ނިންމުމަކީ ބާތިލް އެއްޗަކަށް ވާނެ ކަމަށް ޗައިނާގެ ޒިންހުއާ ނިއުސް އެޖެންސީން ބުނެފައިވެ އެވެ.\nދެކުނު ޗައިނާ ކަނޑުގެ މައްސަލާގައި ގޮތެއް ނިންމުމަށް އެދި ކޯޓަށް ދިޔައީ ފިލިޕީންސް އިން.\nމައްސަލާގައި ފިލިޕީންސްގެ ފަރާތުން ވަކާލާތު ކުރެއްވ ފިލިޕް ސޭންޑްސް ވިދާޅުވީ މިއީ ގާނޫނު ނެގެހެއްޓުމުގެ ރީތި މިސާލެއް ކަމަށާއި މި ނިންމުމަށް ހުރިހާ ގައުމަކުން ވެސް އިހުތިރާމް ކުރަން ޖެހޭނެ ކަމަށެވެ.\nއިތުރު ލިޔުންތައް ޗައިނާ ފިލިޕީންސް